text:
ཆོས་པའི་མཚང་བཅོ་བརྒྱད་ནི།
དབེན་པར་བསྡད་ནས་ཚེ་འདིའི་ཆེ་ཐབས་སྒྲུབ་པ་ནི་ཆོས་པའི་མཚང་། །ཚོགས་དཔོན་བྱས་ནས་རང་འདོད་སྒྲུབ་པ་ནི་ཆོས་པའི་མཚང་། །ཆོས་མཁས་ལ་སྡིག་ལ་མི་འཛེམ་པ་ནི་ཆོས་པའི་མཚང་། །གདམས་ངག་ཆེ་ལ་རང་རྒྱུད་ཐ་མལ་དུ་ལུས་པ་ནི་ཆོས་པའི་མཚང་། །ཚུལ་ཁྲིམས་བཙུན་ལ་འདོད་པ་ཆེ་བ་ནི་ཆོས་པའི་མཚང་། །ཉམས་རྟོགས་བཟང་ལ་རང་རྒྱུད་མ་ཐུལ་བ་ནི་ཆོས་པའི་མཚང་། །ཆོས་སྒོར་ཞུགས་ནས་མི་ཆོས་ཀྱི་ཆགས་སྡང་མ་སྤངས་པ་ནི་ཆོས་པའི་མཚང་། །མི་ཆོས་བཤོལ་ནས་ལྷ་ཆོས་བྱས་ནས་སོ་ནམ་གྱི་བྱ་བ་བློས་མ་ཐེངས་པ་ནི་ཆོས་པའི་མཚང་། །དོན་གོ་བ་རྙེད་ནས་ཉམས་སུ་མི་ལེན་པ་ནི་ཆོས་པའི་མཚང་། །ཉམས་ལེན་གྱི་དམ་བཅའ་བྱས་ནས་སྡོད་མི་ཚུགས་པ་ནི་ཆོས་པའི་མཚང་། །བྱ་རྒྱུ་ཆོས་ལས་མེད་ཀྱང་སྤྱོད་པ་སོ་མི་ཐུབ་པ་ནི་ཆོས་པའི་མཚང་། །ལྟོ་རྒྱབ་ཤུགས་ལས་འབྱུང་ཡང་སེམས་འཚོལ་འཕྲོ་ལ་ཞུགས་པ་ནི་ཆོས་པའི་མཚང་། །དགེ་སྦྱོར་གྱི་ནུས་པ་ནད་པ་དང་སྲིའུ་ལ་སྤྲུགས་པ་ནི་ཆོས་པའི་མཚང་། །གདམས་ངག་ཟབ་མོ་ཟས་ནོར་གྱི་ཕྱིར་སྟོན་པ་ནི་ཆོས་པའི་མཚང་། །བདག་ལ་ཐབས་ཀྱིས་བསྟོད་ཅིང་གཞན་ལ་ཐབས་ཀྱིས་སྨོད་པ་ནི་ཆོས་པའི་མཚང་། །གདམས་ངག་གཞན་ལ་བཤད་ཅིང་རང་རྒྱུད་ཆོས་དང་མི་མཐུན་པ་ནི་ཆོས་པའི་མཚང་། །གཅིག་པུར་སྡོད་མི་ཚུགས་པར་མི་དང་འགྲོགས་མི་ཤེས་པ་ནི་ཆོས་པའི་མཚང་། །སྐྱིད་མི་ཐེག་ཅིང་སྡུག་མི་ཐུབ་པ་ནི་ཆོས་པའི་མཚང་། །དེ་ནི་ཆོས་པའི་མཚང་བཅོ་བརྒྱད་དོ། །
མེད་ཐབས་མེད་པའི་ཆོས་བཅུ་ནི།
དང་པོ་སྐྱེ་འཆིས་གཏིང་ནས་འཇིགས་པའི་དད་པ་བརྟན་པོ་ཞིག་མེད་ཐབས་མེད། །ཐར་པའི་ལམ་སྣ་འདྲེན་པའི་བླ་མ་ཞིག་མེད་ཐབས་མེད། །རྒྱུད་ལ་གོ་བ་ལོན་པའི་ཤེས་རབ་ཅིག་མེད་ཐབས་མེད། །གོ་ཆ་དང་སྙིང་སྟོབས་ལྡན་པའི་བརྩོན་འགྲུས་ཤིག་མེད་ཐབས་མེད། །བསླབ་གསུམ་དང་ཚོགས་གཉིས་ཀྱིས་ཆོག་པ་མེད་པའི་བསགས་པ་ཞིག་མེད་ཐབས་མེད། །ཤེས་བྱའི་གནས་ལུགས་རྟོགས་པའི་ལྟ་བ་ཞིག་མེད་ཐབས་མེད། །སེམས་ཉིད་གར་བཞག་ཏུ་གནས་པའི་སྒོམ་པ་ཞིག་མེད་ཐབས་མེད། །བྱེད་སྤྱོད་ཐམས་ཅད་ལམ་དུ་འཁྱེར་བའི་སྤྱོད་པ་ཞིག་མེད་ཐབས་མེད། །རྐྱེན་བགེགས་བདུད་དང་གོལ་ས་སྤོང་བའི་གདམས་ངག་ཅིག་མེད་ཐབས་མེད། །གདམས་ངག་ཚིག་ཏུ་མ་ལུས་པའི་ཉམས་ལེན་ཞིག་མེད་ཐབས་མེད། །ལུས་སེམས་འབྲལ་བའི་ཚེ་ན་བློ་བདེའི་ཞེ་གདེང་ཆེན་པོ་ཞིག་མེད་ཐབས་མེད། །སྐུ་གསུམ་རང་ལ་ལྷུན་གྱིས་གྲུབ་པའི་འབྲས་བུ་ཞིག་མེད་ཐབས་མེད་དོ། །དེ་ནི་མེད་ཐབས་མེད་པའི་ཆོས་བཅུ་གཉིས་ཡིན་ནོ། །
སྐྱེས་བུ་དམ་པའི་རྟགས་བཅུ་གཅིག་ནི།
ཕྲག་དོག་དང་ང་རྒྱལ་ཆུང་བ་ནི་སྐྱེས་བུ་དམ་པའི་རྟགས། །འདོད་པ་ཆུང་ཞིང་དངོས་པོ་ངན་ངོན་ཙམ་གྱིས་ཆོག་ཤེས་པ་ནི་སྐྱེས་བུ་དམ་པའི་རྟགས། །དཔའ་ཚུལ་དང་ཆེ་བགྱིང་དང་ང་རྒྱལ་མེད་པ་ནི་སྐྱེས་བུ་དམ་པའི་རྟགས། །ཚུལ་འཆོས་དང་ངོ་ལྐོག་མེད་པ་ནི་སྐྱེས་བུ་དམ་པའི་རྟགས། །བྱ་བ་གང་ཡང་བརྟགས་ཤིང་དཔྱད་ནས་ཤེས་བཞིན་དུ་དྲན་པས་ཟིན་པར་བྱེད་པ་ནི་སྐྱེས་བུ་དམ་པའི་རྟགས། །ལས་རྒྱུ་འབྲས་མིག་གི་འབྲས་བུ་བཞིན་སྲུང་བ་ནི་སྐྱེས་བུ་དམ་པའི་རྟགས། །སྡོམ་པ་དང་དམ་ཚིག་ལ་ངོ་ལྐོག་མེད་པ་ནི་སྐྱེས་བུ་དམ་པའི་རྟགས། །སེམས་ཅན་ལ་ཉེ་རིང་གསར་འགྲོགས་མེད་པ་ནི་སྐྱེས་བུ་དམ་པའི་རྟགས། །གཞན་གྱིས་སྡིག་གསོག་པ་ལ་ཁོང་མི་ཁྲོ་ཞིང་བཟོད་པར་བྱེད་པ་ནི་སྐྱེས་བུ་དམ་པའི་རྟགས། །རྒྱལ་ཁ་ཐམས་ཅད་མི་ལ་སྟེར་ཞིང་ཕམ་ཁ་རང་ལ་ལེན་པ་ནི་སྐྱེས་བུ་དམ་པའི་རྟགས།། བསམ་སྤྱོད་གང་ལ་ཡང་འཇིག་རྟེན་པ་གཞན་དང་མི་མཐུན་པ་ནི་སྐྱེས་བུ་དམ་པའི་རྟགས། །དེ་ནི་སྐྱེས་བུ་དམ་པའི་རྟགས་བཅུ་གཅིག་ཡིན་ནོ། །དེ་དག་ལས་ལྡོག་པ་ནི་སྐྱེས་བུ་དམ་པ་མིན་པའི་རྟགས་ཡིན་ནོ། །
ཕན་པ་མེད་པའི་ཆོས་བཅུ་ནི།
སྒྱུ་མའི་ལུས་ལ་བསྙེན་བཀུར་དང་རིམ་གྲོ་ཇི་ཙམ་བྱས་ཀྱང་མི་རྟག་འཇིག་པར་ངེས་པས་ཕན་པ་མེད། །ཟང་ཟིང་ནོར་ལ་སེར་སྣ་དང་བརྣབ་སེམས་ཅི་ཙམ་བྱས་ཀྱང་རང་འཆི་བའི་ནང་པར་སྒྲེན་མོ་ལག་སྟོང་དུ་འགྲོ་བས་ཕན་པ་མེད། །མཁར་པེའུ་དང་ཁང་བཟང་ལ་དཀའ་བ་ཇི་སྙེད་ཅིག་སྤྱད་ནས་བརྩིགས་ཀྱང་འཆི་བའི་ནངས་པར་གཅིག་པུར་འགྲོ་ཞིང་རོ་ཡང་སྒོར་འདོན་པས་ཕན་པ་མེད། །བུ་དང་ཚ་བོ་ལ་བྱམས་པའི་སེམས་ཀྱིས་དངོས་པོ་ཇི་ཙམ་ཞིག་ཕོག་ཀྱང་འཆི་བའི་དུས་སུ་ཕན་སྟོབས་སྐད་ཅིག་ཀྱང་མེད་པས་ཕན་པ་མེད། །གཉེན་དང་གྲོགས་པོ་ལ་བརྩེ་གདུང་གི་སེམས་འཛིན་དང་ངོ་སྲུང་ཇི་སྙེད་ཅིག་བྱས་ཀྱང་རང་ཤི་བའི་ནངས་པར་གཅིག་པུར་གྲོགས་མེད་དུ་འགྲོ་བས་ཕན་པ་མེད། །བུ་དང་ཚ་བོ་མང་ཡང་མི་རྟག་པས་བདག་གི་སྦྱིན་པའི་དངོས་པོ་བདོག་ཀྱང་འདོར་བར་ངེས་པས་ཕན་པ་མེད། །ཚེ་འདིའི་དོན་དུ་ས་སྤྱོད་མངའ་རིས་དང་ལས་ཐབས་ལ་འབད་རྩོལ་ཇི་སྙེད་ཅིག་བྱས་ཀྱང་རང་འཆི་བའི་ནངས་པར་གནས་དང་འབྲེལ་པ་གཏན་མེད་དུ་འགྲོ་བས་ཕན་པ་མེད། །དད་པས་ཆོས་སྒོར་ཞུགས་ཀྱང་ཆོས་བཞིན་མ་སྤྱད་ན་ཆོས་ཀྱིས་སླར་ངན་སོང་དུ་འགྲོ་བའི་རྒྱུ་བྱེད་པས་ཕན་པ་མེད། ཐོས་བསམ་ལ་བློ་སྦྱངས་ནས་ཆོས་ཇི་སྙེད་ཅིག་ཤེས་ཀྱང་ཉམས་སུ་མ་བླངས་ན་འཆི་ཁར་ལམ་དུ་འཁྱེར་རྒྱུ་མེད་པས་ཕན་པ་མེད། །དགེ་བའི་བཤེས་གཉེན་དམ་པའི་དྲུང་དུ་ཡུན་རིང་བསྡད་ཀྱང་རང་ལ་དད་གུས་མེད་ན་གོང་མའི་ཡོན་ཏན་དང་བྱིན་རླབས་མི་འགོ་བས་ཕན་པ་མེད། །དེ་ནི་ཕན་པ་མེད་པའི་ཆོས་བཅུ་ཡིན།
རང་སྡུག་རང་གིས་བྱས་པའི་ཆོས་བཅུ་ནི།
རང་སྡུག་རང་གིས་བྱས་པའི་ཆོས་བཅུ། །བཟའ་མི་མེད་པའི་ཁྱིམ་ཐབ་བྱེད་པ་དེ་གླེན་པས་བཙན་དུག་ཟོས་པ་དང་འདྲ་སྟེ་རང་སྡུག་རང་གིས་ཉོས་པ་ཡིན། །ཆོས་མེད་སྡིག་པ་བྱེད་པ་དེ་སྨྱོན་པ་གཡང་ལ་མཆོང་བ་དང་འདྲ་སྟེ་རང་སྡུག་རང་གིས་བྱས་པ་ཡིན། །གཞན་ལ་ཟོལ་ཟོག་བྱེད་པ་དེ་དུག་ཅན་གྱི་ཁ་ཟས་འདྲེན་པ་དང་འདྲ་སྟེ་རང་སྡུག་རང་གིས་བྱས་པ་ཡིན། །ཀླད་ཆུང་མི་དཔོན་བྱེད་པ་དེ་རྒན་མོས་ཕྱུགས་ལུག་སྐྱོང་བ་དང་འདྲ་སྟེ་རང་སྡུག་རང་གིས་བྱས་པ་ཡིན། །ལྷག་བསམ་གྱིས་གཞན་དོན་ལ་མི་བརྩོན་པར་ཆོས་བརྒྱད་ཀྱིས་རང་དོན་ལ་བརྩོན་པ་ནི་ལོང་བ་བྱང་ཐང་ལ་འཁོར་བ་དང་འདྲ་སྟེ་རང་སྡུག་རང་གིས་བྱས་པ་ཡིན། །མི་འགྲུབ་པའི་བྱ་བ་ཚན་པོ་ཆེ་ལ་འཇུག་པ་ནི་ཉམ་ཆུང་ཁུར་ཆེན་པོ་འཁུར་བ་དང་འདྲ་སྟེ་རང་སྡུག་རང་གིས་བྱས་པ་ཡིན། །ང་རྒྱལ་གྱིས་བླ་མ་དམ་པ་དང་རྒྱལ་བའི་བཀའ་ཁྱད་དུ་གསོད་པ་དེ་དབང་པོ་ཆེའི་འདུན་མ་སྟོར་བ་དང་འདྲ་སྟེ་རང་སྡུག་རང་གིས་བྱས་པ་ཡིན། །ཉམས་ལེན་བཤོལ་ནས་མི་ནག་གི་གྲོང་ལ་འགྲིམ་པ་དེ་རི་དྭགས་ཀླུང་དུ་བབ་པ་དང་འདྲ་སྟེ་རང་སྡུག་རང་གིས་བྱས་པ་ཡིན། །གཉུག་མའི་ཡེ་ཤེས་མི་སྐྱོང་བར་འདུ་འཛིའི་སྤྲོས་པས་གཡེང་བར་བྱེད་པ་དེ་མཁའ་ལྡིང་གཤོག་པ་ཆག་པ་དང་འདྲ་སྟེ་རང་སྡུག་རང་གིས་བྱས་པ་ཡིན། །བླ་མ་དཀོན་མཆོག་གི་དཀོར་ལ་བག་མེད་དུ་སྤྱོད་པ་དེ་བུ་ཆུང་མེ་མདག་འགམ་པ་དང་འདྲ་སྟེ་རང་སྡུག་རང་གིས་བྱས་པ་ཡིན། །དེ་ནི་རང་སྡུག་རང་གིས་བྱས་པའི་ཆོས་བཅུ་ཡིན་ནོ། །
རང་དྲིན་རང་ལ་ཆེ་བའི་ཆོས་བཅུ་ནི།
མི་ཆོས་ཀྱི་ཆགས་སྡང་སྤངས་ནས་དམ་པའི་ལྷ་ཆོས་བྱེད་པ་ནི་རང་དྲིན་རང་ལ་ཆེ་བ་ཡིན། །ཁྱིམ་ཐབ་དང་གཉེན་གྲོགས་སྤངས་ནས་སྐྱེས་བུ་དམ་པར་བསྟེན་པ་ནི་རང་དྲིན་རང་ལ་ཆེ་བ་ཡིན། །འདུ་འཛིའི་བྱ་བ་བཏང་ནས་ཐོས་བསམ་སྒོམ་གསུམ་བྱེད་པ་ནི་རང་དྲིན་རང་ལ་ཆེ་བ་ཡིན། །གྲོང་པ་དང་འདྲིས་བཤེས་སྤངས་ནས་གཅིག་པུར་དབེན་པར་སྡོད་པ་ནི་རང་དྲིན་རང་ལ་ཆེ་བ་ཡིན། འ།དོད་ཡོན་གྱི་འཁྲི་བ་བཅད་ནས་ཆགས་མེད་ལ་ཚུགས་ཐུབ་པ་ནི་རང་དྲིན་རང་ལ་ཆེ་བ་ཡིན། །ངན་ངོན་ཙམ་གྱིས་ཆོག་ཤེས་ཤིང་བཟང་པོ་ལ་འདོད་འདུན་མེད་པ་ནི་རང་དྲིན་རང་ལ་ཆེ་བ་ཡིན། །རང་དབང་གཞན་ལ་མི་བསྐུར་བར་ཡི་དམ་ལ་བརྟན་པར་བྱེད་པ་ནི་རང་དྲིན་རང་ལ་ཆེ་བ་ཡིན། །ཚེ་འདི་ཡི་འཕྲལ་བདེ་ལ་མི་བལྟ་བར་གཏན་དུ་བདེ་བའི་བྱང་ཆུབ་སྒྲུབ་པར་བྱེད་པ་ནི་རང་དྲིན་རང་ལ་ཆེ་བ་ཡིན། །དངོས་པོའི་མངོན་ཞེན་སྤངས་ནས་སྟོང་པ་ཉིད་ཉམས་སུ་ལེན་པ་ནི་རང་དྲིན་རང་ལ་ཆེ་བ་ཡིན། །སྒོ་གསུམ་ཐ་མལ་དུ་མི་སྡོད་པར་ཚོགས་གཉིས་ཟུང་དུ་འཇུག་པ་ལ་འབད་པ་ནི་རང་དྲིན་རང་ལ་ཆེ་བ་ཡིན། །དེ་ནི་རང་དྲིན་རང་ལ་ཆེ་བའི་ཆོས་བཅུ་ཡིན་ནོ། །
ཡང་དག་པའི་ཆོས་བཅུ་ནི།
ལས་རྒྱུ་འབྲས་ལ་ཡིད་ཆེས་པ་ནི་དབང་པོ་ཐ་མའི་ཡང་དག་པའི་ལྟ་བ་ཡིན། །ཕྱི་ནང་གི་ཆོས་ཐམས་ཅད་སྣང་བ་སྟོང་པ་རིག་པ་དང་སྟོང་པ་ཟུང་འཇུག་བཞིར་རྟོགས་པ་ནི་དབང་པོ་འབྲིང་གི་ཡང་དག་པའི་ལྟ་བ་ཡིན། །བལྟ་བྱ་ལྟ་བྱེད་བལྟས་པ་གསུམ་དབྱེར་མེད་དུ་རྟོགས་པ་ནི་དབང་པོ་རབ་ཀྱི་ཡང་དག་པའི་ལྟ་བ་ཡིན། །དམིགས་པར་རྩེ་གཅིག་ལ་གནས་པ་ནི་དབང་པོ་ཐ་མའི་ཡང་དག་པའི་སྒོམ་པ་ཡིན། །ཟུང་འཇུག་བཞིའི་ཏིང་ངེ་འཛིན་ལ་གནས་པ་ནི་དབང་པོ་འབྲིང་གི་ཡང་དག་པའི་སྒོམ་པ་ཡིན། །བསྒོམ་བྱ་སྒོམ་བྱེད་ཉམས་ལེན་གསུམ་དབྱེར་མེད་ཅིང་མི་དམིགས་པའི་ངང་ལ་གནས་པ་ནི་དབང་པོ་རབ་ཀྱི་ཡང་དག་པའི་སྒོམ་པ་ཡིན། །ལས་རྒྱུ་འབྲས་མིག་གི་འབྲས་བུ་བཞིན་སྲུང་བ་ནི་དབང་པོ་ཐ་མའི་ཡང་དག་པའི་སྤྱོད་པ་ཡིན། །ཆོས་ཐམས་ཅད་རྨི་ལམ་སྒྱུ་མའི་ཚུལ་དུ་སྤྱོད་པ་ནི་དབང་པོ་འབྲིང་གི་ཡང་དག་པའི་སྤྱོད་པ་ཡིན། །གང་ཅི་ལ་ཡང་མི་སྤྱོད་པ་ནི་དབང་པོ་རབ་ཀྱི་ཡང་དག་པའི་སྤྱོད་པ་ཡིན། །བདག་འཛིན་དང་ཉོན་མོངས་པ་མཐའ་དག་ཇེ་ཆུང་ཇེ་ཞི་ལ་སོང་བ་ནི་དབང་པོ་རབ་འབྲིང་ཐ་མ་གསུམ་ཀའི་ཡང་དག་པའི་དྲོད་རྟགས་ཡིན་ནོ། །དེ་ནི་ཡང་དག་པའི་ཆོས་བཅུ་ཡིན་ནོ། །
ཆོས་པའི་འཁྲུལ་བ་བཅུ་ནི།
དམ་པའི་ཆོས་ཚུལ་བཞིན་སྒྲུབ་པའི་བླ་མ་ལ་མི་བསྟེན་པར་ཟོག་པོ་ཁ་བཤད་མཁན་གྱི་རྗེས་སུ་འབྲང་བ་ནི་ཤིན་ཏུ་འཁྲུལ། །གྲུབ་ཐོབ་སྙན་བརྒྱུད་ཀྱི་གདམས་ངག་མི་འཚོལ་བར་དོན་མེད་ཀྱི་རིག་པའི་ཆོས་ལ་ནན་ཏན་བྱེད་པ་ནི་ཤིན་ཏུ་འཁྲུལ། །སྣང་བ་འཕྲལ་ཤར་ལ་མི་ཚེ་ཅི་ཕྱིད་མི་བྱེད་པར་གཏན་དུ་སྡོད་རྩིས་ཀྱི་ཤོམ་ར་རྒྱའོ་ཆེ་བྱེད་པ་ནི་ཤིན་ཏུ་འཁྲུལ། །རང་གཅིག་པུར་ཆོས་ཀྱི་དོན་ལ་མི་སེམས་པར་འཁོར་མང་གི་ནང་ན་ཆོས་བཤད་བྱེད་པ་ནི་ཤིན་ཏུ་འཁྲུལ། །ལོངས་སྤྱོད་ཁ་ལྷག་མཆོད་སྦྱིན་དུ་མི་གཏོང་བར་སེར་སྣ་གཡོ་སྒྱུས་ནོར་རྫས་གསོག་པ་ནི་ཤིན་ཏུ་འཁྲུལ། །དམ་ཚིག་སྡོམ་པ་ཚུལ་བཞིན་མི་སྲུང་བར་སྒོ་གསུམ་བག་མེད་འཆལ་བར་གཏོང་བ་ནི་ཤིན་ཏུ་འཁྲུལ། །གནས་ལུགས་རྟོགས་པའི་དོན་ལ་གོམས་འདྲིས་མི་བྱེད་པར་མི་ཚེ་དོན་ཆུང་གི་བྱ་བྱེད་ཕར་རེ་ཚུར་རེ་ལ་ཟད་པར་བྱེད་པ་ནི་ཤིན་ཏུ་འཁྲུལ། །འཁྲུལ་བ་ལངས་ཅན་གྱི་རང་རྒྱུད་མི་ཐུལ་བར་དམུ་རྒོད་བྱིས་པའི་གཞན་རྒྱུད་འདུལ་བ་ཤིན་ཏུ་འཁྲུལ། །རྒྱུད་ལ་སྐྱེས་པའི་ཉམས་མྱོང་མི་སྐྱོང་བར་ཚེ་འདིའི་ཆེ་ཐབས་སྐྱོང་བ་ཤིན་ཏུ་འཁྲུལ། །ད་རེས་རྟེན་འབྲེལ་འཛོམས་པའི་ཐོག་ལ་བརྩོན་འགྲུས་མི་རྩོམ་པར་ལེ་ལོ་སྙོམས་ལས་ལ་དགའ་བ་ཤིན་ཏུ་འཁྲུལ། །དེ་ནི་ཆོས་པའི་འཁྲུལ་ས་བཅུ་ཡིན་ནོ། །
དགོས་པའི་ཆོས་བཅུ་ནི།
དང་པོ་སྐྱེ་འཆིས་འཇིགས་པའི་དད་པ་གཤའ་མ་ཤ་བ་བཙོན་དོང་ནས་འབྲོས་པ་ལྟ་བུ་ཞིག་དགོས། །བར་དུ་ཤི་ཡང་མི་འགྱོད་པའི་བརྩོན་འགྲུས་ཞིང་པས་སོ་ནམ་རེམ་པ་ལྟ་བུ་ཞིག་དགོས། །ཐ་མར་འཆི་རྒྱུ་མེད་པའི་བློ་བདེ་བ་བྱ་བ་རླབས་ཅན་ཟིན་པའི་སྐྱེས་བུ་ལྟ་བུ་ཞིག་དགོས། །དང་པོ་ལོང་མེད་དུ་ཤེས་པ་སྐྱེས་བུའི་གནད་ལ་མདའ་ཕོག་པ་ལྟ་བུ་ཞིག་དགོས། །བར་དུ་ཡེངས་མེད་དུ་སྒོམ་པ་བུ་གཅིག་པུ་ཤི་བའི་མ་ལྟ་བུ་ཞིག་དགོས། །ཐ་མར་བྱར་མེད་དུ་ཤེས་པ་ཕྱུགས་མ་དགྲས་དེད་པའི་ཤེ་མ་ལྟ་བུ་ཞིག་དགོས། །དང་པོ་ཆོས་ལ་ངེས་ཤེས་སྐྱེས་པ་ལྟོགས་པ་ཁ་ཟས་བཟང་པོ་དང་འཕྲད་པ་ལྟ་བུ་ཞིག་དགོས། །བར་དུ་རང་སེམས་ལ་ངེས་ཤེས་སྐྱེས་པ་གྱད་ཀྱི་ནོར་རྙེད་པ་ལྟ་བུ་ཞིག་དགོས། །ཐ་མ་གཉིས་མེད་ལ་ངེས་ཤེས་སྐྱེས་པ་ཟོག་པོ་རྫུན་ཕུག་རྡིབ་པ་ལྟ་བུ་ཞིག་དགོས། །དེ་ཁོ་ན་ཉིད་ལ་ཁོ་ཐག་ཆོད་པ་གཟིངས་ནས་འཕུར་བའི་བྱ་རོག་ལྟ་བུ་ཞིག་དགོས། །དེ་ནི་དགོས་པའི་ཆོས་བཅུ་ཡིན་ནོ། །
མི་དགོས་པའི་ཆོས་བཅུ་ནི།
སེམས་ཉིད་སྟོང་པར་རྟོགས་ན་ཐོས་བསམ་བྱ་མི་དགོས། །རིག་པ་དྲི་མེད་དུ་ཤེས་ན་སྡིག་པ་སྦྱང་མི་དགོས། །རྣལ་མའི་ལམ་ལ་གནས་ན་ཚོགས་བསག་མི་དགོས། །གཉུག་མའི་ངང་ལ་སྐྱོང་ན་ཐབས་ལམ་སྒོམ་མི་དགོས། །རྣམ་རྟོག་ཆོས་ཉིད་དུ་ཤེས་ན་མི་རྟོག་པ་སྒོམ་མི་དགོས། །ཉོན་མོངས་རྩ་བྲལ་དུ་ཤེས་ན་གཉེན་པོ་བསྟེན་མི་དགོས། །སྣང་གྲགས་སྒྱུ་མར་ཤེས་ན་དགག་སྒྲུབ་བྱ་མི་དགོས། །སྡུག་བསྔལ་དངོས་གྲུབ་ཏུ་ཤེས་ན་བདེ་བ་བཙལ་མི་དགོས། །རང་སེམས་སྐྱེ་མེད་དུ་རྟོགས་ན་འཕོ་བ་བྱ་མི་དགོས། །གང་ཡང་གཞན་དོན་དུ་བྱས་ན་རང་དོན་སྒྲུབ་མི་དགོས། །དེ་ནི་མི་དགོས་པའི་ཆོས་བཅུ་ཡིན་ནོ། །
ཁྱད་པར་འཕགས་པའི་ཆོས་བཅུ་ནི།
རིགས་དྲུག་གི་སེམས་ཅན་ཇི་སྙེད་པའི་ནང་ནས་དལ་འབྱོར་དང་ལྡན་པའི་མི་ལུས་གཅིག་ཁྱད་པར་དུ་འཕགས། །མི་ནག་ཆོས་མེད་ཇི་སྙེད་པའི་ནང་ནས་ཆོས་ལྡན་གྱི་གང་ཟག་གཅིག་ཁྱད་པར་དུ་འཕགས། །ལམ་གྱི་ཐེག་པ་ཇི་སྙེད་པའི་ནང་ནས་སྙིང་པོའི་དོན་གྱི་ཐེག་པ་འདི་ཁྱད་པར་དུ་འཕགས། །ཐོས་བསམ་ལས་བྱུང་བའི་ཤེས་རབ་ཇི་སྙེད་པ་བས་བསྒོམས་བྱུང་གི་ཤེས་རབ་སྐད་ཅིག་མ་གཅིག་ཁྱད་པར་འཕགས། །འདུས་བྱས་ཀྱི་དགེ་བ་ཇི་སྙེད་ཅིག་སྤྱད་པ་བས་འདུས་མ་བྱས་ཀྱི་དགེ་བ་སྐད་ཅིག་མ་གཅིག་ཁྱད་པར་དུ་འཕགས། །དམིགས་བཅས་ཀྱི་ཏིང་ངེ་འཛིན་ཇི་སྙེད་ཅིག་བསྒོམས་པ་བས་དམིགས་མེད་ཀྱི་ཏིང་ངེ་འཛིན་སྐད་ཅིག་མ་གཅིག་ཁྱད་པར་དུ་འཕགས། ཟ།ག་བཅས་ཀྱི་དགེ་བ་ཇི་སྙེད་ཅིག་སྤྱད་པ་བས་ཟག་མེད་ཀྱི་དགེ་བ་སྐད་ཅིག་ཁྱད་པར་དུ་འཕགས། །རྒྱུད་ལ་ཉམས་མྱོང་ཇི་སྙེད་ཅིག་སྐྱེས་པ་བས་རྟོགས་པ་སྐད་ཅིག་ཤར་བ་ཁྱད་པར་དུ་འཕགས། །ཆེད་དུ་བྱས་པའི་ལེགས་སྤྱད་ཇི་སྙེད་ཅིག་སྤྱད་པ་བས་ཆེད་དུ་བྱ་བ་མེད་པའི་སྤྱོད་པ་སྐད་ཅིག་ཁྱད་པར་དུ་འཕགས། །ཟང་ཟིང་གི་གཏོང་འགྱེད་ཇི་སྙེད་ཅིག་བྱས་པ་བས་དངོས་པོ་ཅི་ཡང་མ་བཟུང་བ་ཁྱད་པར་དུ་འཕགས། །དེ་ནི་ཁྱད་པར་དུ་འཕགས་པའི་ཆོས་བཅུ་ཡིན་ནོ། །
ཇི་ལྟར་བྱས་ཀྱང་ལེགས་པའི་ཆོས་བཅུ་ནི།
བློ་སེམས་ཆོས་སུ་སོང་བའི་གང་ཟག་གིས་བྱ་བ་བཏང་ཡང་ལེགས་ལ་མ་བཏང་ཡང་ལེགས་སྒྲོ་འདོགས་སེམས་ལ་ཆོད་པའི་གང་ཟག་གིས་བསྒོམས་ཡང་ལེགས་ལ་མ་བསྒོམ་ཡང་ལེགས། །འདོད་ཡོན་ལ་འཁྲི་བ་ཆོད་པའི་གང་ཟག་གིས་ཆགས་མེད་བྱས་ཀྱང་ལེགས་ལ་མ་བྱས་ཀྱང་ལེགས། ཆོས་ཉིད་མངོན་སུམ་དུ་རྟོགས་པའི་གང་ཟག་གིས་ཕུག་སྟོང་དུ་ཉལ་ཡང་ལེགས་ལ་མང་པོའི་ཚོགས་དཔོན་བྱས་ཀྱང་ལེགས། །སྣང་བ་སྒྱུ་མར་ཤེས་པའི་གང་ཟག་གིས་གཅིག་པུར་རི་ཁྲོད་དུ་བསྡད་ཀྱང་ལེགས་ལ་རྒྱལ་ཁམས་ཕྱོགས་མེད་བསྐོར་ཡང་ལེགས། །སེམས་ལ་དབང་ཐོབ་པའི་གང་ཟག་གིས་འདོད་པའི་ཡོན་ཏན་སྤངས་ཀྱང་ལེགས་ལ་བསྟེན་ཀྱང་ལེགས། །བྱང་ཆུབ་ཀྱི་སེམས་དང་ལྡན་པའི་གང་ཟག་གིས་དབེན་པར་སྒྲུབ་པ་བྱས་ཀྱང་ལེགས་ལ་ཚོགས་སུ་གཞན་དོན་བྱས་ཀྱང་ལེགས། །མོས་གུས་ཐང་ལྷོད་མེད་པའི་གང་ཟག་གིས་བླ་མའི་ཞབས་དྲུང་དུ་བསྡད་ཀྱང་ལེགས་ལ་མ་བསྡད་ཀྱང་ལེགས། །མང་དུ་ཐོས་ཤིང་དོན་གོ་བར་ལྡན་པའི་གང་ཟག་ལ་དངོས་གྲུབ་བྱུང་ཡང་ལེགས་ལ་བར་ཆད་བྱུང་ཡང་ལེགས། །རྟོགས་པ་མཆོག་ཐོབ་པའི་རྣལ་འབྱོར་པ་ལ་ཐུན་མོང་གི་གྲུབ་རྟགས་ཡོད་ཀྱང་ལེགས་ལ་མེད་ཀྱང་ལེགས། །དེ་ནི་ཇི་ལྟར་བྱས་ཀྱང་ལེགས་པའི་ཆོས་བཅུ་ཡིན་ནོ། །
དམ་པའི་ཆོས་ཀྱི་ཡོན་ཏན་བཅུ་ནི།
ཆོས་དགེ་བ་བཅུ་དང་། ཕ་རོལ་ཏུ་ཕྱིན་པ་དྲུག་པོ་དང་། སྟོང་པ་ཉིད་ཐམས་ཅད་དང་། བྱང་ཆུབ་ཀྱི་ཕྱོགས་ཀྱི་ཆོས་རྣམས་དང་། འཕགས་པའི་བདེན་པ་བཞི་དང་། བསམ་གཏན་བཞི་དང་། གཟུགས་མེད་པའི་སྙོམས་པར་འཇུག་པ་བཞི་དང་། སྔགས་ཀྱི་སྨིན་གྲོལ་ལ་སོགས་པ་རྣམས་འཇིག་རྟེན་དུ་འབྱུང་བ་ནི་དམ་པའི་ཆོས་ཀྱི་ཡོན་ཏན་ནོ། །མིའི་ནང་ནས་རྒྱལ་རིགས་ཆེ་ཞིང་མཐོ་བ་དང་། བྲམ་ཟེའི་རིགས་ཆེ་ཞིང་མཐོ་བ་དང་། ཁྱིམ་བདག་གི་རིགས་ཆེ་ཞིང་མཐོ་བ་དང་། རྒྱལ་ཆེན་བཞི་ལ་སོགས་པ་འདོད་ཁམས་ཀྱི་ལྷ་རིགས་དྲུག་དང་། གཟུགས་ཁམས་ཀྱི་ལྷ་རིགས་བཅུ་བདུན་དང་། གཟུགས་མེད་པའི་ལྷ་རིགས་བཞི་འཇིག་རྟེན་ན་འབྱུང་བ་ནི་དམ་པའི་ཆོས་ཀྱི་ཡོན་ཏན་ཡིན་ནོ། །རྒྱུན་དུ་ཞུགས་པ་དང་། ལན་གཅིག་ཕྱིར་འོང་བ་དང་། ཕྱིར་མི་འོང་བ་དང་། དགྲ་བཅོམ་པ་དང་། རང་སངས་རྒྱས་དང་། རྣམ་པ་ཐམས་ཅད་མཁྱེན་པའི་སངས་རྒྱས་འཇིག་རྟེན་དུ་བྱོན་ཞིང་འབྱུང་བ་ནི་དམ་པའི་ཆོས་ཀྱི་ཡོན་ཏན་ནོ། །སེམས་བསྐྱེད་དང་སྨོན་ལམ་གྱི་སྟོབས་ཀྱིས་ཐུགས་རྗེ་རང་ཤར་གྱི་གཟུགས་སྐུ་གཉིས་ཀྱིས་ཇི་སྲིད་འཁོར་བ་མ་སྟོང་གི་བར་དུ་སེམས་ཅན་གྱི་དོན་ལྷུན་གྲུབ་ཏུ་འབྱུང་བ་ནི་དམ་པའི་ཆོས་ཀྱི་ཡོན་ཏན་ཡིན་ནོ། །སེམས་ཅན་ཉེ་བར་འཚོ་བའི་ཡོ་བྱད་གང་ལ་གང་འོས་པ་ཕུན་སུམ་ཚོགས་པ་ཐམས་ཅད་ནི་བྱང་ཆུབ་སེམས་དཔའ་རྣམས་ཀྱི་སྨོན་ལམ་གྱི་སྟོབས་ལས་བྱུང་བས་ན་དམ་པའི་ཆོས་ཀྱི་ཡོན་ཏན་ཡིན་ནོ། །ངན་སོང་དང་མི་ཁོམ་པའི་གནས་ན་ཡང་གནས་སྐབས་ཀྱི་བདེ་བ་ཅུང་ཟད་ཡོད་པ་དེ་དག་ཐམས་ཅད་ཀྱང་དཀར་པོ་དགེ་བའི་བསོད་ནམས་ལས་གྲུབ་པས་ན་དམ་པའི་ཆོས་ཀྱི་ཡོན་ཏན་ཡིན་ནོ། །སྐྱེས་བུ་ངན་པ་དག་ཀྱང་དམ་པའི་ཆོས་སུ་བློ་འགྱུར་ནས་སྐྱེས་བུ་དམ་པའི་རིགས་སུ་གནས་ཤིང་། མི་ཀུན་གྱི་གཙུག་ཏུ་འཁུར་བའི་གནས་སུ་གྱུར་པ་ནི་དམ་པའི་ཆོས་ཀྱི་ཡོན་ཏན་ཡིན་ནོ། །སྔར་སྡིག་པ་མི་དགེ་བ་ལ་བག་མེད་དུ་སྤྱད་ཅིང་དམྱལ་བའི་བུད་ཤིང་གི་རྒྱུ་གསོག་པ་དེ་ཡང་། དམ་པའི་ཆོས་ཀྱི་ཕྱོགས་སུ་བློ་སྣ་འགྱུར་ནས་མཐོ་རིས་དང་ཐར་པའི་བདེ་བ་ལ་རེག་པར་གྱུར་པ་ནི་དམ་པའི་ཆོས་ཀྱི་ཡོན་ཏན་ཡིན་ནོ། །དམ་པའི་ཆོས་ལ་དད་པ་ཙམ་མམ། མོས་པ་ཙམ་མམ། དགའ་བ་ཙམ་མམ། ཆ་ལུགས་འཛིན་པ་ཙམ་ཡང་ཀུན་གྱི་ཡིད་དུ་འོང་ཞིང་། བསྙེན་བཀུར་གྱི་གནས་སུ་གྱུར་པ་ནི་དམ་པའི་ཆོས་ཀྱི་ཡོན་ཏན་ཡིན་ནོ། །བདོག་པའི་དངོས་པོ་ཐམས་ཅད་སྤངས་ནས་ཁྱིམ་ནས་ཁྱིམ་མེད་པར་རབ་ཏུ་བྱུང་ཞིང་། རི་ཁྲོད་དགོན་པ་རུ་ཡིབ་ནས་བསྡད་ཀྱང་འཚོ་བའི་ཡོ་བྱད་ཕུན་སུམ་ཚོགས་པར་འབྱུང་བ་ནི་དམ་པའི་ཆོས་ཀྱི་ཡོན་ཏན་ཡིན་ནོ། །དེ་ནི་དམ་པའི་ཆོས་ཀྱི་ཡོན་ཏན་མདོར་བསྡུས་པའི་ཆོས་བཅུ་ཡིན་ནོ། །
མིང་ཙམ་གྱི་ཆོས་བཅུ་ནི།
གཞིའི་གནས་ལུགས་བསྟན་དུ་མེད་པས་གཞི་མིང་ཙམ་ཡིན། །ལམ་ལ་བགྲོད་བྱ་བགྲོད་བྱེད་མེད་པས་ལམ་མིང་ཙམ་ཡིན། །གནས་ལུགས་ལ་བལྟ་བྱ་ལྟ་བྱེད་མེད་པས་རྟོགས་པ་མིང་ཙམ་ཡིན་། །གཉུག་མ་ལ་བསྒོམ་བྱ་སྒོམ་བྱེད་མེད་པས་ཉམས་མྱོང་མིང་ཙམ་ཡིན། །གཤིས་ལ་སྤྱད་བྱ་སྤྱོད་བྱེད་མེད་པས་སྤྱོད་པ་མིང་ཙམ་ཡིན། །དོན་ལ་བསྲུང་བྱ་སྲུང་བྱེད་མེད་པས་དམ་ཚིག་མིང་ཙམ་ཡིན། །དོན་ལ་བསག་བྱ་གསོག་བྱེད་མེད་པས་ཚོགས་གཉིས་མིང་ཙམ་ཡིན། །དོན་ལ་སྦྱང་བྱ་སྦྱོང་བྱེད་མེད་པས་སྒྲིབ་གཉིས་མིང་ཙམ་ཡིན། །དོན་ལ་སྤང་བྱ་སྤོང་བྱེད་མེད་པས་འཁོར་བ་མིང་ཙམ་ཡིན། །དོན་ལ་འཐོབ་བྱ་ཐོབ་བྱེད་མེད་པས་འབྲས་བུ་མིང་ཙམ་ཡིན། །དེ་ནི་མིང་ཙམ་གྱི་ཆོས་བཅུ་ཡིན་ནོ། །
བདེ་བ་ཆེན་པོར་ལྷུན་གྱིས་གྲུབ་པའི་ཆོས་བཅུ་ནི།
སེམས་ཅན་ཐམས་ཅད་ཀྱི་སེམས་ཀྱི་རང་བཞིན་ཆོས་སྐུར་གནས་པས་བདེ་བ་ཆེན་པོར་ལྷུན་གྱིས་གྲུབ། །གཞི་ཆོས་ཉིད་ཀྱི་དབྱིངས་ལ་མཚན་མའི་སྤྲོས་པ་མེད་པས་བདེ་བ་ཆེན་པོར་ལྷུན་གྱིས་གྲུབ། །མཐའ་བྲལ་བློ་འདས་ཀྱི་རྟོགས་པ་ལ་ཕྱོགས་རིས་ཀྱི་སྤྲོས་པ་མེད་པས་བདེ་བ་ཆེན་པོར་ལྷུན་གྱིས་གྲུབ། །ཡིད་ལ་བྱ་བ་མེད་པའི་ཉམས་མྱོང་ལ་དམིགས་པའི་སྤྲོས་པ་མེད་པས་བདེ་བ་ཆེན་པོར་ལྷུན་གྱིས་གྲུབ། །བྱ་བྲལ་རྩོལ་མེད་ཀྱི་སྤྱོད་པ་ལ་བླང་དོར་གྱི་སྤྲོས་པ་མེད་པས་བདེ་བ་ཆེན་པོར་ལྷུན་གྱིས་གྲུབ། །དབྱིངས་དང་ཡེ་ཤེས་དབྱེར་མེད་པའི་ཆོས་སྐུ་ལ་གཟུང་འཛིན་གྱི་སྤྲོས་པ་མེད་པས་བདེ་བ་ཆེན་པོར་ལྷུན་གྱིས་གྲུབ། །ཐུགས་རྗེ་རང་བྱུང་གི་ལོངས་སྐུ་ལ་སྐྱེ་འཆི་འཕོ་འགྱུར་གྱི་སྤྲོས་པ་མེད་པས་བདེ་བ་ཆེན་པོར་ལྷུན་གྱིས་གྲུབ། །ཐུགས་རྗེ་རང་ཤར་གྱི་སྤྲུལ་སྐུ་ལ་གཉིས་སྣང་འདུ་འབྱེད་ཀྱི་སྤྲོས་པ་མེད་པས་བདེ་བ་ཆེན་པོར་ལྷུན་གྱིས་གྲུབ། །བསྟན་པ་ཆོས་ཀྱི་འཁོར་ལོ་ལ་བདག་ལྟ་མཚན་མའི་སྤྲོས་པ་མེད་པས་བདེ་བ་ཆེན་པོར་ལྷུན་གྱིས་གྲུབ། །ཚད་མེད་ཐུགས་རྗེའི་ཕྲིན་ལས་ལ་རྒྱ་ཆད་དུས་ཚིགས་མེད་པས་བདེ་བ་ཆེན་པོར་ལྷུན་གྱིས་གྲུབ་པ་སྟེ། དེ་ནི་བདེ་བ་ཆེན་པོར་ལྷུན་གྱིས་གྲུབ་པའི་ཆོས་བཅུ་ཡིན་ནོ། །
ཟག་མེད་མཁྱེན་པ་དང་ལྡན་པའི་བླ་མ་དང་། རྗེ་བཙུན་སྒྲོལ་མ་ལ་སོགས་ལྷག་པའི་ལྷ་རྣམས་ཀྱིས་བྱང་ཕྱོགས་ཁ་བ་ཅན་གྱི་བསྟན་པའི་གསལ་བྱེད་དུ་མངའ་གསོལ་བའི་དཔལ་ལྡན་མར་མེ་མཛད་ཡབ་སྲས་ཀྱི་གསུང་རྒྱུན་དྲི་མ་མེད་པ་རྣམས་བཀའ་གདམས་པའི་བླ་མ་སྐུ་དྲིན་ཅན་རྣམས་ལས་ཐོས་པ་དང་། རྒྱ་གར་འཕགས་པའི་ཡུལ་དུ་ཉི་ཟླ་ལྟར་གྲགས་པའི་སྐྱེས་མཆོག་ནྰ་རོ་མཻ་ཏྲི་གཉིས་དང་། མར་པ་ལྷོ་བྲག་པ་ལ་སོགས་པའི་མཁས་གྲུབ་རྣམས་ཀྱི་ཐུགས་ཀྱི་བཅུད་འཛིན་པ་རྗེ་བཙུན་གྱི་རྒྱལ་པོ་མི་ལ་རས་པས་རྗེས་སུ་བཟུང་བའི་གསུང་དྲི་མ་མེད་པ་རྣམས་ཕྱོགས་གཅིག་ཏུ་བསྡུས་པའི་ལམ་མཆོག་རིན་པོ་ཆེའི་ཕྲེང་བ་ཞེས་བྱ་བ། བཀའ་ཕྱག་གཉིས་ཀྱི་གདམས་པའི་མཛོད་འཆང་བ་ཤར་དྭགས་པོ་སྙི་སྒོམ་བསོད་ནམས་རིན་ཆེན་གྱིས་བྲིས་པ་རྫོགས་སོ།། །།
རྒྱལ་བའི་ལུང་ཟིན་མཉམ་མེད་སྒམ་པོ་པ་ལྷ་རྒྱས་བསོད་ནམས་རིན་ཆེན་དཔལ་བཟང་པོ་མཆོག་གིས་ཉམས་མྱོང་གི་སྙིང་བཅུད་གཅིག་ཏུ་བསྡུས་པའི་ལམ་མཆོག་རིན་ཆེན་ཕྲེང་བ་འདི་ཉམས་སུ་བླངས་པའི་སྐྱེས་མཆོག་རྣམས་ཀྱི་འགྲོ་དོན་འཕྲིན་ལས་རྒྱ་ཆེན་པོ་གྱུར་ཅིག །


c: text/html

text:
སློབ་བསྡུ་གསལ་བསྒྲགས་ཕར་འགྱངས།
ལོ་བཞི་ཅན་གྱི་ལག་ཁྱེར་སློབ་ཚན་ B.Sc. B.Ed. Integrated Course སློབ་བསྡུ་གསལ་བསྒྲགས།
༄༅། །བོད་མིའི་སྒྲིག་འཛུགས་ཤེས་རིག་ལས་ཁུངས་དང་ཝ་རཱ་ཎཱ་སི་དབུས་བོད་ཀྱི་གཙུག་ལག་སློབ་གཉེར་ཁང་གཉིས་ཟུང་སྦྲེལ་ཐོག་ཕྱི་ལོ་ ༢༠༡༧ ཕྱི་ཟླ་ ༧ ནང་བྷུན་ཏར་དགེ་འོས་མཐོ་སློབ་ཁང་དུ་འཛིན་རིམ་བཅུ་གཉིས་ཀྱི་ཚན་རིག་སྡེ་ཚན་ཁོངས་ནས་སློབ་ཐོན་སློབ་མ་གྲངས་ ༢༠ ལ་ལོ་བཞི་དུས་ཡུན་ཅན་གྱི་ B.Sc. B.Ed. Integrated Course གོ་སྒྲིག་ཞུ་གཏན་འཁེལ་བ་བཞིན་གཤམ་གསལ་ཆ་རྐྱེན་ཚང་རིགས་ནས་ཕྱི་ལོ་ ༢༠༡༧ ཟླ་ ༦ ཚེས་ ༢༠ འགྱངས་མེད་ཞུ་སྙན་འབུལ་དགོས།
- ཀ༽ དགོས་ངེས་ཆ་རྐྱེན།
- ༡། འཛིན་རིམ་ ༡༢ རྒྱལ་ཡོངས་ཡིག་རྒྱུགས་ནང་བོད་ཡིག་སོགས་ཨང་ཐོབ་ཉུང་མཐར་བརྒྱ་ཆ་ ༦༠ ལོན་དགོས།
- ༢། འཛིན་རིམ་བཅུ་པའི་ལག་འཁྱེར་དང་། འཛིན་རིམ་བཅུ་གཉིས་ཀྱི་ལག་འཁྱེར་རམ། ཡང་ན་འདི་ལོའི་རྒྱུགས་ཞུགས་ངོ་སྤྲོད་ལག་འཁྱེར་ (Admit Card) གྱི་ངོ་བཤུས།
- ཁ༽ སྤྱི་ཡོངས་དགོས་ངེས་ཡིག་ཆ་དང་ཐུགས་སྣང་དགོས་པ།
- ༡། འདེམས་ཐོན་བྱུང་རིགས་ལ་ ༢༠༡༧ ཟླ་ ༦ ཚེས་ ༢༥ ནང་ཚུད་དོ་བདག་སོ་སོར་གློག་འཕྲིན་ནམ་ཁ་པར་བརྒྱུད་འབྲེལ་ལམ་ཞུ་རྒྱུ།
- ༢། གནས་ཡུལ་རྒྱལ་ཁབ་ཏུ་གནས་སྡོད་ཆོག་པའི་ཡིག་ཆའི་ངོ་བཤུས།
- ༣། ཕྱི་ལོ་ ༢༠༡༦ ལོའི་དཔྱ་ཁྲལ་བསྡུ་འབུལ་ཞུས་པའི་ངོ་བཤུས།
- ༤། གཟུགས་གཞི་བདེ་ཐང་ཡིན་པའི་སྨན་པའི་ངོས་སྦྱོར་ངོ་མ།
- ༥། སློབ་ཡོན་དང་། ཟས་གྲོན་སོགས་ཤེས་རིག་ལས་ཁུངས་ནས་ནར་གཏོང་གནང་རྒྱུ།
- ༦། སློབ་ཐོན་ཟིན་མཚམས་ཉུང་མཐར་ལོ་ ༥ སློབ་གྲྭ་ཁག་ཏུ་ཕྱག་ལས་གནང་རྒྱུའི་ཁས་ལེན་ཞུ་དགོས།
- ༧། འདེམས་སྒྲུག་གནང་ཕྱོགས་འཛིན་རིམ་ ༡༢ ཡིག་རྒྱུགས་གྲུབ་འབྲས་ལ་གཞི་བཅོལ་རྒྱུ།
- ༨། ཞུ་སྙན་འགེངས་ཤོག་ཤེས་རིག་ལས་ཁུངས་ཀྱི་དྲ་རྒྱ་ www.sherig.org ནས་ཕབ་ལེན་གྱིས་ཞིབ་ཕྲ་བཀང་སྟེ་གཤམ་གསལ་ཁ་བྱང་ཐོག་སྦྲག་བརྒྱུད་ཤེས་རིག་ལས་ཁུངས་སུ་དུས་བཀག་ནང་ཚུད་འབྱོར་ཟིན་པ་དགོས།
- ༩། གོང་གསལ་ལག་འཁྱེར་དང་ཡིག་ཆ་ཁག་གི་ངོ་བཤུས་སྟེང་བཙན་བྱོལ་བོད་མིའི་སྒྲིག་འཛུགས་ཀྱི་ཟུང་དྲུང་ཡན་ནམ། ས་གནས་འགོ་འཛིན། ཡང་ན་སློབ་གྲྭའི་སློབ་སྤྱི་སུ་རུང་གི་དག་མཆན་ལས་དམ་འཁོད་དགོས་པ་བཅས། ཤེས་རིག་ལས་ཁུངས་ནས་ཕྱི་ལོ་ ༢༠༡༧ ཟླ་ ༦ ཚེས་ ༡ ལ།།
The Secretary
Department of Education, CTA
Gangchen Kyishong
Dharamsala ‐ 176215, Distt. Kangra, H.P. India
Fax: 01892 – 223481 Tel: 01892 ‐ 222572/ 222721
Email: academic@tibet.net website: www.sherig.org
(54)

robotstxt: allowed

filter: keep


text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
ཆོས་ལུགས་འཆམ་མཐུན་དང་། སྙིང་རྗེ། ཁ་ཆེའི་ཆོས་ལུགས།
ཨི་ཊི་ལི། མི་ལཱན། ཕྱི་ལོ་ ༢༠༠༧ ཟླ་ ༡༢ ཚེས་ ༩ ཉིན།
ཨེ་ལེག་ཛན་ཌར། བྷར་ཛིན་གྱིས་ཕབ་སྒྱུར་དང་ཕྱོགས་སྒྲིག་རོབ་ཙམ་ཞུས།
ངོས་ནས་ཆོས་ལུགས་འཆམ་མཐུན་དང་འབྲེལ་བའི་སྐད་ཆ་ཚིག་ཁ་ཤས་ཤོད་རྒྱུ་ཡིན། སྐབས་རེ་ཆོས་ལུགས་ཀྱི་དད་མོས་ཐོག་འཁྲུག་འཛིང་ཡོང་གི་འདུག དཔེར་ན། དེ་སྔོན་བྱང་ཨཻར་ལན་ཌི་ (Northern Ireland) ནང་གི་འཁྲུག་འཛིང་དེ་སྲིད་དོན་གྱི་གནད་དོན་གཞི་རྩར་བྱས་པ་ཞིག་ཡིན་ནའང་། དེ་མྱུར་དུ་ཆོས་ལུགས་ཀྱི་གནད་དོན་ཞིག་ཏུ་གྱུར་བ་རེད། དེ་ནི་ཧ་ཅང་གི་ཐབས་རྡུགས་པོ་ཞིག་རེད། དེ་རིང་ཁ་སང་ཁ་ཆེའི་ནང་ལ་ཤི་འ་ (Shia) དང་སུ་ནིའི་ (Sunni) བའི་རྗེས་འཇུག་པ་རྣམས་ཀྱིས་ཀྱང་སྐབས་རེ་ཕན་ཚུན་འཛིང་རེས་གཏོང་གི་ཡོད། དེ་ཡང་ཤིན་ཏུ་ཐབས་རྡུག་ཅིག་རེད། ཤྲཱི་ལངྐའི་ (Shri Lanka) ནང་དུའང་། འཁྲུག་འཛིང་གི་གནད་དོན་ནང་སྲིད་དོན་ཡོད་ནའང། འོན་ཀྱང་གནད་དོན་ཁ་ཤས་ཀྱི་ཐད་ཧིན་དྷུ་དང་ནང་པའི་དབར་གྱི་འཁྲུག་འཛིང་ཞིག་ཡིན་པའི་མཐོང་སྣང་ཡོང་གི་ཡོད། དེ་ཞེད་སྣང་ཆེན་པོ་རེད་འདུག གནའ་སྔ་མོའི་དུས་སུ་ཆོས་ལུགས་འདྲ་མིན་གྱི་རྗེས་འཇུག་རྣམས་ཕལ་ཆེ་བ་ཕན་ཚུན་སོ་སོར་གནས་ཡོད། འོན་ཀྱང་དེང་གི་འཆར་མི་དེ་དག་འདྲིས་གཏུགས་ཉེ་བར་བརྟེན་ང་ཚོས་ཆོས་ལུགས་འཆམ་མཐུན་གོང་སྤེལ་གཏོང་བའི་དམིགས་བསལ་འབད་རྩོལ་བསྟེན་དགོས།
ཟླ་བ་དགུ་པའི་ཚེས་བཅུ་གཅིག་ཉིན་གྱི་ལོ་འཁོར་དུས་དྲན་ཐེངས་དང་པོའི་རྗེས་དྲན་སྨོན་ལམ་མཛད་སྒོ་དེ་བཞིན་ཝ་ཤིང་ཊོན་ཡེ་ཤུའི་ལྷ་ཁང་ཆེན་མོར་ (Washington National Cathedral) ཚོགས་པ་རེད། ངོས་རང་མཉམ་འཛོམས་དེའི་ནང་ཡོད། ངོས་ཀྱི་གཏམ་བཤད་ནང་དུ། སྟབས་ཉེས་པ་ཞིག་ལ་གང་ཟག་འགའ་ཞིག་གིས་ཁ་ཆེའི་མི་རིགས་རེ་འགའི་སྤྱོད་ངན་རྒྱུ་མཚན་དུ་བྱས་ནས་ཁ་ཆེའི་མི་རིགས་ཡོངས་རྫོགས་དྲག་སྤྱོད་པའི་མཐོང་སྣང་བསྐྲུན་པ་དང་། དེ་ནས་ཁོང་ཚོས་ནུབ་ཕྱོགས་དང་ཁ་ཆེ་གཉིས་ཀྱི་དབར་གནས་བཟོད་མི་བདེ་བའི་འཐབ་རྩོད་ཀྱི་སྐད་ཆ་ཤོད་ཀྱི་འདུག དེ་ནི་བདེན་པ་རྩ་བ་ནས་མ་རེད་ཅེས་བརྗོད་པ་ཡིན།
གང་ཟག་སྤྱོད་ངན་འགའ་རེ་རྒྱུ་མཚན་དུ་བྱས་ནས་ཆོས་ལུགས་དེ་ཁྱོན་ཡོངས་ནས་སྡུག་ཅག་ཡིན་པའི་གཟུགས་སུ་འགོད་པ་ནི་ཡོངས་སུ་ནོར་བ་ཞིག་རེད། ཁ་ཆེའི་ཆོས་ལུགས་དང་། འཇེའུ་ཆོས་ལུགས། ཡེ་ཤུའི་ཆོས་ལུགས། ཧིན་དྷུའི་ཆོས་ལུགས། དེ་བཞིན་ནང་པ་བཅས་ཚང་མ་འདྲ་པོ་ཡོད་པ་ནི་དངོས་བདེན་ཡིན། དཔེར་ན། ཤུགས་ལྡན་གྱི་རྗེས་འཇུག་པ་ཁ་ཤས་ཀྱིས་ངོས་རང་སྡོད་སའི་ཉེ་འགྲམ་དུ་མི་གསུམ་བསད་པ་རེད། དེའི་ནང་ནས་གཅིག་ནི་སློབ་དཔོན་ཡག་པོ་ཞིག་ཡིན་པ་དང་ཤུགས་ལྡན་ལ་དགག་པ་རྒྱག་མཁན་ཞིག་ཡིན་པ་དང་ཁོང་ལ་གྲི་བཙུགས་པའི་རྨ་ཤུལ་བཅུ་དྲུག་ཡོད་པ་རེད། གཞན་གཉིས་ནི་ཁོང་གི་སློབ་མ་ཡིན། མི་གསོད་ལག་དམར་བ་དེ་ཚོ་ནི་དངོས་གནས་གདུག་རྩུབ་ཅན་རང་རེད། འོན་ཀྱང་རྒྱུ་མཚན་དེ་ལ་བརྟེན་ནས་བོད་རིགས་ནང་པ་ཡོངས་རྫོགས་དྲག་སྤྱོད་པ་རེད་ཅེས་བཤད་པ་ཡིན་ན་དེ་ལ་སུ་གང་གིས་ཀྱང་ཡིད་ཆེས་བྱེད་དོག་ཁ་པོ་མ་རེད། སྟོན་པ་བཅོམ་ལྡན་འདས་ཉིད་བཞུགས་པའི་དུས་སུའང་། ད་དུང་གང་ཟག་སྤྱོད་པ་ངན་པོ་འགའ་རེ་ཡོད་པ་རེད། དམིགས་བསལ་ཅན་གང་ཡང་མ་ཡིན།
ངོས་རང་ཁ་ཆེའི་ཆོས་ལུགས་ཀྱི་ཕྱི་རོལ་དུ་ཡོད་པའི་ནང་པ་ཞིག་ཡིན་ནའང་། ཕྱི་ཟླ་ ༩ པའི་ཚེས་ ༡༡ ཉིན་ནས་བཟུང་གང་ལྟར་ཡང་ངོས་ནས་དང་བླངས་ཀྱི་ཐོག་ནས་ཁ་ཆེའི་ཆོས་ལུགས་སྲུང་སྐྱོབ་ཀྱི་འབད་རྩོལ་བསྟེན་དང་སྟེན་མུས་སུ་མཆིས། ངོས་ཀྱི་ཆོས་གྲོགས་ཁ་ཆེ་བ་སྐྱེས་པ་གཙོ་བོར་འགྱུར་པའི་བུད་མེད་འགའ་རེས་ངོས་རང་ལ་གལ་སྲིད་སུས་མི་གསོད་ཀྱི་དྲག་སྤྱོད་སྤེལ་བ་ཡིན་ནའང་དེ་ནི་ཁ་ཆེ་མ་རེད་ཅེས་འགྲེལ་བརྗོད་བྱས་བྱུང། རྒྱུ་མཚན་ནི། ཁ་ཆེ་རྣམ་དག་སྟེ། ཁ་ཆེའི་ཆོས་ལུགས་ཀྱི་རྗེས་འཇུག་རྣམ་དག་ཅིག་ཡིན་ཚེ་ངེས་པར་དུ་ཕོ་མོ་སུ་རུང་གིས་ཨལ་ལཱ་ ༼ཁ་ཆེའི་འཇིག་རྟེན་བཀོད་པ་པོ།༽ ལ་བརྩེ་བ་ཡོད་པ་བཞིན་དུ་ཁོང་གིས་བསྐྲུན་པའི་ལུས་ཅན་ཚང་མར་དེ་ལྟ་བུའི་བརྩེ་སེམས་བཅང་དགོས། ལུས་ཅན་ཡོངས་རྫོགས་ཨལ་ལཱ་ཡིས་བྱས་པ་ཡིན་པས། གལ་ཏེ་བྱེད་པོ་ཨལ་ལཱ་ལ་བརྩི་བཀུར་བྱེད་པ་བཞིན་དུ་དེས་བྱས་པའི་ལུས་ཅན་ལ་ངེས་པར་དུ་བརྩེ་སེམས་བཅང་དགོས་སོ།
ངོས་ཀྱི་གྲོགས་པོ་གསར་འགོད་པ་ཞིག་གིས་ཏེ་ཧེ་རན་ (Tehran) ནང་ལུང་པ་དེའི་ཁ་ཆེའི་བླ་མ་ཆེ་ཤོས་ཁཱོ་མའེ་ནི་ (Ayatollah Khomeini) སྐབས་སུ་དུས་ཚོད་གང་ཙམ་བསྡད་མྱོང་བ་རེད། ཕྱིས་སུ་ཁོས་ང་ལ་དེར་ཡོད་པའི་ཁ་ཆེའི་བླ་ཆེན་ཚོས་ཁྱིམ་ཚང་ཕྱུག་པོ་རྣམས་ལས་དངུལ་སྡུད་ནས་དཔལ་འབྱོར་ཞན་པ་དག་ལ་བགོ་འགྲེམས་ཀྱིས་ཤེས་ཡོན་དང་དབུལ་འཕོང་ལ་རོགས་སྐྱོར་ཇི་ལྟར་བྱས་བཞིན་པའི་ཚུལ་རྣམས་བརྗོད་བྱུང། དེ་ནི་དངོས་གནས་སྤྱི་ཚོགས་རིང་ལུགས་པའི་བྱེད་སྟངས་རེད། ཁ་ཆེའི་རྒྱལ་ཁབ་ཚོའི་ནང་དངུལ་ཁང་གི་སྐྱེད་ཀར་བཀག་སྡོམ་བྱེད་ཀྱི་ཡོད། དེར་བརྟེན། གལ་སྲིད་ཁ་ཆེའི་ཆོས་ལུགས་ལ་གོ་རྟོགས་དང་དེའི་རྗེས་འཇུག་པ་ཚོས་ལྷག་བསམ་རྣམ་དག་གིས་དེ་ལག་ལེན་ཇི་ལྟར་བསྟར་ཚུལ་མིག་མཐོང་བྱུང་ཚེ། ཆོས་ལུགས་གཞན་དང་འདྲ་བར་དེ་ནི་དངོས་བདེན་དུ་ངོ་མཚར་ཅན་ཞིག་རེད། སྤྱིར་བཏང་ཆ་ནས་གལ་སྲིད་ང་ཚོས་ཆོས་ལུགས་གཞན་ལ་ཤེས་རྟོགས་བྱུང་བ་ཡིན་ན། ང་ཚོས་ཕན་ཚུན་གུས་བརྩི་དང། ཡིད་སྨོན། ལེགས་བཅོས་བཅས་གོང་སྤེལ་གཏོང་ཐུབ། དེ་འདྲ་སོང་ཙང། ང་ཚོས་ཆོས་ལུགས་ནང་ཕན་ཚུན་དབར་གྱི་གོ་རྟོགས་གོང་སྤེལ་གཏོང་རྒྱུར་འབད་རྩོལ་རྒྱུན་ཆགས་སུ་བསྟེན་དགོས།
ཉེ་འཆར་རང་ལི་སི་བྷོན་ (Lisbon) ནང་དུ་ངོས་ནས་ཁ་ཆེའི་ཚོགས་ཁང་ཞིག་ཏུ་ཆོས་ལུགས་ནང་ཕན་ཚུན་གྱི་ཚོགས་འདུར་བཅར་བ་ཡིན། དེ་ནི་ཁ་ཆེའི་ཚོགས་ཁང་ཞིག་གི་ནང་དུ་ཆོས་ལུགས་ནང་ཕན་ཚུན་གྱི་ཚོགས་འདུ་ཚོགས་པ་ཐེངས་དང་པོ་ཆགས་ཡོད། དེ་རྗེས་ང་ཚོ་ཆོས་ལུགས་མི་སྣ་རྣམས་དེ་གའི་ཚོགས་ཁང་ཞིག་ནང་མཉམ་དུ་ངག་བཅད་སྒོམ་རྒྱབ་པ་ཡིན། དེ་ནི་དངོས་གནས་ངོ་མཚར་སྐྱེ་དགོས་པ་ཞིག་རེད། དེ་འདྲ་སོང་ཙང་། ཆོས་ལུགས་ནང་ཕན་ཚུན་ཞི་མཐུན་ཡོང་རྒྱུར་འབད་རྩོལ་བསྟེན་དགོས།
ཁ་ཤས་ཀྱིས་འཇིག་རྟེན་བཀོད་པ་པོ་ཁས་ལེན་པ་དང་ཡང་ཁ་ཤས་ཀྱིས་ཁས་ལེན་གྱི་མེད། དེ་གལ་ཆེན་པོ་མ་རེད། གལ་ཆེན་པོ་གང་རེད་ཟེར་ན། རྒྱུ་འབྲས་ཀྱི་རྣམ་གཞག་དེ་རེད། དེ་ཆོས་ལུགས་ཚང་མའི་ནང་གཅིག་མཚུངས་ཏེ། སྲོག་གཅོད་པ་དང། མ་འབྱིན་པ་ལེན་པ། ལོག་གཡེམ། རྫུན་སྨྲ་བ་བཅས་བྱ་མི་ཉན། ཆོས་ལུགས་འདྲ་མིན་གྱིས་ཐབས་ལམ་མི་འདྲ་བ་ལག་བསྟར་བྱེད་སྲིད་ནའང། དེ་དག་ཚང་མར་དམིགས་ཡུལ་གཅིག་མཚུངས་སུ་ཡོད་པ་རེད། རྒྱུ་རྐྱེན་ལ་མ་བལྟས་པར་འབྲས་བུར་ལྟོས་དང། ཁྱེད་རང་གིས་ཟ་ཁང་ཞིག་ལ་འགྲོ་བའི་སྐབས་ཁ་ལག་དེའི་རྫས་ཆ་གང་དང་གང་ལས་བྱུང་མིན་ཐོག་རྩོད་པ་མ་བྱེད་པར་ཁ་ལག་ཚང་མའི་རོ་བཅུད་སྣ་ཚོགས་ལ་ལོངས་སུ་སྤྱོད་དགོས། ཁ་ལག་བཟས་ནས་དེའི་རོ་བཅུད་ལ་ལོངས་སྤྱོད་བྱེད་པ་དེ་ནི་ལེགས་པ་ཡིན། །
བྱས་ཙང་ཆོས་ལུགས་འདྲ་མིན་ཚང་མས་སོ་སོའི་གྲུབ་མཐའ་བཟང་ངན་གྱི་ཐོག་རྩོད་གླེང་མ་བྱས་པར། ཆོས་ལུགས་དེ་དག་ཚང་མས་སོ་སོའི་དམིགས་ཡུལ་དང་བསྒྲུབ་བྱ་ཞིག་ཏུ་སྙིང་རྗེ་བསྟན་གྱི་ཡོད་པ་དང་། དེ་དག་ཡག་པོ་ཡིན་པར་ལྟ་དགོས། གང་ཟག་འདྲ་མིན་གྱི་ཆེད་དུ་ཐབས་ལམ་འདྲ་མིན་སྤྱོད་དགོས་པ་ནི་དངོས་བདེན་ཡིན། ང་ཚོས་ངེས་པར་དུ་དངོས་ཡོད་དང་འཚམ་པའི་ཐབས་ལམ་དང་ལྟ་ཚུལ་ཉམས་སུ་ལེན་དགོས།
ནང་སེམས་ཀྱི་ཞི་བདེ་ནི་སྙིང་རྗེ་དང་འབྲེལ་ཡོད་པ་རེད། ཆོས་ལུགས་ཆེ་ཁག་ཚང་མས་བརྩེ་བ་དང། སྙིང་རྗེ། བཟོད་སྒོམ་གྱི་བསླབ་བྱ་གཅིག་མཚུངས་སྤེལ་གྱི་ཡོད། སྙིང་རྗེ་གོང་སྤེལ་གཏོང་རྒྱུར་ང་ཚོར་ཆོས་ལུགས་དང་མ་འབྲེལ་བའི་ཐབས་ལམ་ཞིག་དགོས་པ་ཡིན། ཆོས་ལུགས་ཡོད་མཁན་དང་དེ་ལ་ལྷག་བསམ་རྣམ་དག་དང་བློ་གཅིག་སེམས་གཅིག་བྱེད་མཁན་རྣམས་ལ་མཚོན་ན། སོ་སོའི་ཆོས་ལུགས་ལ་རང་རྒྱུད་ཀྱི་སྙིང་རྗེ་གོང་སྤེལ་གཏོང་རྒྱུར་ནུས་པ་ཤུགས་ཆེ་ལྡན་ཡོད། ཆོས་དད་མེད་མཁན་ཏེ། ཆོས་ལུགས་བྱེ་བྲག་པ་ཞིག་ལ་དད་མོས་མེད་པའམ། ད་དུང་འགའ་ཞིག་ཆོས་ལ་མི་དགའ་མཁན་ཚོ་ལ་མཚོན་ན། སྐབས་རེ་ཁོང་ཚོར་ཡང་སྙིང་རྗེར་དོ་དབྱིངས་ཡོང་གི་མེད། རྒྱུ་མཚན་ནི་ཁོང་ཚོས་སྙིང་རྗེ་དེ་བཞིན་ཆོས་ལུགས་ཀྱི་གནད་དོན་ཞིག་ཏུ་སེམས་ཀྱི་ཡོད། དེ་ནི་ཡོངས་སུ་ནོར་བ་ཞིག་རེད། གལ་ཏེ་ཁྱེད་རང་ཆོས་ལུགས་ལ་ངན་ཕྱོགས་ནས་བལྟ་འདོད་ན། དེ་ནི་ཁྱེད་རང་གི་འདོད་མོས་རེད། འོན་ཀྱང་སྙིང་རྗེར་ངན་ཕྱོགས་ཀྱི་ལྟ་སྟངས་ཡོད་པ་དེར་རྒྱུ་མཚན་ཅི་ཡང་མེད།
ཐོག་མར་ང་ཚོ་སོ་སོའི་མ་ལས་སྐྱེས་པ་རེད། མི་གཞན་དང་སེམས་ཅན་དུད་འགྲོ་ཚོ་ཡང་མ་ལས་སྐྱེས་པ་དང་ཨ་མའི་བྱམས་སྐྱོང་འོག་འཚོ་གནས་བྱེད་ཀྱི་ཡོད། སྐྱེ་དངོས་འགྲོ་ལུགས་ཀྱི་རྒྱུ་རྐྱེན་ངེས་གཏན་ཞིག་ལ་བརྟེན་ནས་ང་ཚོ་གཅིག་ཏུ་སྒྲིལ་གྱི་ཡོད། དཔེར་ན་ངོས་རང་གི་ཨ་མ་ལགས་ལ་མཚོན་ན་ཁོང་ཧ་ཅང་གི་སེམས་བཟང་པོ་ཡོད། བྱས་ཙང་། དེ་རིང་གི་ངོས་ཀྱི་སྙིང་རྗེའི་ས་བོན་ཐོག་མ་དེ་ཨ་མ་ལགས་ནས་བྱུང་བ་རེད་མ་གཏོགས་ནང་ཆོས་ལས་མ་རེད། ནང་ཆོས་སློབ་སྦྱོང་བྱས་པའི་རྗེས་སུ་དེ་ཡར་རྒྱས་ཕྱིན་པ་རེད། གལ་སྲིད་ངོས་རང་ལ་བྱམས་སེམས་ཅན་གྱི་ཨ་མ་དེ་ལྟ་བུ་ཞིག་མེད་པའམ། ཕ་མ་གཉིས་ཀྱིས་ངོས་ལ་བཀོལ་ཉེས་བཏང་ཚེ་ད་ལྟའི་དུས་ངོས་ནས་སྙིང་རྗེ་ཉམས་ལེན་བྱེད་རྒྱུ་ཧ་ཅང་དཀའ་བའི་གནས་སུ་གྱར་ངེས། དེར་བརྟེན་སྙིང་རྗེའི་ས་བོན་ནི་སྐྱེ་དངོས་འགྲོ་ལུགས་ཀྱི་རྒྱུ་རྐྱེན་ཞིག་རེད། ང་ཚོར་འཚོ་གནས་ཀྱི་དོན་དུ་དེ་དགོས་ཀྱི་ཡོད།
བརྩེ་སེམས་ནི་འཚར་ལོངས་ཚད་ལྡན་འོང་བའི་དགོས་ངེས་ཀྱི་རྒྱུ་རྐྱེན་ཞིག་ཡིན་པ་རེད། ཚན་རིག་པ་ཚོས་སྤྲེའུ་ཕྲུག་ལ་ཚོད་ལྟ་བྱས་ཡོད། རང་གི་མ་དང་མཉམ་དུ་ཡོད་པའི་སྤྲེའུ་ཕྲུག་ཚོ་རྟག་ཏུ་རྩེད་མོར་དགའ་བ་དང་སྐབས་རེ་འགའ་ཙམ་ལ་མ་གཏོགས་འཛིང་རེས་བྱེད་ཀྱི་མེད། མ་དང་བྲལ་བའི་སྤྲེའུ་ཕྲུག་ཚོ་ནི་རྒྱུན་དུ་དངངས་འཚབ་ཅན་དང་། མི་སྐྱིད་པ། དེ་བཞིན་འཛིང་རེས་མང་པོ་གཏོང་གི་ཡོད། དེར་བརྟེན་འཚར་ལོངས་ནི་གཞན་གྱི་བྱམས་རྩེ་དང་སྦྲེལ་ཡོད་པ་རེད། འཕྲོད་བསྟེན་ཚན་རིག་པ་ཚོར་གཞིགས་ན། ཁོང་ཚོས་ཤེས་རྟོགས་བྱུང་གསལ་ལ། སྙིང་རྗེ་ཇི་ཙམ་གྱིས་མང་བ་ཉམས་ལེན་བྱས་པ་དེ་ཙམ་གྱིས་སེམས་ངལ་དང་སེམས་སྡུག་ཉུང་བ་དང་། སེམས་ལ་ཞི་བདེ་ཇེ་མང་ཐོབ་པ། དེ་བཞིན་ང་ཚོའི་ཟུངས་ཁྲག་གི་རྒྱུ་བ་ལེགས་པ་དང་ཁྲག་ཤེད་གཅོག་འཕྲི་བྱེད་ཀྱི་ཡོད། གནད་དོན་འགའ་ཞིག་གི་ཐད་ལུས་པོའི་འགོག་སྲུང་མ་ལག་སྟོབས་ཤུགས་ཆེ་རུ་གཏོང་གི་ཡོད། འོན་ཀྱང་རྒྱུན་ཆད་མེད་པའི་ཁོང་ཁྲོ་དང་ཞེ་སྡང་གིས་འགོག་སྲུང་ནུས་པ་ཉམས་ཉེས་གཏོང་གི་ཡོད་པ་རེད། དེར་བརྟེན། སྙིང་རྗེ་དང་བཟོད་སེམས་ནི་འཕྲོད་བསྟེན་དང་ཚེ་རིང་པོར་ཧ་ཅང་ཕན་ཐོགས་ཆེན་པོ་ཡོད།
ང་ཚོས་སྔོན་འགྲོའི་སློབ་གྲྭ་ནས་མི་རྣམས་ལ་སྙིང་རྗེ་དང་བཟོད་བཞེས་གཉིས་འཕྲོད་བསྟེན་ལྟ་རྟོག་གི་ཆ་ཤས་སུ་སློབ་ཐུབ་པ་ཡིན། དེ་འདྲ་སོང་ཙང། ང་ཚོར་མིའི་རིན་ཐང་གོང་སྤེལ་ཚད་ལྡན་ཞིག་དགོས་ཀྱི་ཡོད། དེ་ཡང་ཆོས་ལུགས་བརྒྱུད་ནས་མ་ཡིན་པར་ཆོས་དང་མ་འབྲེལ་བའི་ཤེས་ཡོན་ཐོག་ནས་དགོས་ཀྱི་ཡོད། དེང་དུས་ཤེས་ཡོན་གྱིས་སེམས་བཟང་པོ་བྱེད་རྒྱུར་དོ་སྣང་དེ་ཙམ་སྤྲོད་ཀྱི་མེད། དེ་ནི་ཞན་ཆ་ཞིག་རེད། གཙུག་ལག་སློབ་གཉེར་ཁང་ཁ་ཤས་ཀྱིས་དེང་དུས་ཤེས་ཡོན་ལམ་ལུགས་ནང་སེམས་བཟང་པོའི་གལ་ཆེའི་རང་བཞིན་ངོ་སྤྲོད་ཇི་ལྟར་བྱ་བའི་ཚུལ་ལ་ཉམས་ཞིབ་བྱེད་བཞིན་ཡོད། དེ་ནི་ལེགས་པའི་ཆ་ཞིག་རེད།
ང་ཚོར་ཆོས་དང་མ་འབྲེལ་བའི་བཟང་སྤྱོད་གོང་སྤེལ་གཏོང་རྒྱུར་ཆོས་དང་མ་འབྲེལ་བའི་ཐབས་ལམ་ཞིག་དགོས་པ་ཡིན། ཆོས་དང་མ་འབྲེལ་བའི་དོན་ནི་ཆོས་ལུགས་ཀྱི་ཁ་གཏད་དུ་ལངས་པའམ་དེ་ལ་གུས་བརྩི་མི་བྱེད་པའི་དོན་མིན་པ་རེད། ངོས་ནས་ཆོས་དང་མ་འབྲེལ་བ་ཤོད་པའི་སྐབས་དེ་ནི་རྒྱ་གར་གྱི་རྩ་ཁྲིམས་ནང་དང་འདྲ་པོ་ཡོད། གན་དྷི་མཆོག་ནས་ཆོས་ལུགས་རིས་མེད་ལ་ནན་གསུངས་གནང་བ་སྟེ། ཁོང་གིས་ཆོས་ལུགས་ཚང་མའི་ཐོག་ནས་སྨོན་ལམ་བསྐྱོན་ཡོད་པ་རེད། ཆོས་དང་མ་འབྲེལ་བའི་དོན་ནི། ཆོས་ལུགས་གཅིག་ནས་གཞན་དུ་དགའ་འདེམས་གཞན་སྐྱུར་མེད་པར་ཆོས་ཁས་མི་ལེན་མཁན་གཏོགས་པའི་ཆོས་ལུགས་ཚང་མར་གུས་བརྩི་དགོས་པ་དེ་ཡིན། དེ་འདྲ་སོང་ཙང་། ང་ཚོར་ཐུན་མོང་བའི་མྱོང་བ་དང་ཚན་རིག་རྒྱུ་མཚན་གྱི་ཤེས་ཡོན་གཞི་རྩར་བཞག་ནས་ཆོས་དང་མ་འབྲེལ་བའི་ཐབས་ལམ་བརྒྱུད་དེ་ཆོས་དང་མ་འབྲེལ་བའི་བཟང་སྤྱོད་དགོས་པ་ཡིན།
དྲི་བ། དེང་སང་གྱི་འཛམ་གླིང་ནང་ང་ཚོར་དངོས་གཙོ་སྨྲ་བའི་རིང་ལུགས་ཤུགས་ཆེ་ཡོད། དངོས་གཙོ་སྨྲ་བའི་མི་རྣམས་གང་འདྲ་ཡོད་དམ། ང་ཚོས་ཁོང་ཚོ་དང་མཉམ་དུ་འབྲེལ་བ་ཇི་ལྟར་བྱེད་དགོས་སམ།
༸གོང་ས་མཆོག་གི་བཀའ་ལན། དངོས་པའི་རིགས་ཀྱིས་ཕྱི་ལུས་ཀྱི་བཟོད་བདེ་བག་ཕེབས་ཁོ་ན་མཁོ་སྤྲོད་བྱེད་ཀྱི་ཡོད་ནའང་ནང་སེམས་ཀྱི་ནི་མིན། དངོས་གཙོ་སྨྲ་བའི་གང་ཟག་གི་ཀླད་པ་དང་ང་རང་ཚོའི་ཀླད་པ་གཅིག་པ་རེད། དེ་འདྲ་སོང་བ་ཡིན་ཙང་། ང་ཚོ་ཚང་མས་ནང་སེམས་ཀྱི་ན་ཟུག་དང། འཁྱེར་རྐྱང་། སྐྲག་སྣང། ཐེ་ཚོམ། ཕྲ་དོག་སྐྱེ་གི་ཡོད། དེ་དག་གིས་མི་ཚང་མའི་སེམས་ལ་གནོད་འཚེ་བྱེད་ཀྱི་ཡོད་པ་རེད། གནོད་ཚེ་དེ་རྣམས་དངུལ་གྱིས་སེལ་རྒྱུ་ནི་མི་སྲིད་པ་ཞིག་རེད། སེམས་ལ་དཀའ་ངལ་དང་གནོན་ཤུགས་ཆེན་པོ་ཡོད་པའི་མི་ཁ་ཤས་ཀྱིས་སྨན་འདྲ་མིན་སྤྱོད་ཀྱི་ཡོད། དེ་དག་གིས་འཕྲལ་སེལ་དུ་གནོན་ཤུགས་ཉུང་དུ་གཏོང་གི་ཡོད་ནའང། ཞར་སྐྱོན་ཤུགས་ཆེ་འཕོག་གི་ཡོད་པ་རེད། ཁྱེད་རང་གིས་སེམས་ཀྱི་ཞི་བདེ་ཉོ་ཐུབ་མི་སྲིད། སུ་གང་གིས་ཀྱང་སེམས་ཀྱི་ཞི་བདེ་འཚོང་གི་མེད་ནའང། མི་ཚང་མར་དེ་དགོས་ཀྱི་ཡོད། མི་མང་པོས་རླུང་སྨན་བཟའ་ཡི་ཡོད་པ་རེད། འོན་ཀྱང་སེམས་ཀྱི་གནོན་ཤུགས་འཇོམས་པའི་སྨན་ངོ་མ་དེ་སྙིང་རྗེ་ཡིན། དེ་འདྲ་སོང་ཙང། དངོས་གཙོ་སྨྲ་བའི་གང་ཟག་རྣམས་ལ་སྙིང་རྗེ་དགོས་ཀྱི་ཡོད་པ་རེད།
སེམས་ཀྱི་ཞི་བདེ་ནི་འཕྲོད་བསྟེན་ཡག་པོ་འོང་བའི་སྨན་ལེགས་ཤོས་དེ་ཡིན། དེས་ཕྱི་ལུས་པོའི་རྫས་ཁམས་རྣམས་སྙོམ་སྒྲིག་ཇེ་བཟང་དུ་གཏོང་། དེ་བཞིན་དུ་གཉིད་འདང་ངེས་བཞིན་པ་ཁུག་ཐུབ་རྒྱུར་ཕན་ཐོགས་ཡོད། གལ་སྲིད་ང་ཚོས་སེམས་ཞི་བདེ་ལྡན་པའི་ཐོག་ནས་གཉིད་ཁུག་ཚེ་དེར་དཀྲོག་རྐྱེན་གང་ཡང་མེད་པ་དང་གཉིད་ཁུག་རྒྱུའི་སྨན་ཡང་བཟའ་དགོས་ཀྱི་མེད། མི་མང་པོ་ཞིག་གིས་བྱད་བཞིན་མཚར་སྡུག་ལྡན་པ་ཞིག་འོང་རྒྱུར་དོ་སྣང་བྱེད་ཀྱི་ཡོད། འོན་ཀྱང་ཁྱེད་རང་ཁོང་ཁྲོ་ལངས་པའི་སྐབས་བྱད་བཞིན་ལ་བྱུག་རྫས་མང་པོ་བསྐུས་མིན་ལ་མ་ལྟོས་པར་དེས་སྙིང་རྗེ་པོར་སྡོད་ཀྱི་མེད། ཁྱེད་རང་ད་དུང་ཡང་མདོག་ངན་པོ་རང་འཇགས་གནས། འོན་ཀྱང་གལ་སྲིད་ཁྱེད་རང་ཁྲོང་ཁྲོ་ལས་ལྡོག་སྟེ་འཛུམ་ཤིག་ཤིག་ཏུ་ཡོད་ཚེ་ཁྱེད་རང་གྱི་བྱད་བཞིན་དེ་ལས་མཚར་སྡུག་ལྡན་པ་དང་ལྟ་སྣང་དོད་པོར་འགྱུར་ངེས།
གལ་ཏེ་ང་ཚོས་སྙིང་རྗེའི་ཐོག་འབད་རྩོལ་ཤུགས་ཆེ་བསྟེན་པ་ཡིན་ན། ཁོང་ཁྲོ་ལངས་པའི་སྐབས་དེ་དུས་ཡུན་ཐུང་ངུ་ཞིག་ལས་གནས་ཀྱི་མེད། དེ་ནི་ལུས་པོའི་འགོག་སྲུང་ནུས་པ་སྟོབས་ལྡན་ཞིག་འདྲ་བ་སྟེ། ནད་འབུ་ཞིག་སླེབས་པའི་ཚེ་གནོད་འཚེ་ཆེ་བ་གང་ཡང་མེད་པའོ། དེར་བརྟེན། ང་ཚོར་བཟང་ཕྱོགས་ཀྱི་བསམ་བློ་དང་སྙིང་རྗེ་དགོས་པ་ཡིན། དེས་ན། གོམས་འདྲིས་དང་ཚང་མ་གཅིག་ལ་གཅིག་བརྟེན་གྱི་དཔྱད་དོན་བརྒྱུད་ང་ཚོའི་བློ་སྟོབས་ཇེ་ཆེར་འཕེལ་གྱི་ཡོད།
ང་རང་ཚོ་ཚང་མར་བཟང་སྤྱོད་ཀྱི་ནུས་པ་གཅིག་མཚུངས་སུ་ལྡན་ཡོད། སོ་སོ་རང་ཉིད་ལ་ཁ་ཕྱོགས་ནས་བཟང་ཕྱོགས་ཀྱི་ནུས་པ་རྣམས་མཐོང་དགོས། ངན་པའི་ཆ་རྣམས་ཀྱང་དེར་ཡོད་ནའང། བྱ་བ་བཟང་པོ་སྒྲུབ་པའི་ནུས་པའང་དེར་ཡོད་པ་ཡིན། གཞི་རྩའི་མིའི་རང་བཞིན་ནི་ངན་ཕྱོགས་ལས་བཟང་ཕྱོགས་མང་བ་ཞིག་རེད། ང་ཚོའི་མི་ཚེ་སྙིང་རྗེ་དང་སྦྲགས་འགོ་འཛུགས་ཀྱི་ཡོད། དེ་འདྲ་སོང་བ་ཡིན་ཙང། སྙིང་རྗེའི་ས་བོན་དེ་ཁོང་ཁྲོའི་ས་བོན་ལས་སྟོབས་ཆེ་བ་ཡོད། སོང་ཙང་སོ་སོ་རང་ཉིད་ལ་བཟང་ཕྱོགས་ནས་ཤུགས་ཆེ་བ་བལྟ་དགོས། དེས་སེམས་ལ་ཞི་འཇམ་ཇེ་མང་ཞིག་བསྐྲུན་ངེས། དེས་ན། དཀའ་ངལ་འཕྲད་པའི་སྐབས་ལས་སླ་པོའི་ཐོག་ནས་སེལ་ཐུབ།
རྒྱ་གར་གྱི་ནང་པའི་སློབ་དཔོན་ཆེན་པོ་ཞི་བ་ལྷས། གལ་ཏེ་བཅོས་སུ་ཡོད་ན་ནི། ། དེ་ལ་མི་དགའ་བྱར་ཅི་ཡོད། ། གལ་ཏེ་བཅོས་སུ་མེད་ན་ནི། ། དེ་ལ་མི་དགའ་བྱས་ཅི་ཕན། ། ཞེས་ང་ཚོར་དཀའ་ངལ་འཕྲད་ཀྱི་ཡོད་པ་ཤེས་རྟོགས་བྱུང་བ་དང་དེར་གཡོལ་ཐབས་སམ་སེལ་ཐབས་ཤེས་ཀྱི་ཡོད་ཚེ་དེར་སེམས་ཁྲལ་བྱེད་དགོས་མེད་པ་དང། གལ་ཏེ་ང་ཚོས་དཀའ་ངལ་དེ་སེལ་ཐུབ་ཀྱི་མེད་ན་དེ་ལ་སེམས་ཁྲལ་བྱས་ནས་ཕན་པ་གང་ཡང་མེད། དོན་དངོས་ཁས་ལེན་རྒྱུ་དེ་རེད་ཅེས་གསུངས་ཡོད།
དེ་འདྲ་སོང་ཙང། གལ་ཏེ་ངོས་ནས་བཤད་པ་རྣམས་ལ་ཁྱེད་ཚོ་དགའ་མོས་བྱུང་ན་སོ་སོ་རང་ངོས་ནས་བརྟག་དཔྱད་བྱོས། དེ་ལྟར་མ་བྱུང་ཚེ་སྣང་མེད་དུ་བསྐྱུར་ན་ཆོག ངོས་རང་སང་ཉིན་འགྲོ་མཁན་ཡིན། འོན་ཀྱང་ཁྱེད་རང་ཚོའི་དཀའ་ངལ་རྣམས་ཁྱེད་རང་ཚོ་དང་ལྷན་དུ་སྡོད་ཀྱི་རེད།། །།
དཀར་ཆག་གཅིག་པའི་དྲ་ཤོག
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (40%)


text:
རྒྱ་ནག་གི་ཆུ་རགས་ལ་བརྟེན་ནས་མི་མང་ལ་ཆུའི་དཀའ་ངལ་འཕྲད་རྒྱུ་རེད
ཉམས་ཞིབ་པ་མེ་དྷི་ལིན་ལེ་ཕོ་ལེ་ཞེས་པས་བོད་ཀྱི་གཙང་པོར་རྒྱ་ནག་གི་ཆུ་རགས་ཀྱི་ལས་གཞི་བསྐྲུན་པའི་རྐྱེན་གྱིས་ ༢༠༢༥ ནང་ཚུན་དུ་འཛམ་གླིང་གི་མི་ཐེར་འབུམ་ ༡.༨ ལ་ཆུའི་དཀའ་ངལ་འཕྲད་ཀྱི་ཡོད་སྐོར་བཤད་ཡོད་རེད་ཅེས་རྒྱ་གར་བོད་རང་བཙན་སློབ་ཕྲུག་ཚོགས་པའི་ཚོགས་གཙོ་བསྟན་འཛིན་ཚེ་ལྷས་བརྗོད་སོང་།
ཟླ་འདིའི་ཕྱི་ཚེས་ ༢༢ ཉིན་གྱི་སྔ་དྲོར་དྷ་ས་མེག་གྷན་གཙུག་ལག་ཁང་གི་འཁྲིས་སུ་བོད་རང་བཙན་སློབ་ཕྲུག་ཚོགས་པས་འཛམ་གླིང་ཆུའི་ཉིན་མོ་དང་སྟབས་བསྟུན། བོད་ཀྱི་གཙང་པོའི་གལ་གནད་ཐོག་གོ་རྟོགས་སྤེལ་ཕྱིར་བསྒྲགས་གཏམ་དང་། མཚན་རྟགས་བསྡུ་རུབ། ཁ་པར་གཏོང་འཇུག་པ་བཅས་ཀྱི་ཐོག་ནས་ལས་འགུལ་ཞིག་སྤེལ་ཡོད་པ་རེད། ལས་འགུལ་གྱི་རྣམ་པ་ནི་ཁ་པར་གཏོང་བཞིན་པའི་འདྲ་རིས་ཤིག་ཤོག་བྱང་ཆེན་པོ་ཞིག་གི་སྟེང་བྲིས་ཡོད་པ་དང་། འདྲ་རིས་སྟེང་གི་ཁ་པར་ཨང་གྲངས་ཐོག་མི་སུས་ཁ་པར་གཏོང་ཙམ་བྱས་ན། དེའི་ཁ་པར་ནང་བོད་ཀྱི་གཙང་པོའི་གལ་གནད་འཁོད་པའི་འཕྲིན་ཐུང་ཞིག་འབྱོར་གྱི་ཡོད་པ་དང་། ལས་འགུལ་དེ་དྲ་རྒྱ་ཐོག་སྤེལ་འགོ་བཙུགས་ནས་བདུན་ཕྲག་གཅིག་ཙམ་གྱི་རིང་ལ་མི་ ༡༠༠ ལྷག་ནས་ཁ་པར་འབྱོར་ཟིན་ཡོད་པ་རེད་ལ། དེ་རིང་ཉིན་གང་དངོས་སུ་ལས་འགུལ་སྤེལ་བ་བརྒྱུད་མི་མང་པོ་ཞིག་ལ་གོ་རྟོགས་སྤེལ་ཐུབ་པའི་རེ་བ་བྱེད་ཀྱི་འདུག
ལས་འགུལ་དེའི་སྐོར་རྒྱ་གར་བོད་རང་བཙན་སློབ་ཕྲུག་པའི་ཚོགས་གཙོ་བསྟན་འཛིན་ཚེ་ལྷས་བོད་རྒྱ་ནག་གི་མངའ་འོག་ཏུ་བསྡུ་བའི་དམིགས་ཡུལ་གཅིག་ནི། འཛམ་གླིང་གི་རྒྱལ་ཁབ་མང་པོའི་ཆུའི་འབྱུང་ཁུངས་བོད་ལ་ཐུག་ཡོད་པས་ཡིན་པ་དང་། དེ་བཞིན་རྒྱ་ནག་གིས་ ༢༠༡༦ ནས་ ༢༠༢༠ བར་ལོ་ལྔའི་རིང་ལ་བོད་ཀྱི་གཙང་པོ་རྣམས་སུ་ཆུ་རགས་ཆེན་པོ་ ༧ རྒྱག་རྒྱུའི་ལས་གཞི་སྤེལ་གྱི་ཡོད་སྐོར་གྱི་ཡིག་ཆ་བཀྲམ་ཡོད་སྟབས། ཆུ་རགས་དེ་དག་ལ་བརྟེན་ནས་བོད་གཅིག་པུ་མ་ཡིན་པར་རྒྱ་གར་གཙོས་པའི་ཨེ་ཤི་ཡའི་རྒྱལ་ཁབ་མང་པོར་ཆུའི་དཀའ་ངལ་འབྱུང་གི་ཡོད་པ། ཉམས་ཞིབ་པ་མེ་དྷི་ལིན་ལེ་ཕོ་ལེས་རྒྱ་ནག་གི་ཆུ་རགས་ ༧ གྱིས་རྐྱེན་གཙོ་བོར་བྱས་ཏེ་ ༢༠༢༥ ནང་ཚུན་དུ་འཛམ་གླིང་གི་མི་ཐེར་འབུམ་ ༡.༨ ལ་ཆུ་ཉུང་དྲགས་ནས་གནོད་སྐྱོན་ཚབས་ཆེན་ཐེབས་ཀྱི་ཡོད་སྐོར་བཤད་ཡོད་པ། ལ་ཝོ་སི་དང་། ཁོམ་བྷོ་ཊི་ཡ། ཐའེ་ལན་ཌི། ཝེ་ཏི་ནམ་བཅས་ཀྱིས་ཚོགས་ཆུང་ཞིག་བཙུགས་ནས་བོད་ནས་བཞུར་བཞིན་པའི་རྫ་ཆུ་སྐྱོབ་ཕྱིར་རྒྱ་ནག་ལ་གནོན་ཤུགས་སྤྲོད་ཐབས་ཀྱི་ལས་འགུལ་ཞིག་སྤེལ་གྱི་ཡོད་པས་དེར་རྒྱལ་སྤྱིའི་ཐོག་ནས་རྒྱལ་ཁ་ཤུགས་ཆེན་པོ་ཐོབ་ཡོད་སྐོར། ལས་འགུལ་དེ་ནང་བཞིན་རྒྱ་གར་དང་བྷང་ལ་ལྡེ་ཤིས་ཀྱང་ཚོགས་ཆུང་ཞིག་བཙུགས་ནས་ཡར་ཀླུང་གཙང་པོའི་ཐོག་ལས་འགུལ་ཞིག་སྤེལ་ཐུབ་ན་ཁོ་རང་ཚོར་ཆུའི་དཀའ་ངལ་མི་འཕྲད་པའི་ཁར་ང་ཚོ་བོད་ཀྱི་ཆུ་སྲུང་སྐྱོབ་ཐུབ་བའི་དགེ་མཚན་ཡོད་པས། རྒྱ་གར་དང་བྷང་ལ་ལྡེ་ཤིས་ལས་འགུལ་དེ་འདྲ་ཞིག་སྤེལ་རྒྱུ་གལ་ཆེན་ཡིན་སྐོར་སོགས་བརྗོད་སོང་། དེ་བཞིན་མོས་ད་ཐེངས་ཙམ་མ་ཡིན་པར་ལོ་སྔོན་མ་ལ་ཡང་ལས་འགུལ་དེ་སྤེལ་ཡོད་སྐོར་དང་། ད་ཐེངས་ཀྱི་རྒྱ་གར་བོད་རང་བཙན་སློབ་ཕྲུག་ཚོགས་པའི་ལས་འགུལ་ནི་བོད་ཀྱི་ཆུ་བོ་ཁག་ལས་གཙོ་བོ་ཡར་ཀླུང་གཙང་པོ་དམིགས་སུ་བཀར་ནས་ལས་འགུལ་སྤེལ་བ་ཞིག་ཡིན་སྐོར་སོགས་བརྗོད་སོང་།
གསར་འགོད་པ་བཀྲ་ཤིས་དོན་གྲུབ།
བོད་ཀྱི་བང་ཆེན་ལས་དྲངས།


text:
ཁ་སང་བྷི་བྷི་སི་གསར་ཁང་གིས་གནས་ཚུལ་སྤེལ་བ་ལྟར་ན། ཟླ་སྔོན་མའི་ཚེས་ ༩ ཉིན་གྱི་མཚན་མོ་ལྷོ་ཨ་ཧྥི་རི་ཁའི་རྒྱལ་ཁབ་བྷོ་སི་ཝ་ནཱ་(Botswana)རྒྱལ་ས་གྷ་བྷོ་རོ་ནེ་(Gaborone)རུ་ཡོད་པའི་ནང་པའི་ལྷ་ཁང་ཞིག་གི་སྟོན་པའི་སྐུ་བརྙན་ཆེན་པོ་ཞིག་རྐུ་ལ་ཤོར་ཡོད་འདུག
གྷ་བྷོ་རོ་ནེ་གྲོང་ཁྱེར་ནང་པའི་མཐུན་ཚོགས་ཀྱིས་བརྗོད་པ་ལྟར་ན། སྟོན་པའི་སྐུ་བརྙན་དེ་ནི་ཕྱི་ལོ་ ༡༩༩༦ ལོར་ཐེ་ལན་ཌི་ནས་ཞལ་འདེབས་སུ་ཕུལ་བ་ཞིག་ཡིན་པ་དང་། སྐུ་བརྙན་དེའི་རྒྱུ་ཆ་ལི་ལས་གྲུབ་པ་དང་། རིང་ཚད་ལ་སྨིད་ ༥ དང་ཞིང་ཚད་ལ་མི་ཊར་ ༡་༢ ཡོད་ཅིང་། གལ་སྲིད་སྐུ་བརྙན་དེ་ས་ཆ་གཅིག་ནས་གཅིག་ལ་སྤོ་དགོས་ཚེ་ཆེས་ཉུང་མཐར་མི་ ༨ དགོས་ཀྱི་ཡོད་འདུག
འོན་ཀྱང་། སྐུ་བརྙན་དེ་རྐུ་ལ་ཤོར་རྗེས་ས་ཁུལ་དེའི་ནང་པ་ཚོས་སེམས་ཚབས་ཆེན་པོ་བྱེད་ཀྱི་ཡོད་སྟབས། ཁོ་ཚོས་མགྱོགས་མྱུར་ངང་སྐུ་རྟེན་དེ་ཕྱིར་རག་ཐབས་སུ་ཉེན་རྟོག་པར་ཞུ་གཏུག་བྱས་ཡོད་འདུག གྲོང་ཁྱེར་དེའི་ས་གནས་མི་མང་གིས་རྐུན་མ་དེ་ཚོས་ཕལ་ཆེར་སྐུ་བརྙན་དེ་གསེར་གྱིས་བཟོས་ཡོད་པའི་ཚོད་དཔག་བྱས་ཡོད་འདུག་ཅེས་རྗོད་བཞིན་ཡོད་འདུག
བྷོ་སི་ཝ་ནཱའི་ནང་པའི་མཐུན་ཚོགས་ཀྱི་ཚོགས་གཙོ་རྡར་སི་ནེ་སི་ཝལ་(Darhsini De Silva)ལགས་ཀྱིས་སྐུ་བརྙན་དེའི་རིན་ཐང་ཨ་སྒོར་ ༢༤༥༠༠ ཙམ་ཡིན་སྐོར་བྷི་བྷི་སིའི་གསར་ཁང་ལ་བརྗོད་ཡོད་པ་དང་། གྷ་བྷོ་རོ་ནེ་ས་གནས་ཉེན་རྟོག་མགོ་ཁྲིད་གཞོན་པ་བྷོ་སི་ཇཱ་(Bosija)ལགས་ཀྱིས་དེ་སྔོན་གསལ་བསྒྲགས་ཤིག་གི་ནང་དུ་སྐུ་བརྙན་དེ་འདི་ལོའི་ཕྱི་ཟླ་ ༧ པའི་ཚེས་ ༣ ཉིན་གྷ་བྷོ་རོ་ནེ་ནང་པའི་ལྷ་ཁང་དེ་གུང་གསེང་སྐབས་རྐུ་ལ་ཤོར་འདུག་ཅེས་བརྗོད་ཡོད་ཀྱང་། ས་གནས་ནང་པའི་མཐུན་ཚོགས་ཀྱི་ཚོགས་གཙོ་ལྕམ་སི་ཝལ་ལགས་ཀྱིས་བྷི་བྷི་སིའི་གསར་ཁང་ལ་བརྗོད་པ་ལྟར་ན། ཕྱི་ཟླ་ ༧ པའི་ཚེས་ ༩ ཉིན་གྱི་མཚན་མོར་རྐུན་མ་ཁག་ཅིག་གིས་ལྷ་ཁང་དེའི་དྲིལ་བརྡ་འཕྲུལ་ཆས་གྲགས་འགུལ་མེད་པ་བཟོས་རྗེས་སྐུ་བརྙན་དེ་བརྐུས་འདུག་ཅེས་བརྗོད་ཡོད།
ལྕམ་སི་ཝལ་ལགས་ཀྱིས་སྐུ་བརྙན་དེའི་ལྗིད་ཚད་ལ་བསམ་བློ་བཏང་ན་ཧ་ལམ་སྟོན་སྐུ་དེ་ནག་ཚོགས་ཤིག་གིས་བརྐུས་ཡོད་ས་རེད་ཅེས་བརྗོད་ཡོད་པ་དང་། སྐུ་བརྙན་དེ་ནི་ཕྱི་ལོ་ ༡༩༩༦ ལོའི་ཕྱི་ཟླ་ ༧ པའི་ནང་ཐེ་ལན་ཌིའི་ནང་པའི་གྲྭ་བ་ ༡༠ ཡིས་བྷོ་སི་ཝ་ནཱའི་ནང་གདན་འདྲེན་ཞུས་ཏེ་རབ་གནས་མཆོད་འབུལ་སོགས་ཀྱི་ཆོ་ག་བསྒྲུབས་ཡོད་པ་དང་། བྷོ་སི་ཝ་ནཱའི་ནང་པའི་ལྷ་ཁང་དེའི་ནང་སྟོན་པའི་སྐུ་བརྙན་གཞན་ཞིག་ཀྱང་ཡོད་པ་དང་། དེ་ནི་ལོ་ངོ་ ༤ ཡར་སྔོན་ལ་སིང་གྷ་ལ་ནས་གདན་འདྲེན་ཞུས་པ་ཡིན་འདུག
གྲོང་ཁྱེར་དེའི་ཉེན་རྟོག་པས་ད་བར་མི་གཅིག་ཀྱང་འཛིན་བཟུང་བྱེད་ཐུབ་མེད་ཀྱང་། ཁོ་ཚོས་མུ་མཐུད་དུ་ཞིབ་འཇུག་བྱེད་ཀྱིན་ཡོད་ཅེས་བརྗོད་ཡོད་པ་དང་། ས་གནས་ནང་པའི་མཐུན་ཚོགས་ཀྱིས་གལ་སྲིད་ཉེན་རྟོག་པས་རྐུན་མ་དེ་དག་མགྱོགས་མྱུར་ངང་འཛིན་བཟུང་གིས་སྟོན་སྐུ་ཕྱིར་གདན་འདྲེན་ཞུ་མ་ཐུབ་ཚེ་རྐུན་མ་ཚོས་སྐུ་བརྙན་དེ་མེར་བསྲེགས་བཏང་སྟེ་དུས་གཏན་དུ་ཕྱིར་ཡོང་མེད་པ་བཟོ་སྲིད་པའི་སེམས་ཚབ་བྱེད་བཞིན་ཡོད་འདུག བྷོ་སི་ཝ་ནཱའི་ལྷ་ཁང་ཁག་ལ་རྐུན་མ་ཤོར་བ་ཐེངས་གཅིག་མིན་པ་དང་། དེ་སྔོན་ཧིན་རྡུའི་ལྷ་ཁང་ཞིག་ནས་ཀྱང་སྐུ་བརྙན་ཞིག་རྐུ་ལ་ཤོར་ཏེ་ད་ལྟའང་ཕྱིར་རེག་མེད་པ་རེད།
ཐེངས་འདིའི་བྷོ་སི་ཝ་ནཱའི་ནང་པའི་ལྷ་ཁང་ནང་རྐུན་མ་ཤོར་བའི་གནས་ཚུལ་དེ་བོད་ཀྱི་དབུ་ཁྲིད་༧གོང་ས་ཏཱ་ལའི་བླ་མ་མཆོག་བྷོ་སི་ཝ་ནའི་ནང་མ་ཕེབས་སྔོན་ལ་བྱུང་ཡོད་པ་དང་། ༧གོང་ས་ཏཱ་ལའི་བླ་མ་མཆོག་ཟླ་འདིའི་ཕྱི་ཚེས་ ༡༧ ནས་ ༡༩ བར་ཉིན་གསུམ་རིང་རྒྱལ་ཁབ་དེའི་ནང་ཕེབས་རྒྱུའི་མཛད་འཆར་ཡོད་སྟབས། ཐེངས་འདི་ནི་བོད་ཀྱི་དབུ་ཁྲིད་༧གོང་ས་ཏཱ་ལའི་བླ་མ་མཆོག་ཨ་ཧྥི་རི་ཁའི་ནང་མཛད་འཕྲིན་སྐྱོང་བ་ཐོག་མ་དེ་ཆགས་ཀྱི་ཡོད་པ་རེད།
རྒྱ་ནག་ནི་བྷོ་སི་ཝ་ནཱའི་ཚོང་འབྲེལ་ཆེ་ཤོས་ཀྱི་རྒྱལ་ཁབ་ཅིག་ཡིན་པ་དང་། ཐེངས་འདིར་རྒྱ་ནག་གཞུང་གིས་བོད་ཀྱི་དབུ་ཁྲིད་༧གོང་ས་ཏཱ་ལའི་བླ་མ་མཆོག་བྷོ་སི་ཝ་ནཱའི་ནང་ཕེབས་རྒྱུའི་མཛད་རིམ་ལ་ངོ་རྒོལ་ཤུགས་ཆེན་བྱས་ཡོད་ཀྱང་། བྷོ་སི་ཝ་ནཱའི་ཕྱི་སྲིད་བློན་ཆེན་ལྕམ་པེལ་ནོ་མེ་ཊོ་(Pelonomi Venson-Moitoi)ལགས་ཀྱིས་མོ་རང་གི་རྒྱལ་ཁབ་ནི་རང་དབང་ཅན་གྱི་རྒྱལ་ཁབ་ཅིག་ཡིན་སྟབས། རྒྱལ་ཁབ་དེའི་ནང་མི་སུ་ཞིག་ཡོང་ཆོག་དང་མི་ཆོག་གི་ཐག་གཅོད་དེ་ཁོང་རང་ཚོས་ཐག་གཅོད་བྱེད་རྒྱུ་ལས་གཞན་སུ་གང་ལའང་དབང་ཆ་མེད་སྐོར་བརྗོད་ཡོད་འདུག དེ་སྔོན་༧གོང་ས་ཏཱ་ལའི་བླ་མ་མཆོག་ལྷོ་ཨ་ཧྥི་རི་ཁའི་ནང་ཕེབས་འཆར་གྱི་མཛད་རིམ་ཐེངས་ ༥ ལ་བཀག་ཡོད་འདུག
གསར་འགོད་པ། སྐལ་བཟང་སྦྱིན་པ།


text:
—— སྐྱེས་བུ་སྒེར་གྱི་ཁས་ལེན་དང་། འཇིག་རྟེན་ཡོངས་ཁྱབ་ཀྱི་འགན་ཁུར་སྐོར་གླེང་བ།
ཏེང་དབྱི་ཧྥུས་བརྩམས། རྔ་བ་ཚེ་རྒྱམ་གྱིས་བསྒྱུར།
དེ་རིང་ནི་༧གོང་ས་ཏཱ་ལའི་བླ་མ་མཆོག་གིས་པཱར་སེལ་དུ་ཚན་རིག་པ་དང་བགྲོ་གླེང་གི་ཉིན་མཐའ་མ་རེད། དེ་རིང་རེས་གཟའ་ཉི་མ་ཡིན་པས། ཡེ་ཤུས་ལྷ་ཁང་གི་ཕྱོགས་ནས་གྲག་འོངས་པའི་ཅོང་སྒྲ་དེ་ཞོགས་ཀ་སྔ་མོ་ནས་ཐོས་ཤིང་། བགྲོ་གླེང་ལ་ཉན་མཁན་གྱི་མི་རྣམས་པོ་རྫར་འཁྲབ་སྟོན་ཁང་ཆེན་གྱི་མདུན་དུ་གྲལ་བསྒྲིགས་ཏེ་ནང་དུ་འཛུལ། མི་རྣམས་དུས་ཆེན་གྱི་དགའ་སྤྲོའི་ངང་གནས་ཤིང་། མི་གྲངས་ཉིས་སྟོང་ལྷག་ཤོང་བའི་རྩེག་རིམ་བཞི་ཅན་གྱི་ཚོགས་ཁང་དུ་རྐུབ་སྟེགས་སྟོང་པ་གཅིག་ཀྱང་མེད། ད་དུང་གསར་འགྱུར་སྡེ་ཁག་བཞི་བཅུ་ལྷག་གིས་ཐེངས་འདིའི་བགྲོ་གླེང་གི་གནས་ཚུལ་མཁོ་སྒྲུབ་དང་རྒྱུད་ལམ་དུ་འགོད་གཏོང་བྱེད་བཞིན་ཡོད།
དེ་རིང་གི་བགྲོ་གླེང་བརྗོད་གཞི་ནི། “སྐྱེས་བུ་སྒེར་གྱི་ཁས་ལེན་དང་། འཇིག་རྟེན་ཡོངས་ཁྱབ་ཀྱི་འགན་ཁུར་” ཞེས་པ་ཡིན་ལ། བརྗོད་གཞི་འདི་ནི་ཏཱ་ལའི་བླ་མས་ལོ་མང་རིང་དར་སྤེལ་གནང་བའི་དགོངས་ཚུལ་དང་ཐུགས་རེ་ཞིག་སྟེ། ང་ཚོར་འཕྲད་པའི་དཀའ་རྙོག་ནི་གོ་ལ་ཧྲིལ་བོའི་རང་བཞིན་ཅན་ཞིག་དང་། འགྲོ་བ་མིའི་རིགས་ཀྱི་ཐུན་མོང་གི་གནད་དོན་ཞིག་ཡིན་པས། འདི་ལ་ཁྱོད་ཀྱི་གནད་དོན་དང་ང་ཡི་དཀའ་རྙོག་ཅེས་དབྱེ་བ་མེད་པར། ང་ཚོ་ཚང་མ་དཀའ་རྙོག་འདི་དག་གི་ཁྲོད་དུ་གནས་ཡོད་ལ། དཀའ་རྙོག་འདི་དག་སེལ་ཆེད་ཚང་མས་ནུས་པ་འདོན་ཐུབ་ཅེས། ཁོང་གིས་ཡང་ཡང་གསུངས་དང་གསུང་བཞིན་ཡོད།
དེ་རིང་གི་བགྲོ་གླེང་གཙོ་སྐྱོང་བ་ནི། གྷ་ནཱ་རྒྱལ་ཁབ་ཀྱི་མཚན་སྙན་ལྡན་པའི་བུད་མེད་གསར་འགོད་པ་དང་ལས་འགུལ་བ་ལྕམ་Theo Sowa རེད། བགྲོ་གླེང་བའི་རྐུབ་སྟེགས་གཙོ་བོའི་ཐོག་འདུག་མཁན་དང་པོ་ནི་འཇར་མན་གྱི་སྒྱུ་རྩལ་པ་ཨ་ལི་ཡ་སོན་(Olafur Eliasson) ཡིན་ལ། ཁོང་ནི་དེང་དུས་ནུབ་ཕྱོགས་སུ་སྐད་གྲགས་ཧ་ཅང་ཆེ་བའི་སྒྱུ་རྩལ་པ་ཞིག་ཡིན། འདི་ལྟ་བུའི་སྒྱུ་རྩལ་པ་དང་སྲོལ་རྒྱུན་སྒྱུ་རྩལ་པ་མི་འདྲ་ཏེ། ཁོང་ཚོ་རི་མོ་འབྲི་སའི་ཁྱིམ་དུ་འཛུལ་ནས་རང་གི་སྒྱུ་རྩལ་ཁྲོད་ཚིམས་ནས་སྡོད་པ་མ་ཡིན་ལ། ཁོང་ཚོའི་རྒྱ་ཆེ་བའི་མཐོང་རྒྱ་དང་སེམས་ཁུར་དེ་“བ་སོའི་མཆོད་རྟེན་”གྱིས་འཆིང་རྒྱས་བསྡོམ་མི་ཐུབ།
ཨ་ལི་ཡ་སོན་( Eliasson) གྱི་བརྩམས་ཆོས་སུ་བཟོ་བཀོད་སྒྱུ་རྩལ་དང་། རི་མོ། འཇིམ་རྐོས། བརྙན་ལེན་སོགས་འདུས་ཤིང་། འཛམ་གླིང་གི་སྒྱུ་རྩལ་འགྲེམས་སྟོན་ཁང་ཆེ་ཁག་ནང་ཁོང་གི་བརྩམས་ཆོས་འགྲེམས་སྟོན་བྱས་ཡོད། འོན་ཀྱང་། ཁོང་གིས་དེ་ལས་ཀྱང་དོ་ཁུར་བྱེད་ས་ཞིག་ནི། འགྲོ་བ་མི་དང་། དེང་རབས་ཀྱི་སྤྱི་ཚོགས། ཁོར་ཡུག་གི་གནད་དོན་བཅས་རེད། ཁོང་གིས་སྒྱུ་རྩལ་གྱི་ལམ་ནས་འདི་ལྟ་བུའི་སེམག་ཁུར་མཚོན་ཐབས་བྱས་ཏེ། མི་རྣམས་ཐུན་མོང་གི་ལས་དབང་ལ་དོ་ཁུར་བྱེད་རྒྱུར་འབོད་སྐུལ་བྱེད། ཚོགས་ཁང་གི་དབུས་སུ་ཁོང་གི་བརྩམས་ཆོས་ཤིག་དཔྱངས་ནས་བཤམས་འདུག་ལ། དེ་ནི་གྲུ་ཟུར་མང་པའི་ཟླུམ་རིལ་ཆེན་པོ་ཞིག་སྟེ། ཟླུམ་རིལ་འདིས་ཕྱི་ལོག་གི་ཉི་འོད་ཕྱིར་ལྡོག་བྱས་ཏེ་སྐར་འོད་ཆེམ་ཆེམ་འཕྲོ་བར་བྱེད། མཛེས་སྡུག་གི་བརྩམས་ཆོས་འདིར་དོན་སྙིང་སྣ་ཚོགས་ལྡན་ལ། སྒྱུ་རྩལ་པས་བརྩམས་ཆོས་འདི་བརྒྱུད་ནས་གོ་ལ་དང་འཇིག་རྟེན་ལ་དོ་ཁུར་བྱེད་པ་མཚོན་ཞིང་། མི་རྣམས་ལ་ང་ཚོ་ཐུན་མོང་གི་ཁོར་ཡུག་ཏུ་འཚོ་བ་རོལ་གྱི་ཡོད་པ་དྲན་གསོ་བྱེད།
ཨ་ལི་ཡ་སོན་( Eliasson) གྱིས་ཁོང་གི་སྒྱུ་རྩལ་གྱི་བསམ་བློ་ངོ་སྤྲོད་བྱས་ཤིང་། མི་རྣམས་སྒྱུ་རྩལ་ཁྲོད་མཉམ་ཞུགས་བྱེད་བཅུགས་ཏེ། མི་གཞན་དང་འཛམ་གླིང་ལ་སེམས་ཁུར་བྱེད་དུ་འཇུག ཁོང་གི་བརྩམས་ཆོས་གཅིག་ནི། གོ་ལའི་བྱང་རྩེ་གྷི་རེན་ལན་ཌིའི་འཁྱགས་རོམ་ཊོན་གཉིས་ལྷག་ཡོད་པ་ཕཱ་རིས་སིའི་(Paris) ཁྲོམ་གཞུང་ལ་དབོར་ནས་མི་རྣམས་ལ་རེག་བཅུག བྱིས་པ་རྣམས་ལ་ལྟད་མོར་ལྟ་རུ་བཅུག ལྟད་མོ་བ་རྣམས་ལ་གོ་ལའི་གནམ་གཤིས་འགྱུར་ལྡོག་ཉམས་སུ་མྱོང་བཅུག དེ་བཞིན་ཁོང་གིས་ཉི་གློག་གི་སྟེགས་སྒྲོན་ཆུང་ཆུང་ཞིག་གསར་བཏོད་བྱས་ཏེ། ཨ་ཧྥི་རི་ཀའི་རྗེས་ལུས་ས་ཁུལ་གྱི་བྱིས་པ་རྣམས་ལ་བེད་སྤྱོད་བྱེད་དུ་སྤྲད་པ་དང་། ཁོང་གིས་འདི་འདྲ་བའི་གློག་སྒྲོན་ཆུང་ཆུང་དེ། ཡོ་བྱད་ཙམ་མ་ཡིན་པར་འདུ་ཤེས་ཤིག་ཡིན་སྟེ། ང་ཚོ་ཚང་མ་ཉི་མའི་དཀྱིལ་འཁོར་གཅིག་གི་འོག་སྦྲེལ་ནས་བསྡད་ཡོད་པ་ཉམས་སུ་མྱོང་ཐུབ་པར་བྱེད། འབུམ་རམས་པ་ཁོང་གིས་རོགས་རམ་འོག ཁོང་གི་འཇར་མན་བྷེར་ལིན་དུ་ཡོད་པའི་ལས་ཁུངས་སུ་“བྱས་བརྩེའི་བློ་སྦྱོང་ཇི་ལྟར་བྱ་དགོས་”པའི་ཉམས་ཞིབ་འཛིན་གྲྭ་ཞིག་གཙོ་སྐྱོང་བྱས་ཡོད།
བགྲོ་གླེང་བའི་རྐུབ་སྟེགས་གཙོ་བོའི་ཐོག་འདུག་མཁན་ཨང་གཉིས་པ་ནི་། Frederic Laloux ཞེས་པ་ཡིན་ལ། ཕར་བལྟས་ན་ཁོང་ལོ་ན་གཞོན་གཞོན་ཞིག་ཡིན་པ་དང་། བྷེལ་ཇེམ་གྱི་“སྒྲིག་འཛུགས་མ་ལག་གསར་བ་” ཞེས་པའི་ཚོགས་པའི་སློན་སྟོན་པ་ཡིན། ཁོང་ནི་སྤྱི་ཚོགས་ལས་འགུལ་བ་ཧ་ཅང་ཧུར་པོ་ཞིག་དང་། སྐད་རིགས་ལྔ་ཆུ་རྒྱུག་རྒྱུག་བཤད་ཐུབ་མཁན་ཞིག་རེད། ཁོང་གིས་འཛམ་གླིང་ཐོག་གི་སྤྱི་གཉེར་ཁང་དང་ལས་ཁུངས་ཆེ་ཁག་མང་པོའི་ནང་གཏམ་བཤད་སྤེལ་ཏེ། སྒྲིག་འཛུགས་གསར་བའི་དཔེ་དབྱིབས་དར་སྤེལ་བཏང་། ཁོང་གིས་དེང་རབས་སྤྱི་ཚོགས་ལ་སྒྲིག་འཛུགས་བྱེད་སྟངས་གསར་བ་ཞིག་འཚོལ་ཞིབ་དང་གོང་འཕེལ་གཏོང་དགོས་པར་འདོད་ཅིང་། བསམ་བློ་དེ་ཁོང་གིས་སྒྲིག་འཛུགས་མ་ལག་གི་དཔེ་དབྱིབས་ལ་གཏིང་ཟབ་པས་རྒྱུས་ལོན་བྱས་པ་དང་། དེ་བཞིན་མི་སྒེར་གྱི་ཡར་རྒྱས་ཀྱི་གལ་ཆེའི་རང་བཞིན་ཤེས་རྟོགས་བྱུང་བ་ལས་གྲུབ། ཁོང་གི་ལྟ་ཚུལ་ནི། དེར་རབས་སྤྱི་ཚོགས་སུ་ཡོངས་ཁྱབ་ལག་ལྟར་བྱེད་བཞིན་པའི་ཐད་ཐིག་རང་བཞིན་གྱི་རིམ་པ་ཁག་གི་སྡེ་ཚན་གྱི་སྒྲིག་འཛུགས་མ་ལག་ལ། གནད་དོན་སྣ་མང་ཡོད་པ་གསལ་བོར་ཆགས་ཤིང་། དེས་མི་དང་མིའི་བར་སྣང་མེད་འགལ་ཟླ་བཟོ། འདི་ལྟ་བུའི་སྒྲིག་འཛུགས་ཀྱི་རྣམ་པས་ལས་ཀའི་འཇོན་བརྩོན་ཁོ་ན་དོན་དུ་གཉེར་བ་ལས། མི་ལ་སེམས་ཁུར་གྱི་གཞི་རྩ་མེད་པར་འདོད་པས། ཁོང་གིས་སྒྲིག་འཛུགས་ཀྱི་བཟོ་དབྱིབས་བསྐྱར་དུ་གསར་བཏོད་དགོས་པའི་བསམ་ཚུལ་བཏོན་ཞིང་། དེ་ནི་མི་རྣམས་འདྲ་མཉམ་དང་། ཕན་ཚུན་སེམས་ཁུར་གྱི་གཞི་རྩ་ལས་བྱུང་བའི་སྒྲིག་འཛུགས་ཀྱི་རྣམ་པ་ཞིག་རེད།
གཙོ་སྐྱོང་བ་ལྕམ་ Sowa ནས། ནུབ་ཕྱོགས་ཡར་ཐོན་རྒྱལ་ཁབ་ཀྱི་མི་མང་ལ་ཆ་རྒྱུས་ཆེ་བའི་ཁྱིམ་ཚང་ལྟ་སྐྱོང་མ་ལག་གི་སྒྲིག་འཛུགས་ཀྱི་གནད་དོན་སྐོར་དཔེ་མཚོན་བྱས་ཏེ། ཁྱིམ་ཚང་མང་པོའི་རྒན་གོག་དག་ལ་སྨན་ཞབས་པ་ཁྱིམ་དུ་ཡོང་ནས་ཞབས་འདེགས་ཞུ་དགོས་པ་ནི། ཁབ་རྒྱག་པ་དང་། སྨན་སྟེར་བ། གཟུགས་པོ་བཀྲུ་བ་སོགས་རེད། དེར་བརྟེན། ཞབས་འདེགས་མཁོ་འདོན་བྱེད་པའི་སྒྲིག་འཛུགས་མ་ལག་ཞིག་འཕེལ་རྒྱས་བྱུང་བ་དང་། ཚད་ལྡན་གྱི་སྨན་ཞབས་པ་ཚང་མ་སྒྲིག་འཛུགས་མ་ལག་འདིའི་ནང་འདུས། མ་ལག་འདི་ལ་གནས་ཚུལ་ཉར་འཇོག་དང་། གསར་འཕྲིན། མངགས་གཏོང་བཀོད་འདོམས་བྱེད་ཐབས་ཆ་ཚང་ཡོད་པ་དང་། འདི་ལྟར་བྱས་ན་གང་མགྱོགས་དང་། སྟབས་གང་བདེའི་ངང་སྨན་ཞབས་པ་མངགས་གཏོང་ཐུབ་པ་དང་། སྨན་ཞབས་པའི་ལས་དུས་ཚོད་འཛིན་དང་ལས་ཆོད་བཏང་འཛིན་བྱེད་ཐུབ་ཀྱི་ཡོད་པ་རེད་ཅེས་གསལ་བཤད་བྱས།
ཡང་ཁོང་གིས་བཤད་དོན་ལ། འདི་ནི་འཕྲུལ་ཆས་ལྟ་བུའི་བསམ་བློ་གཏོང་སྟངས་ཤིག་ཡིན་པས། མཇུག་འབྲས་ནི། རྒན་གོག་དང་སྨན་ཞབས་པའི་བར་མི་སྒེར་གྱི་འབྲེལ་བ་མེད་ལ། དེ་རིང་གཟུགས་པོ་འཁྲུད་མཁན་སྨན་ཞབས་པ་གཅིག་དང་། སང་ཉིན་ཁབ་རྒྱག་མཁན་ནི་སྨན་ཞབས་པ་གཞན་ཞིག། རྗེས་མ་ཡང་སྨན་ཞབས་པ་མི་འདྲ་བ་ཞིག་མངགས་གཏོང་བྱེད། རྒན་གོག་གིས་སྨན་ཞབས་པ་མཉམ་ཚིག་ཇ་ཕོར་བ་གང་འཐུང་འདོད་ཀྱང་། སྨན་ཞབས་པ་ལ་ཞབས་འདེགས་དུས་བཀག་གིས་ཁ་བརྡའི་དུས་ཁོམ་མེད་ལ། རྒན་གོག་གིས་ངོ་ཤེས་པའི་སྨན་ཞབས་པ་ཞིག་ནམ་ཡང་མེད་པར་གྱུར། འདི་ལྟ་བུའི་འཕྲུལ་ཆས་རང་བཞིན་གྱི་སྒྲིག་འཛུགས་མ་ལག་ལ་རྒན་གོག་རྣམ་ཁོང་ཁྲོ་ཟ་བ་མ་ཟད། སྨན་ཞབས་པ་རྣམས་ཀྱང་འདི་འདྲའི་མི་གཤིས་དང་མི་མཐུན་པའི་སྒྲིག་འཛུགས་གྲུབ་ཚུལ་ལ་དགའ་པོ་མེད། དེར་བརྟེན། སྨན་ཞབས་པ་བཞི་ནས་འདི་ལྟ་བུའི་སྒྲིག་འཛུགས་མ་ལག་ལས་ཟུར་ཐོན་བྱེད་རྒྱུ་ཐག་བཅད་དེ། ཚོགས་པ་ཟུར་དུ་བཙུགས། སྨན་ཞབས་སྒྲིགས་འཛུགས་གསར་བ་ནི་དྲང་ཐིག་ལྟར་ཡིན་པ་ལས་སྒང་ལ་བཀོད་འདོམས་ལྟེ་གནས་དང་། ཆ་འཕྲིན་ལས་ཁུངས། མི་ཤུགས་ཐོན་ཁུངས་སྡེ་ཚན་སོགས། དེང་རབས་སྒྲིག་འཛུགས་མ་ལག་ཚང་མར་ཡོད་པའི་རྙོག་འཛིང་ཅན་གྱི་སྒྲོམ་གཞི་གང་ཡང་མེད་ལ། སྨན་ཞབས་པ་རྣམས་ཕན་ཚུན་འབྲེལ་བ་དང་། ཕན་ཚུལ་རོགས་རམ་བྱེད། ད་གཟོད་སྨན་ཞབས་པ་དང་རྒན་གོག་བར་སྒེར་གྱི་འབྲེལ་བ་དང་། མི་དང་མིའི་བར་གྱི་རྒྱུན་ལྡན་གྱི་འབྲེལ་བ་བྱུང་། མི་བཞིས་འགོ་བཙུགས་པའི་སྨན་ཞབས་ཀྱི་སྒྲིག་འཛུགས་དེའི་ནང་།དེ་མ་ཐག་སྨན་ཞབས་པ་གཅིག་ཁྲི་བཞི་སྟོང་ལྷག་མཉམ་ཞུགས་བྱས་ཤིང་། སྒྲིག་འཛུགས་གསར་བའི་མ་ལག་འདིའི་ནང་། རྒན་གོག་དང་སྨན་ཞབས་ཚང་མ་སྤྲོ་སྐྱིད་ལྡན་པར་གྱུར།
བགྲོ་གླེང་བའི་རྐུབ་སྟེགས་གཙོ་བོའི་ཐོག་འདུག་མཁན་ཨང་གསུམ་པ་ནི། དབུ་སྐྲ་དཀར་པོར་ཆགས་པའི་བུད་མེད་ཅིག་སྟེ། ལྕམ་Scilla Elworthy རེད། བུད་མེད་འདིའི་ཁོག་སྟོད་དྲང་ལ་ཉམས་འགྱུར་ལྡན། འཛམ་གླིང་ཞི་བདེའི་ལས་འགུལ་ནང་ཁོ་མོར་མཚན་སྙན་ཆེན་པོ་ཡོད། ཁོང་གིས་ཕྱི་ལོ་༡༩༨༢ལོར་ནས་བཟུང་། འཛམ་གླིང་ནང་རྡུལ་ཕྲན་མཚོན་ཆ་ཡོད་པའི་རྒྱལ་ཁབ་ཁག་གི་སྲིད་ཇུས་གཏན་འབེབས་བྱེད་མཁན་དག་དང་གྲོས་མོལ་བྱེད་རྒྱུ་འབད་བརྩོན་བྱས་ཏེ། འགྲོ་བ་མིའི་དཔལ་ཡོན་རྩ་བརླག་གཏོང་བར་སྔོན་འགོག་བྱས། ཁོང་གིས་ངོ་སྤྲོད་བྱས་པ་ལྟར་ན། རང་གིས་སྣེ་ཁྲིད་པའི་སྒྲིག་འཛུགས་ཀྱིས། ད་བར་བྱང་ཀོ་རི་ཡའི་འགོ་ཁྲིད་དང་གོ་བསྡུར་བྱེད་མ་ཐུབ་པ་ལས། དེ་མིན་རྒྱ་ནག་དང་། ཨུ་རུ་སི། ཨ་རི། དབྱིན་ལེན། ཧྥ་རིན་སི། རྒྱ་གར། པ་ཀི་སི་ཐན་སོགས་རྡུལ་ཕྲན་མཚོན་ཆ་ཡོད་པའི་རྒྱལ་ཁབ་གྱི་དབུ་ཁྲིད་རྣམས་དང་གོ་བསྡུར་བྱས་མྱོང་ཞིང་། དེ་བཞིན་ཁོང་ནས་ནུབ་ཕྱོགས་རྒྱལ་ཁབ་གྱི་རྡུལ་ཕྲན་ཚན་རིག་པ་དང་། རིག་གཅིག་རྐང་འཛིན། དམག་ཕྱོགས་ཀྱི་མི་སྣ་སོགས་དང་ཡང་རྡུལ་མཚོན་འགོག་པའི་ཐད་གླེང་མོལ་བྱས། ཁོག་གིས་འབད་བརྩོན་དེ་ལྟར་བྱས་སྟབས། ནོ་བྷེལ་ཞི་བདེའི་གཟེངས་རྟགས་ཀྱི་འོས་མིའི་ཁོངས་སུ་ཐེངས་གསུམ་བཏོན་མྱོང་། ཁོང་གིས་ད་དུང་རྙོག་འཛིང་ས་ཁུལ་དུ་མང་ཚོགས་རྩ་འཛུགས་བྱས་ཏེ་ཞི་བའི་ལས་འགུལ་སྤེལ་བ་དང་། བུད་མེད་རྣམས་སྤྱི་ཚོགས་ཀྱི་བྱ་འགུལ་ལ་མཉམ་ཞུགས་བྱེད་རྒྱུ་རྩ་འཛུགས། ན་གཞོན་རྣམས་ཀྱིས་བྱ་བཞག་གསར་བཏོད་བྱེད་རྒྱུ་རྩ་འཛུགས། ན་གཞོན་ཁེ་ལས་པ་གསོ་སྐྱོང་བྱེད་པ་སོགས་ཀྱི་སྐོར་ལ་འབད་བརྩོན་བྱས་འདུག
བགྲོ་གླེང་བ་གསུམ་གྱི་གཏམ་བཤད་ལ། ཉན་མཁན་ཡོངས་ཀྱི་དགའ་མོས་ཆེན་པོ་བྱས་ཤིང་། གཏམ་བཤད་མཇུག་བསྒྲིལ་མཚམས་སུ་མི་རྣམས་ཡར་ལངས་ཏེ་ཐལ་སྒྲ་ཡུན་རིང་གྲག། ༧གོང་ས་མཆོག་གིས་བགྲོ་གླེང་བ་རེ་རེར་ཕྱག་གིས་འཇུས་ཤིང་། བོད་མིའི་ལུགས་སྲོལ་ལྟར་དབུ་གཏུགས་གནང་། ཚོགས་ཁང་གི་རྣམ་པ་ཧ་ཅང་དྲོ་འཇམ་དང་བག་ཕེབས་ལྡན། ཏཱ་ལའི་བླ་མས་དཔྱད་བརྗོད་གནང་སྐབས། ཁོང་རྣམས་ཀྱིས་གཞི་རིམ་དམངས་ཁྲོད་དུ་འཛམ་གླིང་ཡོངས་ཀྱི་གལ་ཆེའི་གནད་དོན་གྱི་ཆེད་དུ་འབད་བརྩོན་བྱས་པར་བསྔགས་བརྗོད་ཡང་ཡང་གནང་། འདི་ནི་སྐྱེས་བུ་སྒེར་གྱི་ཁས་ལེན་དང་གོ་ལ་ཧྲིལ་པོའི་འགན་ཁུར་ཞེས་པའི་དེ་རིང་གི་བརྗོད་གཞི་ཡིན་ལ། སྤྱི་དང་བྱེ་བྲག་གི་བསམ་ཚུལ་འདི་འབྲེལ་མཐུད་བྱས་པ་རེད།
རང་གི་བསམ་ཚུལ་ཐོར་བུ།
ལོ་ཤས་སྔོན་ནས། བདག་གིས་རྒྱ་གར་ལྷོ་ཕྱོགས་འབྲས་སྤུངས་དགོན་དུ་ཏཱ་ལའི་བླ་མ་དང་ཚན་རིག་པའི་བགྲོ་གླེང་ལ་ཟུར་ཉན་བྱས་པ་ནས་བཟུང་། ངས་ཏཱ་ལའི་བླ་མས་ནུབ་ཕྱོགས་ཚན་རིག་པ་དང་མཉམ་དུ་མི་ལོ་སུམ་བཅུ་ལྷག་གི་རིང་བགྲོ་གླེང་བཀའ་མོལ་གནང་བའི་ཡིག་ཆ་ཁག་དང་། བརྙན་འཕྲིན་སོགས་ཕལ་མོ་ཆེ་ལྟ་ཀློག་དང་ཕྱོགས་བསྡུས་བྱས་པ་ཡིན། དེ་བཞིན་ཏཱ་ལའི་བླ་མ་དང་ཆོས་ལུགས་ཆེ་ཁག་གི་དབུ་ཁྲིད་དང་། རིམ་པ་འདྲ་མིན་གྱི་མི་སྣ། མང་ཚོགས་དཀྱུས་མ་སོགས་དང་བཀའ་མོལ་བགྲོ་གླེང་གནང་པའི་སྐོར་ལའང་བལྟས་པ་ཡིན། ཏཱ་ལའི་བླ་མ་དང་རྒྱའི་དགེ་སློང་ཧྲིན་ཡན་གཉིས་ཀྱིས་དུས་རབས་རང་བཞིན་གྱི་གླེང་མོལ་གནང་བར། རྒྱ་རྒྱུད་ནང་པ་ཚོ་ལ་བག་ཆགས་ཟབ་མོ་བཞག་ཡོད། ཏཱ་ལའི་བླ་མས་རྒྱུན་དུ་དུས་རབས་ཉེར་གཅིག་པ་ནི་གླེང་མོལ་གྱི་དུས་རབས་ཤིག་ཡིན་པ་དང་། དུས་རབས་ཉེར་གཅིག་པའི་གནད་འགག་གི་ཐ་སྙད་གཅིག་ནི་“གླེང་མོལ་” ཡིན་ཞེས་གསུངས་བཞིན་ཡོད།
ང་བྱང་ཨ་རི་ནས་བྷེལ་ཇེམ་དུ་ཡོང་དོན་ནི། ཏཱ་ལའི་བླ་མས་ཡུ་རོབ་ཏུ་ཉིན་གཉིས་དང་ཕྱེད་ཀའི་རིང་གི་བགྲོ་གླེང་ལ་ཉན་ཆེད་ཁོ་ན་ཡིན། དེ་བཞིན་ཉིན་གཉིས་དང་ཕྱེད་ཀའི་རིང་གི་བགྲོ་གླེང་ལ་ཉན་པར། རང་ཉིད་སེམས་འགུལ་ཐེབས་པའི་མྱོང་བ་ཟབ་མོ་བྱུང་། རྒྱ་གར་ལྷོ་ཕྱོགས་སུ་ཟུར་ཉན་བྱེད་སྐབས་འདི་དང་མི་འདྲ་བར། ཉན་མཁན་མང་ཆེ་བ་བོད་ཀྱི་གྲྭ་བཙུན་དང་། རྒྱ་གར་ལྷོ་ཕྱོགས་ཀྱི་བོད་མི་དག་ཡིན་ལ། མི་རྣམས་ཀྱིས་ཏཱ་ལའི་བླ་མར་དད་གུས་ཆེན་པོ་བྱེད་ཅིང་། གླེང་མོལ་ཞུ་མཁན་ཚན་རིག་པ་དག་ཀྱང་ཕལ་ཆེར་ཏཱ་ལའི་བླ་མ་ལྟ་བུའི་སྐྱེས་བུ་དམ་པ་ཇི་བཞིན་ངོས་འཛིན་བྱེད། པཱར་སེལ་གྱི་ཉན་མཁན་དག་ལ་མཚོན་ན། བགྲོ་གླེང་དུ་མཉམ་ཞུགས་བྱེད་མཁན་གྱི་ཚན་རིག་པ་དང་། ཆོས་ལུགས་ཀྱི་དབུ་ཁྲིད། སྒྱུ་རྩལ་པ། སྤྱི་ཚོགས་ལས་འགུལ་པ་སོགས་སུ་ཡིན་ན་ཡང་། ཚང་མ་ཁོང་ཚོ་ནུབ་ཕྱོགས་སྤྱི་ཚོགས་ཁྲོད་ཀྱི་ཆ་ཤས་ཤིན་ཡིན་པས། ཁོང་ཚོར་རྒྱུས་མངའ་ལྡན། འོན་ཀྱང་། ཏཱ་ལའི་བླ་མ་ཕེབས་ཡོད་པ་དེ། བགྲོ་གླེང་གི་འདུ་འཛོམས་འདི་ཚོགས་འདུ་གཞན་ཞིག་དང་གཏན་ནས་མི་འདྲ་བར་ཆགས།
ཏཱ་ལའི་བླ་མ་སྟེ། མདོ་དབུས་མཐོ་སྒང་ནས་ཕེབས་པའི་ན་བཟའ་དམར་སྨུག་གྱོན་པའི་ནང་པའི་དགེ་སློང་ཁོང་ནི། དུས་རབས་བརྒལ་བའི་ཆེས་རླབས་ཆེན་གྱི་སྐྱབས་བཅོལ་བ་ཞིག་ཡིན་ལ། ཏཱ་ལའི་བླ་མ་ནི་འདས་པའི་དུས་རབས་ཕྱེད་ཀའི་ནང་གི་བོད་མི་རིགས་ཀྱི་དཀའ་སྡུག་གི་མཚོན་རྟགས་ཤིག་ཀྱང་རེད། འོན་ཀྱང་། ཏཱ་ལའི་བླ་མའི་ཁོང་གི་བག་ཕེབས་པའི་བཞད་སྒྲ་དང་། དབུ་གཏུགས་གནང་བའི་ཁེངས་སྐྱུང་གི་སྒོ་ནས་ནུས་ཕྱོགས་མི་མང་ལ་བཀའ་མོལ་གནང་སྐབས། མི་ཚང་མ་སེམས་འགུལ་ཐེབས། དཀའ་སྡུག་རིམ་པ་མྱངས་པའི་སྐྱབས་བཅོལ་བ་ཁོང་གིས། སྡུག་ཡུས་དང་ཞེ་སྡང་ཉག་ཙམ་མི་བྱེད་པར་། ཤར་ཕྱོགས་ཀྱི་ནང་པ་སངས་རྒྱས་པའི་ཤེས་རབ་དང་བྱམས་བརྩེ་གཉིས་ནུབ་ཕྱོགས་ལ་ལེགས་སྐྱེས་སུ་འབུལ། འདི་ནི་ཇི་འདྲའི་རླབས་ཆེན་ཞིག་རེད་ཨང་།
བགྲོ་གླེང་ལ་མཉམ་ཞུགས་བྱེད་མཁན་པཱར་སེལ་གྱི་མི་རྣམས་གཞི་སྤུས་ལེགས་ཤིང་། གྱོན་གོས་གཙང་མ་གོན། ལྷིང་འཇགས་དང་སྒྲིག་ལམ་ཡོད་ལ་ཕན་ཚན་གུས་ཞབས་ལྡན། བྷེལ་ཇམ་གྱི་ཁྲོམ་ལམ་དུ་དུས་རྒྱུན་ཧྥ་རིན་སི་དང་ཧི་ལན་གྱི་སྐད་རིགས་གཉིས་དར་སོ་ཡོད་པ་དང་། ད་དུང་མི་མང་པོས་འཇར་མན་གྱི་སྐད་ཀྱང་ཤེས་མོད། བགྲོ་གླེང་གི་སྐད་ཡིག་ནི་དབྱིན་སྐད་རེད། ང་ལ་ཚོར་སྣང་ཞིག་བྱུང་བ་ནི། པཱར་སེལ་གྱི་མི་རེ་རེས་སྐད་རིགས་འགའ་རེ་ཤེས་པ་དང་། མི་ཚང་མས་དབྱིན་སྐད་ཤེས་ཀྱི་ཡོད་པ་འདྲ། ཡར་ཐོན་གྱི་གྲོང་ཁྱེར་འདི་ན་རིག་གཞུང་སྣ་མང་གི་ཉིང་བཅུད་འཁྱིལ་ཡོད་པའི་ཚོར་སྣང་ངང་གིས་འཕེལ།
ཡིན་ན་ཡང་། ང་རང་བགྲོ་གླེང་ལ་ཟུར་ཉན་བྱེད་བཞིན་པའི་སྐབས་སུ། རྒྱུན་དུ་ཕངས་སེམས་སམ་བློ་འགྱོད་ཅིག་སྐྱེ་བཞིན་ཡོད་ལ། དེ་ནི་འདི་ལྟ་བུའི་བགྲོ་གླེང་ཐོག་གང་ཞིག་ཚང་མེད་པ་ལྟ་བུའི་སེམས་ཚོར་ཞིག་ཡིད་གཏིང་ནས་སྐྱེས། ཏཱ་ལའི་བླ་མ་དང་མཉམ་དུ་བགྲོ་གླེང་བྱེད་པར་འཛམ་གླིང་གང་ས་ནས་ཡོང་གི་ཡོད་ན་ཡང་། ང་ཚོ་རྒྱ་ནག་པ་གང་ན་ཡོད་དམ། མི་ལོ་སུམ་ཅུའི་རིང་། ཏཱ་ལའི་བླ་མ་དང་མཉམ་དུ་བགྲོ་གླེང་གནང་མཁན་གྱི་ཚན་རིག་པའམ། རིམ་པ་འདྲ་མིན་གྱི་མི་སྣ་ཉུང་མཐའ་ཡང་བརྒྱ་ཕྲག་མང་པོ་ཡོད་མོད། དུས་རབས་སྔོན་མའི་ལོ་རབས་དགུ་བཅུའི་ནང་། གདན་ཞུས་ལྟར་རྒྱ་རིགས་མཁས་པ་ཏུའུ་ཝིས་མེང་ཚན་རིག་བགྲོ་གླེང་ཞིག་ལ་མཉམ་ཞུགས་བྱས་པ་དང་། དེ་བཞིན་རྒྱའི་དགེ་སློང་ཧྲིན་ཡན་དང་ནང་ཆོས་སྐོར་དུས་རབས་རང་བཞིན་གྱི་བཀའ་མོལ་ཞིག་གནང་ཡོད་པ་ལས། རྒྱ་ནག་པ་རྣམས་འདི་ལྟའི་བགྲོ་གླེང་ཚོགས་འདུ་མང་ཆེ་བའི་ནང་ལ་མེད།
རྒྱ་ནག་ནི་འཛམ་གླིང་ནང་མི་འབོར་མང་ཤོས་ཀྱི་རྒྱལ་ཁབ་ཅིག་དང་། ནང་པའི་རྒྱལ་ཁབ་ཅིག་ཀྱང་ཡིན་ལ། རྒྱ་ནག་ལ་ཚན་རིག་པ་དང་། དགེ་རྒན་ཆེན་མོ། སྒྱུ་རྩལ་པ། ནང་པའི་དགེ་འདུན་པ་སོགས་མང་པོ་ཡོད། ཏཱ་ལའི་བླ་མ་དང་ཚན་རིག་པས་བགྲོ་གླེང་དེ། ཤར་ཕྱོགས་ཀྱི་ནང་ཆོས་སམ་ཤར་ཕྱོགས་ཀྱི་དཔལ་ཡོན་གྱིས་དེང་རབས་ཅན་ལ་ཇི་ལྟ་གདོང་ལེན་བྱེད་པ་དང་།བསྒྱུར་སྒྲིག་དང་ལེགས་བཅོས་ཇི་ལྟར་བྱེད་དགོས་མིན་ཐད། དོན་སྙིང་ཧ་ཅང་ཆེན་པོ་ལྡན་པ་སྨོས་མི་དགོས་ན་ཡང་། ཅིའི་ཕྱིར་རྒྱ་ནག་གི་མི་རྣམས་འདི་ལྟ་བུའི་བགྲོ་གླེང་ལ་སྐལ་ཆད་པ་ཡིན་ནམ། ཏཱ་ལའི་བླ་མ་དང་བགྲོ་གླེང་བྱེད་པར་རྒྱ་ནག་གི་ཚན་རིག་པ་དང་། དགེ་རྒན་ཆེན་པོ་དག་གང་ན་ཡོད། རྒྱ་ནག་གི་ནང་པའི་དགེ་འདུན་རྣམས་གང་ན་ཡོད། རྒྱ་ནག་གི་ཉན་མཁན་ཚོ་གང་ན་ཡོད།
བགྲོ་གླེང་ལ་བཅར་བའི་པཱར་སེལ་གྱི་མི་མང་རྣམས་ཀྱིས། ཏཱ་ལའི་བླ་མའི་བཀའ་མོལ་ཁྲོད་ནས་རྣམ་དཔྱོད་དང་སྤྲོ་སྣང་གི་ཚོར་འདུ་རྙེད་ཡོད་ལ། ཏཱ་ལའི་བླ་མའི་ཁེང་སྐྱུང་གི་མཛད་པ་དང་། བག་དྲོ་བའི་བཞད་སྒྲ་ལ་མི་ཡིད་འགུགས་པའི་ནུས་པ་ཀུན་ནས་ལྡན། བགྲོ་གླེང་ཚོགས་འདུའི་ཐོག དེང་དུས་འཛམ་གླིང་ཡོངས་ཀྱི་རང་བཞིན་ཅན་གྱི་དཀའ་རྙོག་སྐོར་གླེང་མོལ་བྱུང་ཞིང་། དཀའ་རྙོག་དེ་དག་གི་ཐད་ཀའི་མཇུག་འབྲས་པཱར་སེལ་དང་ད་དུང་རྒྱང་ཐག་རིང་པོ་ཡོད་ལ། ཐག་རིང་གི་ཨ་ཧྥ་རི་ཀ་དང་། ཐག་རིང་གི་ཡར་རྒྱས་མེད་པའི་རྒྱལ་ཁབ་དང་དབུལ་ཕོངས་ཀྱིས་མནར་བའི་ས་ཁུལ་དག་ཡིན་ན་ཡང་། ཏཱ་ལའི་བླ་མ་དང་གླེང་མོལ་བ་ཀུན་གྱིས། འདི་ནི་མི་གྲངས་འཐེར་འབུམ་བདུན་བརྒལ་བའི་འགྲོ་བ་མིའི་རིགས་ཐུན་མོང་གི་དཀའ་རྙོག་ཅིག་ཡིན་ཞེས་ཚང་མ་ལ་དྲན་གསོ་ཡང་ཡང་གནང་། གལ་སྲིད་ང་ཚོས་ད་ནས་བཟུང་སྟེ་མི་རེ་ངོ་རེ་མཉམ་ཞུགས་དང་། མི་ཚང་མས་རང་ཉིད་ཀྱི་སེམས་དང་འཚོ་བ་རོལ་སྟངས་ལ་བསྒྱུར་བཅོས་བཏང་ན། ང་ཚོས་གོ་ལ་འདི་སྐྱོབ་ཐུབ་པ་དང་། དཔལ་ཡོན་ཡང་སྐྱོབ་ཐུབ། འདི་ནི་ཏཱ་ལའི་བླ་མས་མི་རྣམས་ལ་སྤྲོ་སྣང་སྟེར་བ་དང་། མི་ཚང་མ་ཁོང་དང་འདྲ་བར་བཞད་མོ་འཛུམ་འཛུམ་བྱེད་ཐུབ་པའི་རྐྱེན་རྩ་རེད། ང་ཚོ་རྒྱ་ནག་པ་ཚོས་དགོད་སྒྲ་དེ་དུས་ནམ་ཞིག་ཐོས་ཐུབ་བམ།།


text:
Sunday, July 14, 2013
ཆོས་ཚོགས་ཀྱི་ལས་བྱེད་རྣམས་དང་ལྷན་འཚོགས་འདུ་བྱས་པའི་ཉིན་མོ།
ཉིན་མོ་འདི་ནི་སྔ་ནས་དུས་ཆད་བྱས་པ་ནང་བཞིན་འཇམ་དབྱངས་ཆོས་འཁོར་གླིང་ཆོས་ཚོགས་ཀྱི་ལས་བྱེད་རྣམས་དང་ལྷན་ཞོགས་ཟས་དང་མཉམ་དུ་འཚོགས་འདུ་ཡོད་པ་དེ་ཡིན། ཞོགས་པ་ལང་ནས་རྐང་འགྲོས་ཀྱིས་ཆུ་ཚོད་ཕྱེད་རིང་སོང་ནས་ནང་དུ་འབྱོར། ཆུ་ཚོད་བཅུ་པའི་སྐབས་སུ་ཆོས་ཚོགས་ཀྱི་དངུལ་གཉེར་སེའི་ཊེའུ་ཧྥེ་ནེའི་དང་། འགན་འགན་འཛིན་ཧེར་ཌེའི། དྲུང་ཡིག་ཁའུ་ཡོའི། ཨ་མ་སུས་སིན་བཅས་རིམ་བཞིན་འབྱོར་སོང་། ཞོགས་ཟས་ལ་རོལ་བཞིན་ངོས་ཀྱི་གནས་སྐབས་མ་ལེ་ཤ་དང་རྒྱ་གར་སོགས་བྱེས་བགྲོད་ཀྱི་རིང་ལོ་རྗེས་མའི་མཛད་འཆར་ཁག་དང་། མ་འོང་པར་ས་གནས་འདིར་འཇམ་དབྱངས་ཆོས་འཁོར་གླིང་གཏན་འཇག་གི་དགོན་པའམ་ཆོས་ཚོགས་ཀྱི་ཆེད་དུ་ས་ཆ་དང་ཁང་པ་སོགས་ཉོ་རྒྱུའི་སྐོར་རེད་འདུག ཉེ་བའི་ཆར་ས་གནས་འདིར་ཀོ་ར་ཡའི་དགོན་པ་ཞིག་ཡོད་པ་དེ་བཙོང་བའི་སྐད་ཆ་འདུག་པས་ངོས་ཀྱི་ཆོས་ཚོགས་ཀྱི་སློབ་མ་རྣམས་ནས་རྟག་པར་དགོན་པ་དེ་ཉོ་ཐུབ་ན་ཟེར་ནས་རེ་བ་རྒྱག་གི་ཡོད། དགོན་པར་དེ་ཨ་སྒོར་ས་ཡ་གསུམ་ལྷག་ཡིན་སྐད་འདུག་ངོས་ལ་ལྟོས་ན་ཨ་སྒོར་ས་ཡ་གསུམ་ཕར་ཞོག་ཨ་སྒོར་ཁྲི་གསུམ་ཙམ་ཡང་མེད་ཀྱང་ངོས་ཀྱི་དགེ་ཕྲུག་འབྱོར་ལྡན་འགའ་ནས་ཁ་ཡག་ཙམ་མིན་ན་ཉེ་ཆར་ཁྱེད་རང་ས་ཁང་ཉོ་དགོས་ན་རོགས་པ་བྱེད་ཀྱི་ཡིན་ཟེར་མཁན་ཁ་ཤས་བྱུང་། སྤྱིར་གཏང་ང་བསྡད་སའི་ས་གནས་འདིར་camel ཟེར་དུས་ཨ་རི་ནས་འབྱོར་ལྡན་སྐད་གྲགས་ཅན་ཤ་སྟག་བསྡད་ས་ཞིག་ཡིན། ང་སྟབས་ལེགས་སྟེས་དབང་གིས་འབྱོར་མེད་འབྱོར་ལྡན་བསྡད་ས་རུ་ཚུད་ཡོད་པ་རེད། གང་ལྟར་ཀྱང་ངོས་ཀྱི་ཆོས་ཚོགས་ལས་བྱེད་དང་དགེ་ཕྲུག་རྣམས་སྡུག་ཏུ་འགྲོ་མ་སོང་ན་ད་ལྟ་ཚང་མ་ཁ་སེམས་མཉམ་མཐུན་དང་། ངོས་དང་ངོས་ཀྱི་ཆོས་ལ་ཚང་མས་ཧ་ཅང་ནས་ཀྱང་དགའ་བོ་བྱེད་མཁན་ཡིན། ཉིན་གུང་རྒྱབ་ཏུ་ངོས་ཀྱི་དགེ་ཕྲུག་ཞིག་ནང་དུ་མི་འགའ་ཤས་ལ་ཕྱག་ཆེན་སྔོན་འགྲོའི་ཆོས་བཤད་བྱེད་རྒྱུ་དེ་ཡིན་པས་དེར་སོང་ནས་སུ་སིན་གཙོས་སློབ་མ་འགའ་ནས་སྔོན་འགྲོ་འབུམ་བཞི་བསགས་ཐུབ་པའི་ཁས་ལེན་བྱས་སོང་བས་ཁོང་ཚོ་ལ་སྔོན་འགྲོའི་ལུང་དང་ཁྲིད་སོགས་བྱས་པས་དགའ་བོ་བྱུང་སོང་། ནང་དུ་འབྱོར་ནས་དེ་རིང་གི་ཉིན་ཐོ་དེ་གཏངས་ནས་ཉལ་སར་སོང་ནས་གཉིད་དུ་ཡུར།
Subscribe to: Post Comments (Atom)


text:
Wednesday, August 10, 2016
གླིང་སྤྲུལ་རིན་པོ་ཆེ་ཆོས་ཚོགས་སུ་ཕེབས་པ་དང་ཆོས་འཁོར་དུས་ཆེན།
ཉེ་སྔོན་ནས་གྲ་སྒྲིག་བྱས་ཟིན་པ་ལྟར་འགུ་ལོག་ཁྲ་གླིང་དགོན་པའི་སྤྲུལ་སྐུ་གླིང་སྤྲུལ་རིན་པོ་ཆེ་ཁ་སང་འདིར་ཕེབས། ཁོང་ནི་༢༠༠༥ ལོའི་སྐབས་སུ་མ་ལེ་ཤ་ནས་རྙིང་མའི་ཆོས་ཚོགས་ཞིག་ནང་ངོ་ཤེས་བྱུང་། རྗེས་སོར་བལ་ཡུལ་ནས་ཡང་སྐྱར་མཇལ་བྱུང་བས་ངོས་ཀྱི་ཆོས་ཚོགས་སུ་གདན་འདྲེན་ཞུས་ནས་ཉིན་གུང་གསོལ་ཚིག་ཞིག་ཀྱང་ཕུལ། སྐབས་དེ་དུས་རིན་པོ་ཆེར་ཨ་རིིའི་མགྲོན་ཤོག་ཞིག་སྐྱབས་མཇུག་ཞུས་ནས་ཉིས་སྟོང་དྲུག་ལོར་ཨ་རིའི་ཐོང་མཆན་ཝི་རྫ་རག་ནས་ད་ལྟ་ས་གནས་འདིར་སྐྱིད་ཉལ་བྱེད་རྒྱུ་འདིའང་རིན་པོ་ཆེ་ཁོང་གི་སྐུ་དྲིན་རང་ཡིན། ད་རེས་ང་ལ་མཚོན་ན་སྦྱིན་བདག་བཀའ་དྲིན་ཅན་དྲིན་ལ་བསྟེན་ནས་སྤྲང་པོ་རྒྱལ་སར་སླེབས་པ་ལྟར་ཆོས་ཚོགས་དང་ཁང་པ་སློབ་མ་དང་མཐུན་རྐྱེན་སོགས་གང་ལ་ལྟས་ཀྱང་རང་འཁོས་འབྱོར་ཚོད་སྐྱིད་པའི་སྐབས་ཡིན་པས་རྒྱ་བལ་སོགས་གནས་ངེས་མེད་རྣམས་སུ་ཁྱི་སྡོམ་བཞིན་འཁྱམས་ཉུལ་བྱས་པའི་མངར་བསྐྱུར་གྱི་བརྒྱུད་རིམ་ཁྲོད། སྔུན་བསུ་དང་རྒྱབ་སྐྱོར། གནས་གཡར་དང་མཐུན་གྲོགས། ནད་གཡོག་དང་སྐད་བསྒྱུར། ཐ་ན་ཁྱི་བཀག་དང་ལམ་སྟོན་སོགས་མདོར་ན་རང་ཉམ་ཐག་པའི་སྐབས་སུ་བཀའ་དྲིན་ཅན་གྱི་མི་སྣ་རྣམས་རིམ་བཞིན་རང་འཁོས་ནུས་ཚོད་བྱས་པ་དྲིན་བཟོ་བྱེད་བཞིན་ཡོད། གླིང་སྤྲུལ་རིན་པོ་ཆེ་ནི་འགུ་ལོག་ཁྲ་ལང་དགོན་པའི་བླ་མ་ཆེ་ཤོས་དེ་ཡིན་པ་མ་ཟད་མཁན་པོ་མུན་སེལ་སོགས་ཚད་ལྡན་གྱི་བླ་མ་མང་པོའི་སློབ་མ་ཞིག་ཀྱང་རེད་འདུག ཡིན་ནའང་མི་རྒྱུས་མེད་ཞིག་དང་འཕྲད་ན་ཁོང་ནི་བླ་ཆེན་ཡིན་པ་སུས་ཀྱང་ཤེས་དཀའ། ནམ་རྒྱུན་མི་གཤིས་སུ་ཧ་ཅང་གཉོམ་ཆུང་དང་དམན་ས་བཟུང་མཁན་ཞིག་རེད་འདུག གང་ལྟར་ད་རེས་རིན་པོ་ཆེ་འདིར་ཕེབས་སྐབས་ལྷ་བབས་དུས་ཆེན་དང་ཁེལ་ནས་སྔ་ནས་མཛད་འཆར་འགའ་ཞིག་གི་རྐྱེན་ལས་བྲེལ་འདྲ་ལ་ཁེལ་བྱུང་བས་ཁྱེད་ཐུགས་མ་སུན་པའི་རེ་བ་ཡོད། ལྷག་པར་དུ་ཉིན་མོ་དེར་༡༩༤༥ ༨ ༦ ཉིན་མོར་འཛམ་གླིང་འཁྲུགས་ཆེན་གཉིས་པའི་སྐབས་སུ་ཨ་རིས་ཉི་ཧོང་རྒྱལ་ས་ཧི་རོ་ཤི་མ་ལ་རྡུལ་ཕྲན་མཚོན་ཆ་འཕངས་ནས་སྐར་ཆ་འགའ་ཤས་ནང་མི་འབུམ་གཅིག་དང་ཁྲི་ལྔ་ལྷག་གི་ཚེ་སྲོག་ཤོར་བའི་དྲན་གསོའི་ཉིན་མོ་དེར་ཁེལ་འདུག ས་གནས་འདིའི་གྲ་སྒྲིག་པ་ནས་མགྲོན་འབོད་ལྟར་འཇམ་དབྱངས་ཆོས་འཁོར་གླིང་དགེ་སློབ་ཡོངས་རྫོགས་དེར་ཆེད་བཅར་ཞུས། སྐད་ཆ་བཤད་མཁན་སྤྱི་སྒེར་མི་གྲངས་བཅུ་གཉིས་ཙམ་ཁྲོད་ནས་སྐུ་མགྲོན་གཙོ་བོ་དེ་ང་ཡི་མིང་རེད་འདུག རིན་པོ་ཆེ་ངེད་གཉིས་ནས་གུས་པས་སྔ་ལོར་བྲིས་པའི་འཛམ་གླིང་ཞི་བདེའི་སྨོན་ལམ་ཤོ་ལོ་ཀ་དྲུག་ཅན་དེ་བཏོན་པས་མི་མང་དགའ་བོ་བྱས་སོང་།
Subscribe to: Post Comments (Atom)


text:
ཀྱལ་ཏའི་སྡོང་པོ་རྩ་སྟོངས་འགྲོ་བའི་ཉེན་ཁ།
མཚོ་སྔོན་འབའ་རྫོང་གི་ཁོངས་སུ་འཛམ་གླིང་ཐོག་མཐོང་དཀོན་པའི་ཀྱལ་རྟ་(ཀྱལ་ཏ)འི་སྡོང་པོའི་ཚལ་ཞིག་ཡོད་པ་དེ་ད་ལྟ་ས་གནས་སུ་ཆུ་གློག་ས་ཚུགས་ཤིག་གསར་སྐྲུན་ཆེད་སྡོང་པོ་རྩ་ཆེན་དེ་དག་འཇིག་ཉེན་ལ་ཐུག་ཡོད་པར་བརྟེན། རྒྱ་ནག་གི་སྐྱེ་དངོས་ཚན་རིག་པ་ཚོས་ལས་གཞི་དེ་མཚམས་འཇོག་དགོས་པའི་འབོད་སྐུལ་ཞུ་བཞིན་པའི་སྐོར་ཨེ་ཤི་ཡ་རང་དབང་རླུང་འཕྲིན་ཁང་གི་གསར་འགོད་པ་ལྕགས་མོ་འཚོ་ལགས་ཀྱིས་འགྲེལ་བརྗོད་གནང་འདུགདེ་ཡང་ཁོང་གིས་ཀྱལ་རྟ་(ཀྱལ་ཏ)འི་སྡོང་པོ་འདི་རྩ་ཆེན་ཞིག་ཡིན་པ་ནི་སྤྱི་ལོ་ ༢༠༠༧ ལོར་གཞི་ནས་ཤེས་ཡོད་ཅིང་། ཐོག་མར་ཤེས་མཁན་ནི་རྒྱ་ནག་སྤྱི་ཚོགས་ཚན་རིག་ཁང་། ནུབ་བྱང་མཐོ་སྒང་གི་སྲོག་ཆགས་ཞིབ་འཇུག་སྡེ་ཁག་གི་ཉམས་ཞིབ་པ་(ཝུའུ་ཡེ་ཧྥུ་?)ཞུ་བ་ཞིག་ཡིན་ཞིང་། ཁོང་གིས་ (ཕུན་ཕེའེ་?) ཞེས་པའི་གསར་ཁང་ལ་སྡོང་པོའི་ཚལ་འདིས་ལོ་ངོ་བརྒྱ་ཕྲག་ཁ་ཤས་ཀྱི་དཀའ་སྡུག་ལ་གདོང་ལེན་བྱས་ནས་ད་བར་འཚོ་ཐུབ་ཡོད་ཅིང་། ང་ཚོའི་མི་ཐོག་འདིའི་རིང་མེད་པར་གཏང་བ་ཡིན་ན་ཧ་ཅང་བློ་ཕམ་དང་། ང་ཚོའི་མི་རབས་འདིས་ཉེས་པ་བསགས་པ་རེད་ཅེས་དང་། འབའ་རྫོང་ནི་སྤྱི་ལོ་ ༢༠༠༤ ལོར་གཙང་གསུམ་ཆུ་བོའི་རང་བྱུང་ཁོར་ཡུག་སྲུང་སྐྱོབ་ཁུལ་གྱི་གྲས་སུ་བཞག་ཡོད་པ་རེད། དེར་བརྟེན་གནས་ཚུལ་འདིའི་ཐད་པེ་ཅིན་རྩི་ཤིང་ལྡུམ་རའི་བཟོད་བཀོད་པ་གཞོན་པ་(ཀོང་ལིའི་?)ཟེས་བས་ས་ཁུལ་དེར་དངོས་སུ་གཟིགས་ཞིབ་ཀྱིས་རྗེས་སུ། འབའ་རྫོང་ནི་གཙང་གསུམ་ཁོར་ཡུག་སྲུང་སྐྱོབ་ཀྱི་ཁུལ་རེད། གནས་འདི་ནས་ཀྱང་དེ་ལྟར་བྱེད་ཕོད་ན་ད་ནི་བྱེད་མི་ཕོད་པ་གང་ཞིག་ཡོད་དམ། འཛམ་གླིང་གི་གཅེས་ནོར་སྲུང་སྐྱོབ་མི་བྱེད་ན་གཞན་གཅི་ཞིག་སྲུང་སྐྱོབ་བྱེད་དགོས་པ་རེད་ཅེས་སོགས་བཤད་ཡོད་འདུག
རྒྱ་ནག་གཞུང་འབྲེལ་གྱི་མཚོ་སྔོན་གསར་གནས་དྲ་བའི་ནང་ཟླ་བ་འདིའི་ཚེས་ ༠༢ ཉིན་རྨ་ཆུའི་འགྲམ་རྒྱུད་ཀྱི་ཆུ་གློག་ས་ཚུགས་བཟོ་སྐྲུན་ཁོངས་སུ་ཆུས་བསྣུབ་ངེས་པའི་འབའ་རྫོང་གི་ས་ཁུལ་ཀྱལ་རྟ་ (ཀྱལ་ཏ) ཡོད་སའི་ས་གནས་ཀྱི་ཀྱལ་རྟ(ཀྱལ་ཏ)འི་སྡོང་པོ་གཞི་སྤོའི་ལས་གཞི་འོས་འཚམས་ཀྱིས་སྤེལ་བཞིན་ཡོད་ཚུལ་དང་། སྡོང་པོ་ ༦༦༤ འོས་འཚམས་ཀྱིས་སྲུང་སྐྱོབ་བྱས་ཡོད་ཚུལ་བཀོད་ཡོད་ཀྱང་། གོང་གསལ་རྩི་ཤིང་ཆེད་མཁས་པ་(ཀོང་ལིའི་?)ཡིས་སྡོང་པོ་གཞི་སྤོར་ཀྱི་ལས་གཞི་དེ་ནི་ཧ་ཅང་ཉེན་ཁ་ཅན་ཞིག་རེད། ས་ཆུ་ཚང་མ་འཕྲོད་རྒྱུ་ཁག་པོ་རེད། ང་དེར་མོང་འཐུན་མེད། གལ་ཏེ་སྡོང་པོ་ཆེན་པོ་དེ་དག་གསོན་མ་ཐུབ་ན་སྡོང་ཕྲན་རྣམས་གསོན་ཡང་དོན་སྙིང་གང་ཡོད་མ་རེད་ཅེས་བརྗོད་འདུག
ཨེ་ཤི་ཡ་རང་དབང་རླུང་འཕྲིན་ཁང་། བོད་སྐད་སྡེ་ཚན་གྱི་དྲ་གནས་ལས་སྒྲ་ཕབ་བྱས།


text:
༢༠༡༤ ཟླ་ ༧ ཚེས་ ༣ རེས་གཟའ་ཕུར་བུ།
༄༅། །འདི་ག་ཤེས་རིག་ལས་ཁུངས་ཀྱིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་དགོངས་བཞེད་དང་རང་རེ་སློབ་ཕྲུག་རྣམས་ལ་རིགས་ལམ་ནང་ཆོས་དང་བཟང་སྤྱོད་ཀྱི་སློབ་གསོ་གཙོ་བོར་གྱུར་པའི་བོད་ཀྱི་ཐུན་མིན་རིག་གཞུང་སློབ་ཁྲིད་གནང་མཁན་གྱི་ཆོས་དགེ་ཚད་ལྡན་བསྐོ་གཏོང་ཆེད། ཕྱི་ལོ་ ༢༠༡༤ ཟླ་ ༩ ཚེས་ ༡ ནས་ཟླ་ ༡༢ ཚེས་ ༣༡ བར་ཟླ་བ་བཞིའི་རིང་ཆོས་དགེ་གྲངས་ ༡༥ ལ་ཆོས་དགེའི་སྦྱོང་བརྡར་ཞིག་ས་རཱ་མཐོ་སློབ་ཏུ་གོ་སྒྲིག་ཞུ་རྒྱུ་དང༌། ཐོག་མའི་ཟླ་བ་གསུམ་རིང་ནང་ཆོས་ཁྲིད་ཐབས་ཐོག་གཞི་རིམ་འོག་མའི་ཨང་རྩིས་དང་ཚན་རིག་རྨང་གཞི་ངོ་སྤྲོད་དང༌། བོད་ཀྱི་བརྡ་སྤྲོད་རིག་པ། སློབ་ཁྲིད་ཐབས་ལམ། བྱིས་པའི་སེམས་ཁམས་རིག་པ་བཅས་ཀྱི་སྐོར་སློབ་ཁྲིད་གནང་རྒྱུ་དང༌། དེ་རྗེས་མཐའ་མའི་ཟླ་བ་གཅིག་རིང་སློབ་གྲྭ་ཁག་ནང་སློབ་ཁྲིད་ལག་བསྟར་ཆེད་བསྐྱོད་གནང་རྒྱུ་ཡིན་པས། ཆོས་དགེའི་འོས་སྦྱོང་ནང་ཞུགས་བློ་ཡོད་པའི་ཁར་གཤམ་གསལ་ཆ་རྐྱེན་ཚང་བ་རྣམས་ནས་ཕྱི་ཟླ་ ༨ ཚེས་ ༡༠ འགྱངས་མེད་འདི་ག་ལས་ཁུངས་ཀྱི་ཁ་བྱང་ཐོག་འཚང་སྙན་འབུལ་འབྱོར་ཟིན་པ་དགོས་རྒྱུ་དང༌། དུས་བཀག་རྗེས་འཚང་སྙན་འབུལ་འབྱོར་བྱུང་རིགས་རྣམས་རང་བཞིན་གྱིས་རྩིས་མེད་འགྲོ་རྒྱུ་མ་ཟད། ཆ་རྐྱེན་ཚང་ཞིང་སྙན་ཞུ་དུས་ཐོག་འབྱོར་རིགས་རྣམས་རྒྱུགས་སྤྲོད་ཀྱི་ལམ་ནས་འདེམས་སྒྲུག་བྱ་རྒྱུ་ཡིན།
དགོས་ངེས་ཆ་རྐྱེན།
བཤད་གྲྭ་གང་རུང་ནང་ལོ་བཅུ་གཞུང་ཆེན་ཁག་ལ་སློབ་གཉེར་གནང་བའི་ལག་འཁྱེར་རམ་ཉེ་བའི་གཙུག་ལག་རབ་འབྱམས་དང་ཚད་མཉམ་པའི་ལག་འཁྱེར་གྱི་ངོ་བཤུས།
1. རབ་བྱུང་གི་རྟེན་ལ་གནས་ཤིང༌། རང་ལོ་ ༢༧ ནས་ ༤༢ ཡིན་པའི་སྐྱེས་ཚེས་ལག་འཁྱེར་གྱི་ངོ་བཤུས།
2. ཕྱི་ལོ་ ༢༠༡༤ ཟླ་ ༣ ཚེས་ ༣༡ བར་དཔྱ་ཁྲལ་ལག་དེབ་ཀྱི་འབུལ་འབབ་གཙང་འབུལ་ཟིན་པའི་ཤོག་ངོས་དང་པོ་དང་མཐའ་མའི་ངོ་བཤུས།
3. ཕྱི་ལོ་ ༢༠༡༤ ཟླ་ ༥ ཚེས་ ༣༡ བར་དུས་འགྱངས་ཞུས་པའི་སྐྱབས་བཅོལ་ལག་དེབ་ཀྱི་ཤོག་ངོས་དང་པོ་དང་མཐའ་མའི་ངོ་བཤུས།
4. ངོས་འཛིན་ཡོད་པའི་སྨན་ཁང་ཞིག་ནས་ལུས་ཐང་ལས་འཕེར་ཡིན་པའི་སྨན་པའི་ངོས་སྦྱོར་ངོ་མ།
5. འབྲེལ་བ་བྱ་ཡུལ་གྱི་གློག་འཕྲིན་ཁ་བྱང་ངམ་ཞལ་པར་ཨང་སོགས་ངེས་པར་དུ་སྙན་ཞུའི་ནང་ཁ་གསལ་དགོས་རྒྱུ།
གོང་གསལ་ལག་འཁྱེར་དང་ཡིག་ཆ་ཁག་གི་ངོ་བཤུས་ཐོག་དབུས་བོད་མིའི་སྒྲིག་འཛུགས་ཀྱི་ཟུང་དྲུང་གནས་རིམ་ཡན་ནམ། ས་གནས་འགོ་འཛིན། ཡང་ན་བོད་མིའི་སློབ་གྲྭའི་སློབ་སྤྱི་བཅས་གང་རུང་གིས་ངོ་བཤུས་ཡིག་ཆ་ཁག་དངོས་བདེན་ཡིན་པའི་དག་མཆན་ངེས་པར་དུ་འཁོད་དགོས་པ་བཅས་ཀྱི་གསལ་བསྒྲགས་སུ། ཕྱི་ལོ་ ༢༠༡༤ ཟླ་ ༧ ཚེས་ ༣ ལ།།
འབྲེལ་གཏུགས་ཁ་བྱང།
SECRETARY
Department of Education
CTA,Gangchen Kyishong
Dharamsala- 176215 (H.P.) India
Fax: 01892-223481 Tel: 01892-222572/222721,
E-mail: doe.traditional@tibet.net or education@tibet.net
Website: www.sherig.org


text: མི་དམངས་དྲ་བའི་འཕྲིན། ཟླ་4ཚེས་10ཉིན། ཞི་ཅིན་ཕིང་གིས་ང་ཚོས་འཐབ་ཇུས་ཀྱི་མཐོ་ཚད་དང་ཕུགས་ཀྱི་ཟུར་ཚད་ཐོག་ནས་ཀྲུང་གོ་དང་ནོར་ཝེ་དབར་གྱི་འབྲེལ་བ་འཕེལ་རྒྱས་འགྲོ་ཕྱོགས་སྟངས་འཛིན་གང་ལེགས་བྱས་ནས་ཀྲུང་གོ་དང་ནོར་ཝེ་དབར་གྱི་འབྲེལ་བ་ཟམ་མི་ཆད་པར་སྐས་རིམ་གསར་པར་སླེབས་རྒྱུར་སྐུལ་མ་གཏོང་དགོས། ཕྱོགས་གཉིས་པོས་ཆབ་སྲིད་ཐད་ཕན་ཚུན་ཡིད་ཆེས་ཟབ་ཏུ་གཏོང་བ་དང་མཐོ་རིམ་དབར་གྱི་འགྲོ་འོང་ལ་ཤུགས་སྣོན་བརྒྱབ་ནས་ཕྱོགས་གཉིས་པོའི་འབྲེལ་བ་འཕེལ་རྒྱས་ཡོང་ཆེད་སྔོན་དཔག་རང་བཞིན་དང་འཐབ་ཇུས་རང་བཞིན་གྱི་འཆར་འགོད་ཡག་པོ་བྱས་ཏེ་རིམ་པ་ཁག་གི་མི་སྣ་འགྲོ་འོང་ཟབ་ཏུ་གཏོང་བ་དང་རྒྱལ་སྤྱི་དང་ས་ཁུལ་གྱི་གནད་དོན་གལ་ཆེན་ཐད་མཐུན་སྦྱོར་ཡོང་རྒྱུ་རྒྱུན་འཁྱོངས་བྱེད་དགོས། ཕྱོགས་གཉིས་པོས་གཉིས་ཕན་མཉམ་ལས་ཟབ་ཏུ་བཏང་ནས་རྒྱལ་ཁབ་གཉིས་པོའི་དཔལ་འབྱོར་གྱི་གསབ་རེས་རང་བཞིན་ཆེ་བ་དང་མཉམ་ལས་ཀྱི་རྨང་གཞི་ཟབ་པའི་ཆ་རྐྱེན་ལ་བརྟེན་ནས་ཕྱོགས་གཉིས་པོའི་ལེགས་ཆའི་ཁྱབ་ཁོངས་ཀྱི་མཉམ་ལས་ལ་གཙོ་གནད་དུ་སྐུལ་འདེད་གཏོང་དགོས། ནོར་ཝེ་ཡིས་ཀྲུང་གོ་ཕྱོགས་ཀྱིས་བཏོན་པའི“རྒྱུད་གཅིག་ལམ་གཅིག”གི་གྲོས་འགོ་དང་ལེན་ཧུར་ཐག་བྱས་པ་དང་ཨེ་ཤེ་ཡའི་རྨང་གཞིའི་སྒྲིག་བཀོད་ཀྱི་མ་འཇོག་དངུལ་ཁང་སྲོལ་གཏོད་ཁོངས་མིའི་རྒྱལ་ཁབ་ཏུ་གྱུར་ཡོད། ཕྱོགས་གཉིས་པོས“རྒྱུད་གཅིག་ལམ་གཅིག”གི་སྒྲོམ་གཞིའི་ནང་མཉམ་ལས་བྱས་ནས་ཡོ་རོབ་དང་ཨེ་ཤེ་ཡའི་སྐམ་ས་ཆེན་པོའི་སྦྲེལ་མཐུད་སྤེལ་རེས་དང་ཐུན་མོང་གི་འཕེལ་རྒྱས་ལ་མཉམ་དུ་སྐུལ་འདེད་གཏོང་ཆོག ཀྲུང་གོ་ཕྱོགས་ཀྱིས་ནོར་ཝེ་ཕྱོགས་དང་བྱང་སྣེའི་ཚན་རིག་ཞིབ་འཇུག་དང་། ཐོན་ཁུངས་གསར་སྤེལ། ས་ཁུལ་གྱི་ཁོར་ཡུག་སྲུང་སྐྱོང་སོགས་ཁྱབ་ཁོངས་ཀྱི་མཉམ་ལས་ཟབ་ཏུ་བཏང་ནས་བྱང་སྣེ་ས་ཁུལ་གྱི་བརྟན་ལྷིང་སྲུང་སྐྱོང་དང་རྒྱུན་སྲིང་འཕེལ་རྒྱས་ཡོང་བར་སྐུལ་མ་གཏོང་འདོད་ཡོད། ནོར་ཝེ་ཕྱོགས་ཀྱིས་ཀྲུང་གོ་དང་ཡོ་རོབ་བྱང་མའི་དབར་གྱི་མཉམ་ལས་ལ་སྐུལ་མ་གཏོང་ཆེད་དེ་བས་དགེ་མཚན་ལྡན་པའི་ནུས་པ་འདོན་རྒྱུའི་རེ་བ་ཡོད་ཅེས་ནན་བཤད་གནང་བ་རེད།


text:
ཞིབ་འཇུག་མཁས་ཆེན་མཁར་རྨེའུ་བསམ་གཏན་རྒྱལ་མཚན་མཆོག་གི་གཏམ།
ངའི་སྐྱེས་ཡུལ་ནི་ཨ་མདོའི་ལྷོ་ཤར་དུ་ཡོད་པའི་ཡུལ་སྐད་དུ་ཤར་ཁོག་ཟེར་བ་དང་དབུས་གཙང་དུ་ཟུང་ཆར་འབོད་པ་དེ་ཡིན། སྔོན་སྤྱི་ལོ་དུས་རབས་བདུན་པའི་མགོ་ནས་བཟུང་སྟེ་དགུ་བའི་དཀྱིལ་བར་དུ་བྱུང་བའི་བོད་བཙན་པའི་རྒྱལ་ཁབས་དུས་སུ་ཡུལ་དེ་ལ་ཟོང་ཆུ་ཞེས་གྲགས། དེར་བརྟེན་ས་ཁུལ་དེ་ནི་བོད་ཀྱི་ལྷོ་ཤར་མཐའ་མཚམས་ཀྱི་ས་ཁུལ་གནད་ཅན་ཞིག་ཡིན་པར་མ་ཟད་བཙན་པོའི་དུས་སྐབས་སུ་དེར་རྒྱུན་འཇགས་སུ་སྡོད་པའི་མཐའ་མཚམས་སྲུང་དམག་གི་ལས་ཁུངས་དང་དམག་སྒར་ཡང་ཡོད་པར་ངེས། ཡུལ་ཟུང་ཆུའི་བྱང་ངོས་སུ་འཕན་ཆུ་ཞེས་པའམ་བོག་ཟོ་རུ་ཡང་འབོད་པ་དེ་ཡོད། ཡུལ་མིང་ཟུང་ཆུ་དང་འཕན་ཆུ་གཉིས་བསྡུས་ནས་མིང་བཏགས་པ་རྒྱའི་མཁར་སོང་ཕན་༼Songpan༽ ཞེས་པ་དེ་ཟུང་ཆུ་ལུང་འདབས་སུ་ལུང་པ་གཉིས་ཀྱི་འདུས་མདོར་ཆགས་ཡོད། མཁར་དེར་བོད་རྒྱ་གཉིས་དུས་རབས་ནས་དུས་རབས་བར་དམག་འཐབ་བྱེད་མྱོང་ཡོད། དེ་བཞིན་བོད་རྒྱ་གཉིས་བར་ཚོང་ལས་དང་རིག་གནས་བརྗེ་ལེན་བྱེད་སའི་ས་ཚིགས་ཤིག་ཀྱང་ཡིན།
ཡུལ་ལ་ཤར་ཁོག་ཏུ་འབོད་སྟབས་ཡུལ་མི་ལ་ཤར་བ་ཞེས་འབོད་སྲོལ་ཡོད། ས་ཁུལ་དེའི་ཤར་དུ་རི་ཤིན་ཏུ་མཐོ་བ་ཤར་དུང་རི་དཀར་པོ་ཞེས་བོན་རིགས་ཀྱི་གནས་རི་བྱིན་ཅན་རི་རྩེ་ཟུར་གསུམ་གནམ་ལ་ཟུག་པ་ལྟ་བུར་དབྱར་དགུན་མེད་པར་གངས་ཀྱིས་བཏུམ་ནས་སྡོད་བཞིན་ཡོད། དེ་བཞིན་བྱང་དུ་ཡང་རི་བོ་བྱང་བྱ་དུར་སྔོན་མོ་ཞེས་གནས་རི་རྩ་ཆེན་དུ་བྱེད་པ་ནགས་ཚལ་སྟུགས་པོས་ཁེངས་པ་ཞིག་ཡོད། རི་དེའི་ལྷོར་བྲག་གཡུང་དྲུང་ཁ་ཞེས་བོན་གྱི་རི་ཁྲོད་ཉམས་དགའ་བ་དང་དགའ་མལ་ཞེས་བོན་གྱི་དགོན་པ་མཛེས་བརྗིད་དང་ལྡན་པ་བཅས་ཡོད།
ངའི་སྐྱེས་ཡུལ་གྱི་གྲོང་གསེབ་མིང་ལ་ཀི་ཚལ་ཟེར་གྱི་ཡོད། གྲོང་ཚོ་དེ་ཟུང་ཆུ་མཁར་ནས་བྱང་ངོས་སུ་སྤྱི་ལེ་བཅོ་ལྔ་ཙམ་དུ་རི་གསེབ་ཏུ་ཆགས་ཡོད། སྤྱི་ལོ་༡༩༥༠ལོའི་སྔོན་ལ་གྲོང་པ་དེ་ཡག་གི་ཚོ་བ་བཞི་ཞེས་པའི་གྲལ་ནས་གཅིག་ཡིན། ཚོ་བ་གཞན་གསུམ་ནི་ཨ་གླིང་དང་རྒྱལ་བཙན་དང་ཚེ་ཡག་རྣམས་ཡིན། གྲོང་ཚོ་ཀི་ཚལ་གྱི་ནུབ་ཕྱོགས་སུ་ཡག་གི་ཚོ་བ་བཞིས་གསོལ་བའི་གཞི་བདག་ཨ་གླིང་བྲག་དཀར་ཞེས་ཤིན་ཏུ་གཉན་པོར་བརྩི་བའི་ཡུལ་ལྷ་གནས་པའི་རི་ཞིག་ཡོད། རི་དེའི་རྩེ་བྲག་དངུལ་མདོག་ཅན་རི་རྐེད་རྫ་སྔོན་རི་འདབ་ཏུ་ཤིང་ཤུག་པ་དང་ཐང་ཤིང་སོགས་ཀྱིས་བལྟམས་པའི་ནགས་ཚལ་ཤིན་ཏུ་འཁྲིགས་པར་རི་དྭགས་ཤ་བ་དགོ་བ་དང་གླ་བ་དེ་བཞིན་གཅན་གཟན་གཟིག་སྤྱང་གུ་དང་འཕར་བ་བཅས་སེམས་ཅན་སྣ་ཚོགས་བཅའ་སྡོད་བྱེད་ཀྱིན་ཡོད། དེ་བཞིན་སྤང་གཤོང་རྣམས་སུ་དབྱར་དུས་སུ་མེ་ཏོག་འདྲ་མིན་ཧ་ཅང་མང་པོ་སྐྱེས་གི་ཡོད། དཔེར་ན་ཡུལ་སྐད་དུ་ཆང་ཤོ་གཡང་ཤོ་ཞེས་པ་མེ་ཏོག་སེར་པོ་ཆེ་ལ་མཐོ་བ་ཨ་དར་རྒྱས་དར་ཞེས་མེ་ཏོག་དམར་པོ། ཉི་མ་རླུང་རྟ་ཞེས་མེ་ཏོག་སྔོན་པོ། ཁུ་བྱུག་སྒམ་བུ་ཞེས་མེ་ཏོག་སྨུག་སྐྱ་བཅས་སྐྱེས་ཡོང་། གྲོང་པ་ཀི་ཚལ་དུ་ངའི་མི་ཚང་གི་མིང་ལ་མཁར་རྨེའུ་ཚང་ཟེར། མཁར་རྨེའུ་ཚང་ནི་ཧ་ཅང་དབུལ་བའམ་ཕྱུག་པོ་དེ་འདྲ་མིན། གང་ལྟར་མི་གཞན་ལ་བརྟེན་དགོས་མེད། གནམ་རྒྱུན་ནང་མི་བཅུ་ཙམ་ཡོད། ང་ཕ་ཚེ་དགའ་དང་མ་ཟིན་མོ་གཉིས་ལ་བུ་གཉིས་ཡོད་པའི་གཅེན་པོ་ཡིན། ངའི་སྤུན་ནུ་བོའི་མིང་ལ་བསོད་ནམས་བཀྲ་ཤིས་ཟེར་བ་དང་གཅེས་མིང་དུ་བསོད་གོ ང་རང་གི་མིང་ལ་གཏེར་བརྒྱ་དགའ་དབང་དེ་བཞིན་གཅེས་མིང་དུ་གཏེར་གོ་ཟེར་གི་ཡོད། ང་སྤྱི་ལོ་༡༩༣༦ལོར་སྐྱེས། མཁར་རྨེའུ་ཚང་ལ་ས་ཞིང་རྒྱ་ཆེ་ཙམ་ཡོད། ཞིང་ལས་སུ་ལོ་རེ་ལ་ནས་དང་གྲོ་དང་སྲན་མ་བཅས་འབྲུ་རིགས་དང་སྔོ་ཚོད་སྣ་ཀ་མི་འདྲ་བ་མང་པོ་སྐྱེས་ཡོང་། རྒྱུ་ནོར་ལ་མཛོ་བདུན་ཅུ་ཙམ་རི་ཁུལ་དུ་ཟོག་སྒར་ཞེས་པར་འཚོ་གི་ཡོད་པ་དང་དེ་བཞིན་གྲོང་ཁུལ་དུ་རྟ་ཉི་ཤུ་ལུག་བདུན་ཅུ་ཞིང་རྨོས་ཆེད་དུ་རྨོས་མཛོ་བཞི་དང་མར་དང་ཕྱུ་རའི་ཆེད་མཛོ་མོ་བརྒྱད་བཅས་ཉར་གི་ཡོད། སྤྱི་ལོ་༡༩༥༠ལོའི་སྔོན་ལ་ཨ་མདོ་ཤར་བ་རྣམས་ལོ་རེ་ལ་སོག་པོ་ཁལ་བ་ཞེས་མཚོ་སྔོན་ཁུལ་དུ་ཡོད་པའི་ཨ་རིག་སོག་པོ་དང་ཚོང་འབྲེལ་བྱེད་ཆེད་འགྲིམ་འགྲུལ་དུ་འགྲོ་སྲོལ་ཡོད། སོག་པོ་ཁལ་བའི་རྒྱུ་ཟོག་ལ་མི་ཚང་ཕྱུག་པོ་ཚོས་ཟུང་ཆུ་མཁར་ནས་རྒྱ་ཇ་ཉོས་ཏེ་མི་ཚང་སོ་སོར་ཡོད་པའི་མཛོ་ལ་ཁལ་འགལ་ནས་འགྲོ་སྲོལ་ཡོད། སོག་པོ་ཁལ་བའི་རྒྱུ་ཟོག་ལ་མི་ཚང་ཕྱུག་པོ་ཚོས་ཟུང་ཆུ་མཁར་ནས་རྒྱ་ཇ་ཉོས་ཏེ་མི་ཚང་སོ་སོར་ཡོད་པའི་མཛོ་ལ་ཁལ་འགལ་ནས་འགྲོ་སྲོལ་ཡོད། ཨ་མདོ་ཤར་ཁོག་ཏུ་སོག་པོ་ཁལ་བའི་གྲས་སུ་འགྲོ་ནུས་པ་མི་ཚང་ཉི་ཤུ་ཙམ་ལས་མེད། དེར་བརྟེན་མཁར་རྨེའུ་ཚང་ལ་གོང་སྨོས་མཛོ་བདུན་ཅུ་བེད་སྤྱད་ནས་ལོ་རེར་ཚོང་ལས་བྱེད་པ་དེ་ཧ་ཅང་གལ་ཆེན་པོ་ཡིན།
རང་ལོ་བརྒྱད་ལ་གྲོང་ཁུལ་དུ་ཡོད་པའི་དགེ་རྒན་ཞིག་ལས་བོད་ཡིག་ཀློག་འདོན་བྱེད་པའི་འགོ་བརྩམས་ཏེ་གྲོང་པའི་ཉེ་འགྲམ་དུ་ཆགས་པའི་སྣ་སྟེང་དགོན་པའི་སྒྲིག་ལམ་ལ་ཞུགས། དེར་རང་ལོ་བཅུ་གསུམ་བར་བོན་སྒོ་བཞི་མཛོད་ལྔ་ནས་འབྱུང་བའི་ཆབ་དཀར་དྲག་པོ་སྔགས་ཀྱི་བོན་དང་ཆབ་ནག་སྲིད་པ་རྒྱུད་ཀྱི་བོན་ལུགས་ཀྱི་ཆོ་གའི་གྱེར་དབྱངས་འདོན་གསུམ་དང་གར་འཆམ་དང་དཀྱིལ་འཁོར་ཐིག་རྩ་སྐོར་ལ་བློ་སྦྱོང་ཁུལ་བགྱིས། རང་ལོ་བཅུ་བཞི་ནས་བཅུ་དགུ་བར་སྐྱང་ཚང་དགོན་པའི་སྒྲིག་འཚོགས་སུ་ཞུགས་ཏེ་དགོན་པ་དེའི་བོན་སློབ་ཏུ་བཞུགས་པའི་མཁས་པའི་དབང་པོ་བསྟན་འཛིན་བློ་གྲོས་རྒྱ་མཚོའི་༼༡༩༨༨ནས་༡༩༧༥༽མདུན་དུ་སློབ་གྲོགས་གཞན་ཕན་མཆོག་ལྡན་༼ད་སྐབས་རྒྱ་གར་སྨན་རི་དགོན་པའི་མཁན་པོར་བཞུགས། ཁོང་གི་མཚན་ལ་སངས་རྒྱས་བསྟན་འཛིན་ཡང་ཞུ༽དང་ལྷན་དུ་རབ་བྱུང་བསྒྲུབས་ཏེ་ངེད་ཀྱི་མིང་ལ་བསམ་གཏན་རྒྱལ་མཚན་ཞེས་བཏགས་པར་གནང་། བོན་སློབ་འདི་ཉིད་རང་གི་མའི་ཁུ་བོར་སོང་སྟབས་ངས་ཁོང་ལ་ཨ་ཞང་ཨ་མྱེས་ཞེས་འབོད་གི་ཡོད། ཁོང་གི་དྲུང་དུ་བོད་སྤྱིའི་སྲོལ་རྒྱུན་ལྟར་རྩིས་དཀར་ནག སྙན་ངག སྒྲ་མཚམས་སྦྱོར་ལྔ་པའི་བར་སློབ་སྦྱོང་བྱས། བཤད་གྲྭར་མཚན་ཉིད་སྡུད་གྲྭ་ནས་བཟུང་དབུ་མའི་བར་རྩོད་རྒྱུགས་སྤེལ། སྒོམ་གྱི་ཉམས་ལེན་དུ་ཤར་རྫའི་གྲུབ་དབང་བཀྲ་ཤིས་རྒྱལ་མཚན་གྱི་ཁྲིད་རིམ་ལྟར་སྔོན་འགྲོ་བ་བཀའ་ལུང་རྒྱ་མཚོ་དང་དངོས་གཞི་སྐུ་གསུམ་རང་ཤར་གཞིར་བཞག་སྟེ་རྩ་རླུང་དང་བཅུད་ལེན་འོད་གསལ་མུན་མཚམས་བཅས་ཀྱི་ཁྲིད་ཐོབ། སྤྱི་ལོ་༡༩༥༥ལོར་སློབ་གྲོགས་གཞན་ཕན་མཆོག་ལྡན་དང་ལྷན་དུ་དགེ་བཤེས་གྱི་མཚན་རྟགས་ལེན་ཁུལ་བགྱིས།
སྤྱི་ལོ་༡༩༥༦ལོར་གཞན་ཕན་མཆོག་ལྡན་དང་ལྷན་དུ་རྒྱ་ནག་གླང་ཆེན་འགྱིང་རིར་གནས་སྐོར་དང་སྦྲགས་ཏེ་དབུས་གཙང་ལ་བསྐྱོད། ལྷ་སར་གནས་འཇལ་བྱས་པའི་རྗེས་སུ་བོན་གྱི་དགོན་པ་ཐོབ་རྒྱལ་སྨན་རི་དང་ར་ལག་གཡུང་དྲུང་གླིང་ལ་བསྐྱོད་དེ་སྨན་རིར་བོན་སློབ་རྣམ་པ་གཉིས་སངས་རྒྱས་བསྟན་འཛིན་དང་མཁས་པའི་མཆོག་གྱུར་བསྟན་འཛིན་རྣམ་དག་མཆོག་གཉིས་ཀྱི་གསེར་ཞལ་ལན་དང་པོར་མཇལ་བའི་གོ་སྐབས་ཐོབ། དེ་ནས་ཆོས་ཀྱི་སློབ་གཉེར་ཆེད་དུ་ཆོས་སྡེ་ཆེན་པོ་འབྲས་སྤུངས་སུ་ཕྱིན་ཏེ་སྒོ་མང་གྲྭ་ཚང་དུ་ཞུགས། དེར་རྟགས་རིགས་དང་བློ་རིགས་ཀྱི་འཛིན་གྲྭ་ནས་འགོ་བཙུགས་ཏེ་ལོ་གཅིག་རིང་ལ་ཚད་མ་དང་དེའི་རྗེས་སུ་དོན་བདུན་ཅུའི་འཛིན་གྲྭ་ནས་བཟུང་གཞུང་འོག་བར་ལོ་གསུམ་གྱི་རིང་ལ་དགེ་རྒན་རྣམ་པ་ནས་ཕར་ཕྱིན་གཞུང་གི་དཔེ་ཁྲིད་དང་ཆོས་གྲྭར་རྩོད་པ་ཉིན་རེར་ལན་གཉིས་མ་ཆག་པ་བྱས། དཔེ་ཁྲིད་ལ་རྒན་སྦྱིན་པ་ནས་ཀུན་མཁྱེན་འཇམ་དབྱངས་བཞད་པའི་ཡིག་ཆའི་ཐོག་ནས་ཁྲིད་གནང་། རྒན་ཐུབ་བསྟན་ཉི་མ་ནས་རྒྱལ་ཚབ་དར་མ་རིན་ཆེན་གྱིས་མཛད་པའི་ཚད་མའི་རྣམ་བཤད་ཐར་ལམ་གསལ་བྱེད་ཀྱི་འགྲེལ་བཤད་གནང་བ་ལ་ཡང་ཉན་ཁུལ་བགྱིས་པ་ཡིན། བློ་འཛིན་དུ་ཀུན་མཁྱེན་འཇམ་དབྱངས་བཞད་པའི་གྲུབ་མཐའ་ཆེན་མོའི་རྩ་བ་དང་སློབ་དཔོན་སེང་གེ་བཟང་པོའི་མངོན་རྟོགས་རྒྱན་གྱི་འགྲེལ་བ་དོན་གསལ་གཉིས་བློ་ལ་བཟུང་སྟེ་ཆོས་མཚམས་སྐབས་སུ་སྐྱོར་གྱི་ཡོད། འོན་ཀྱང་སྤྱི་ལོ་༡༩༥༩ལོར་ཆོས་ཀྱི་སློབ་གཉེར་གྱི་མཚམས་བཞག་དགོས་བྱུང་བར་བརྟེན་བལ་ཡུལ་བརྒྱུད་དེ་རྒྱ་གར་འཕགས་པའི་ཡུལ་དུ་བསྐྱོད། རྒྱ་གར་དུ་སླེབས་མ་ཐག་ཀ་བློན་སྦུག་དང་རྒྱལ་ས་ནེའུ་ལྡི་ལིར་བོན་དཔེ་པར་སྐྲུན་བྱེད་པའི་འགོ་བཙུགས། སྤྱི་ལོ་༡༩༦༠ལོར་ནེའུ་ལྡི་ལིའི་པར་ཁང་ཞིག་ཏུ་མཁས་པ་ཆེན་པོ་སྐུ་ཞབས་བདེ་གསལ་དགེ་རབ་༼Professor David Snellgrove༽དང་ལན་དང་པོར་མཇལ། ཁོང་ནི་ཕྱི་གླིང་པ་དབྱིན་ཇིའི་མི་ཞིག་དང་འཕྲད་པ་དང་པོ་ཡིན། ཁོང་གིས་གདན་ཞུས་གནང་པ་ལྟར་ལོ་དེར་སློབ་གྲོགས་སངས་རྒྱས་བསྟན་འཛིན་དང་ངེད་གཉིས་ཁོང་དང་ལྷན་དུ་གནམ་གྲུའི་ཐོག་སྟོན་པ་ཤཱཀྱ་ཐུབ་པའི་ཐེག་དམན་གྱི་བསྟན་པ་དར་བའི་ཡུལ་གླིང་ཕྲན་སིང་ག་ལ་དང་ཁ་ཆེའི་ཆོས་ལུགས་དར་བའི་རྒྱལ་ཁབ་ལེ་བི་ནི་ཞེས་པ་དང་སྟོན་པ་ཡེ་ཤེའི་ཆོས་ལུགས་ཀྱི་ལྟེ་གནས་ཡོ་རོབ་རྒྱལ་ཁབ་ཨི་ཏ་ལི་ལ་བལྟ་སྐོར་དུ་ཕྱིན་ནས་ཡུལ་མི་འདྲ་བའི་མི་རིགས་ཀྱི་ཤེས་རིག་དང་ཆོས་ལུགས་ཀྱི་མྱོང་ཚོར་ཆེན་མོ་བྱུང་། ཨི་ཏ་ལི་ལ་ཡོད་སྐབས་བོན་སློབ་བསྟན་འཛིན་རྣམ་དག་ཀྱང་དེར་ཕེབས་མཚམས་ངེད་ཚོ་ཚང་མ་ལྷན་དུ་དབྱིན་ཡུལ་དུ་གནམ་གྲུ་བརྒྱུད་ནས་མཉམ་པོར་ཕྱིན།
སྤྱི་ལོ་༡༩༦༡ནས་བཟུང་༡༩༧༠བར་རྒྱལ་ས་ལོན་ཏོན་དུ་ཡོད་པའི་མཐོ་རིམ་སློབ་གྲྭ་ཆེན་མོའི་ཚན་ཁག་འཛམ་གླིང་ཤར་དང་ཨ་པི་རི་ཀའི་སློབ་གཉེར་ཁང་༼School of Oriental and African Studies, University of London༽དུ་བོད་ཆོས་ཀྱི་ཞིབ་འཇུག་ལས་རོགས་དང་རང་སྒེར་གྱི་ཆེད་དུ་དབྱིན་སྐད་དང་སམ་སྐྲིཏའི་སྐད་ཀྱི་བློ་སྦྱོང་དང་སྦྲགས་ཏེ་འབད་བརྩོན་ཇི་ནུས་བགྱིས། བོད་དུ་ཡོད་སྐབས་ཕྱི་རྒྱལ་སྐད་ཡིག་དང་དེང་རབས་ཅན་གྱི་སློབ་གསོའི་གོ་སྐབས་རྩ་བ་ཉིད་ནས་མ་བྱུང་སྟབས་དབྱིན་ཡུལ་དུ་སླེབས་དུ་མི་རིགས་གཞན་གྱི་རྗེས་ཟིན་ལ་མི་ཟིན་པ་ལྟ་བུས་དཀའ་ངལ་བརྒྱ་ཕྲག་དང་འཕྲད། འོན་ཀྱང་དབྱིན་ཇི་མི་ཡི་རོགས་སྐྱོར་དང་རང་གི་ནུས་ཤུགས་གང་འཛོམས་ཀྱིས་སློབ་གཉེར་གྱི་འབྲས་བུ་མི་དམན་པ་བྱུང་། དེར་བརྟེན་སྤྱི་ལོ་༡༩༦༨ལོར་ལོན་ཏོན་མཐོ་རིམ་སློབ་གྲྭ་ཆེན་མོ་ནས་དང་པོ་མཚན་ཉིད་སློབ་དཔོན་༼M.Phil.༽ཞེས་པའི་གོ་གནས་དང་དེའི་རྗེས་སུ་༡༩༨༥ལོར་མཚན་ཉིད་སློབ་ཆེན་པོ་༼Ph.D.༽ཞེས་པའི་གོ་གནས་ཀྱང་རིམ་པར་ཐོབ། དུས་ཡུན་འདི་སྐབས་སུ་ཤར་རྫ་བཀྲ་ཤིས་རྒྱལ་མཚན་གྱིས་མརྩམས་པའི་ལེགས་བཤད་རིན་པོ་ཆེའི་གཏེར་མཛོད་གྱི་ཕྱེད་ཙམ་དབྱིན་སྐད་དུ་བསྒྱུར་ཏེ་དགོས་གནད་ཀྱི་མཆན་ཡང་བཏབ། སྤྱི་ལོ་༡༩༧༢ལོ་ནས་༡༩༧༤ ལོའི་བར་མཁས་པ་ཆེན་པོ་སྐུ་ཞབས་སྲིད་བརྟན་༼Projfessor Rolf A. Stein༽ནས་མགྲོན་འབོད་གནང་བ་ལྟར་ཕ་རན་སིའི་རྒྱལ་ས་པ་རི་སི་ལ་ཕྱིན་ཏེ་མཐོ་རིམ་སློབ་གཉེར་ཁང་༼Ecole Pratique des Hautes Etudes ༽དུ་ཆོས་རིག་པའི་ཞིབ་འཇུག་གི་ལས་རོགས་ཞུས། སྤྱི་ལོ༡༩༧༥ ནས་༡༩༧༧བར་ཉི་ཧོང་རྒྱལ་ཁབ་ཀྱི་རྒྱལ་ས་ཀྲོ་གེ་ཡོ་ལ་ཡོད་པའི་ཤར་ཕྱོགས་དཔེ་མཛོད་ཁང་༼Toyo Bunko༽དང་མཐོ་རིམ་སློབ་གྲྭར་༼University of Tokyo༽ཡོད་པའི་བོན་པོའི་དཔེ་ཆའི་དཀར་ཆག་བསྒྲིགས། སྤྱི་ལོ་༡༩༧༧ལོ་ནས་༡༩༨༠བར་སླར་ཡང་སྐུ་ཞབས་སྲིད་བརྟན་ལགས་ལ་ཕ་རན་སིའི་སློབ་གཉེར་ཁང་༼College de france ༽ཞེས་པའི་ཆེས་སྐད་གྲགས་ཅན་ཡོད་པ་དེར་བོད་ཀྱི་ཆོས་དང་རིག་གནས་ཞིབ་འཇུག་གི་ལས་རོགས་ཞུས། སྤྱི་ལོ་༡༩༨༡ནས་ཕ་རན་སིའི་རྒྱལ་ཡོངས་ཚན་རིག་ཞིབ་འཇུག་ཁང་ཆེན་མོས་༼Centre National de la Recherche Scientifique,CNRS༽ང་ལ་རང་རྐྱ་ཐུབ་པའི་ཞིབ་འཇུག་ལས་འགན་གྱི་གོ་གནས་༼Charge de Recherche༽བསྩལ་བ་ལྟར་སྤྱི་ཚོགས་རིག་པ་དང་མི་རིགས་རིག་པའི་ཞིབ་འཇུག་ཁང་༼Laboratoire d’ ethnologie et de sociolofie comparative༽དུ་ཞིབ་འཇུག་གི་ལས་འགན་བླངས། དེར་བོད་རྒྱལ་གཉའ་ཁྲི་བཙན་པོའི་གཏམ་རྒྱུད་དང་འབྲེལ་བའི་བླ་དང་གླུད་དང་བསང་དང་གཡང་དང་རླུང་རྟ་བཅས་ཀྱི་ཆོ་གའི་འབྱུང་ཁུངས་ལ་ཆོས་ལུགས་ཀྱི་ཕྱོགས་ཞེན་དོར་ཏེ་དེང་རབས་ཅན་གྱི་ཚན་རིག་ཐོག་ནས་དཔྱད་པ་བྱས་ཏེ་དཔྱད་རྩོམ་ཕལ་ཆེ་བ་ཕ་རན་སིའི་སྐད་ཐོག་ཏུ་བྲིས་པ་དང་རྒྱལ་སྤྱིའི་ཚོགས་འདུར་བཤད་པ་རྣམས་དབྱིན་སྐད་དུ་བྲིས། ཆོ་གའི་སྲོལ་རྒྱུན་འདི་དག་ནི་ཆེས་སྔ་བའི་བོད་མི་རང་གི་གདོད་མའི་གཤིས་ལུགས་ཀྱི་རྟོག་པའི་རྒྱུན་ཡིན་པ་དང་། དེ་དག་རྒྱ་གར་དང་རྒྱ་ནག་ནས་སངས་རྒྱས་པའི་ཆོས་ལུགས་བརྒྱུད་དེ་བྱུང་བ་མ་ཡིན་པ་གཞི་ནས་ཤེས་པ་བྱུང་། དེ་སྐབས་སུ་གོང་ས་ལྔ་པ་ཆེན་པོ་ངག་དབང་བློ་བཟང་རྒྱ་མཚོས་གསང་བ་རྒྱ་ཅན་ནས་བསྡུད་དེ་མཛད་པ་གཟིགས་སྣང་སྐོར་མཐོང་བ་དོན་ལྡན་ཞེས་ཁོང་རང་གི་ཕྱག་དཔེ་ངོ་མ་དེ་སྔ་མི་སུ་གང་གིས་མཐོང་མྱོང་མེད་པའི་གསེར་བྲིས་སྤུས་ཤིན་ཏུ་ལེགས་ལ་དཀྱིལ་འཁོར་དང་ཁྲུས་བུམ་སོགས་མཆོད་རྫས་དང་མཆོད་ཆས་ཀྱི་ཚོན་ཁྲ་ཅན་གྱི་རི་མོ་ཧ་ཅང་མཛེས་བརྗིད་དང་ལྡན་པའི་ཁེངས་བ་ཞིག་དང་མཇལ་ཚེ་དེའི་སྐོར་ལ་ཡང་ཞིབ་འཇུག་མི་དམན་པ་བྱས་ཏེ་དེབ་ཅིག་སྤྱི་ལོ་༡༩༨༨ལོར་ལོན་ཏོན་དུ་པར་སྐྲུན་བྱས། སྤྱི་ལོ་༡༩༨༩ལོར་རྒྱལ་ཡོངས་ཞིབ་འཇུག་ཁང་ཆེན་མོ་༼CNRS༽ནས་ང་ལ་ཞིབ་འཇུག་གི་གྲུབ་འབྲས་ངོས་ལེན་དུ་དངུལ་གྱི་རྟགས་མ་ཞིག་ཀྱང་བསྩལ། ལོ་དེར་ཞིབ་འཇུག་གི་གོ་གནས་སྤར་ཏེ་ཞིབ་འཇུག་གི་འགོ་ཁྲིད་༼Director of Research༽ཞེས་པའི་གོ་གནས་ཀྱང་ཐོབ། སྤྱི་ལོ༡༩༥༨ལོ་ནས་བཟུང་རྒྱལ་སྤྱི་བོད་རིག་པའི་ཞིབ་དཔྱད་ཚོགས་པའི་ལས་འགན་ལ་ཞུགས། དེའི་ཚོགས་ཆུང་གི་འཐུས་མིའི་ལས་འགན་བླངས་ཏེ་ཚོགས་པའི་དམིགས་ཡུལ་སྒྲུབ་ཐབས་ཇི་ནུས་བགྱིས། སྤྱི་ལོ་༡༩༩༦ནས་༢༠༠༢ལོའི་བར་ལོ་ངོ་དྲུག་གི་རིང་ལ་རྒྱལ་སྤྱི་བོད་རིག་པའི་ཞིབ་དཔྱད་ཚོགས་པའི་ཚོགས་གཙོར་མང་མོས་ཀྱི་མོས་ཤོག་ཐོག་ནས་བསྐོས་གནང་ལྟར་དེའི་འགན་ཁུར་གྱི་ཞབས་ཞུ་ཡང་མི་དམན་པར་བགྱིས།
ད་ལམ་བོད་ལྗོངས་སྤྱི་ཚོགས་ཚན་རིག་ཁང་གི་ཞིབ་འཇུག་པ་བདེ་ཁང་བསོད་ནམས་ཆོས་རྒྱལ་ནས་འབད་བརྩོན་དང་དཀའ་ངལ་ཁྱད་བསད་ཀྱིས་ངས་བྲིས་པའི་དཔྱད་རྩོམ་ཁག་གཅིག་དབྱིན་སྐད་དུ་ཡོད་པ་བོད་སྐད་དུ་ཞིབ་ཕྲའི་སྒོ་ནས་བསྒྱུར་གནང་བ་དང་ཆབ་གཅིག་ཏུ་ངེད་རང་གི་མི་ཚེའི་ལོ་རྒྱུས་ཉུང་བསྡུས་ཤིག་འབྲི་དགོས་ཕེབས་པ་ལྟར་མཁར་རྨེའུ་བསམ་གཏན་རྒྱལ་མཚན་གྱིས་ཉི་ཧོང་རྒྱལ་ཁབ་གྱི་གྲོང་ཁྱེར་ཨོ་ས་ཁའི་མི་རིགས་རིག་གནས་ཀྱི་འགྲེམས་སྟོན་ཁང་༼National Museum of Ethnology༽དུ་ཞིབ་འཇུག་གི་བར་མཚམས་རྣམས་སུ་སྤྱི་ལོ་༢༠༠༤ལོའི་ཟླ་བ་དྲུག་པའི་ཚེས་ཤར་བྲིས།


text:
Friday, October 31, 2014
ཀརྨ་ཆོས་སྒྲོན་ཆང་ས་རྒྱབ་པའི་ཉིན་མོ།
ཁ་སང་ནས་བཟུང་སྟེ་ཉིན་གཉིས་རིང་ཨ་རིའི་མངས་སྡེ་ཀོ་ནེའི་ཏྲི་ཀེ་ཏྲེ་connecticut ལ་སོང་། ངོས་ཀྱི་དགེ་ཕྲུག་ཕ་ཡུལ་ཀོ་ལིམ་བྷེ་ནས་ཡིན་པའི་ཨེ་སེ་མེ་ར་རྡ་ཆོས་མིང་དུ་ཀརྨ་ཆོས་སྒྲོན་ཆང་སའི་ཉིན་མོ་ཡིན་སྟབས་ཆང་སའི་མཛད་སྒོ་དེར་སོང་། མོ་རང་གི་ཆོ་ག་ནི་ཕ་ཡུལ་ཡོ་རོབ་སི་པིན་ནས་ཡིན་པའི་མི་ཡ་རབས་བཟང་སྤྱོད་དང་ལྡན་པ་ཅན་ཞིག་འདུག ཀརྨ་ཆོས་སྒྲོན་ནི་ནང་ཆོས་ལ་དད་པ་ཡོད་པའི་ནང་པ་དཀྱུས་མ་དང་མ་ཟད་ངོས་ལ་ར་གན་གསེར་རློམ་གྱི་དད་ལྡན་མ་བུད་མེད་བཟང་སྤྱོད་ཅན་ཞིག་རེད་མོ་རང་ལ་བུ་མོ་གཉིས་དང་བུ་གཅིག་བཅས་ཡོད་ཀྱང་ད་ལྟ་མོ་རང་མཉམ་དུ་ནི་གཅིག་ཀྱང་མེད། མོ་རང་གི་འདོད་པ་ལྟར་དེ་རིང་གི་ཆང་སའི་ཉིན་མོ་འདིར་ང་མེད་ན་ཐབས་མེད་ཡིན་ཅེས་ཨུ་ཚུགས་ཀྱི་རེ་བ་ལྟར་ང་ཡང་ལོ་རེ་བཞིན་ཉིའུ་ཡོག་ལ་ངོས་ཀྱི་ཚ་བོ་དང་དགེ་ཕྲུག་རྣམས་ལ་ཆེད་དུ་ཐུག་འདོད་ཀྱི་ཞོར་དུ་ཁ་སང་མོ་རང་གི་འདོད་པ་ལྟར་ཆང་སར་སོང་། ཆང་ས་ཉིའུ་ཡོག་ནས་ཆུ་ཚོད་གཉིས་ཙམ་གྱི་སར་ཡོད་པའི་ཀོ་ནེའི་ཏྲི་ཀེ་ཏྲེ་ལ་ཁོ་རང་གཉིས་ཀྱི་ཁང་པ་གཉིས་པ་ཞིག་ཡོད་པ་དེར་མཉམ་དུ་སོང་། སྤྱི་ཟླ་བཅུ་པའི་ཚེས་པ་ཉེར་དགུ་འདི་ནི་བོད་ལུགས་ཀྱི་ནག་རྩིས་ལྟར་ཁོ་རང་གཉིས་ཀྱི་ཆང་སའི་དུས་ཚིག་ལ་གཏན་འབེབས་བྱུང་བ་ཞིག་ཡིན་འདུག་དུས་ཆེན་འདི་ཧ་ཅང་གལ་ཆེན་དུ་རྩིས་ནས་ཞོགས་པ་ངས་ཀྱང་བཀྲ་ཤིས་བརྒྱད་པ་དང་། གཞན་བཀྲ་ཤིས་བརྩེགས་མདོ། ཉེས་པ་ཀུན་སེལ་སོགས་བོད་བརྒྱུད་གསང་སྔགས་ཀྱི་ལུགས་སྲོལ་ལྟར་སྡེ་བརྒྱད་གསེར་སྐྱེམས་སོགས་ཞབས་རིམ་གང་དྲག་བྱས། ཉེ་སར་ཡོད་པའི་ཡེ་ཤུའི་བག་སྟོན་མཁན་པོ་ཞིག་ཁོ་རང་ཚོའི་ལུགས་སྲོལ་ལྟར་གདན་ཞུས་ཀྱིས་ཁོ་རང་གཟའ་མི་གཉིས་ནས་དེ་རིང་ནས་བཟུང་སྟེ་མ་ཤིའི་བར་དུ་བརྩེ་སེམས་མི་འགྱུར་བ་རྡོ་རྗེ་ཕ་ལམ་ལྟ་བུའི་ངང་ནས་ཆང་ས་ཤི་མཐའ་འཁྱོལ་བ་བྱེད་པའི་དམ་བཅའ་བཞག་སོང་། དེ་ནས་རྗེས་ཟློས་དང་མཉམ་དུ་ཕོ་ཡིས་མཛུབ་དཀྲིས་མོ་ལ་བཀོན་ཅིང་མོ་ཡིས་མཛུབ་དཀྲིས་ཕོ་ལ་བཀོན་པ་སོགས་ཀྱིས་མཐར་གཉིས་ཀས་འོ་བྱེད་པ་སོགས་དེ་སྔོན་མཐོང་གཏན་ནས་མ་མྱོང་བའི་ལྟད་མོ་ཞིག་དེ་རིང་མཐོང་སོང་།
ཆང་སའི་དུས་སྟོན་འདིར་ཀརྨ་ཆོས་སྒྲོན་བུ་དང་བུ་མོ་སོགས་འབྲེལ་ཡོད་ཀྱི་ནང་མི་རྣམས་ལས་གཞན་ལོགས་ནས་ང་ལས་མ་གཏོགས་གཅིག་ཀྱང་མགྲོན་འབོད་བྱས་མི་འདུག ཆང་སའི་རྟེན་འབྲེལ་ཚར་མ་ཐག་ང་ཚོ་ཚང་མ་ཉེ་སར་ཡོད་པའི་ཟས་རིགས་སྣ་མང་ལས་གྲུབ་པའི་ཟ་ཁང་ཞིག་ནང་དུ་སོང་ནས་ཟ་མ་འགྲང་ཚད་ཟོས། ཉིན་རྒྱབ་ཆུ་ཚོད་བཞི་པའི་སྐབས་སུ་རྒྱལ་ས་ཉིའུ་ཡོག་ལ་འབྱོར་ང་ནི་མ་ཐུག་ཡུན་རིང་ཚ་བོ་དང་མཉམ་དུ་བསྡད་པས་ཧ་ཅང་སྐྱིད་པོ་བྱུང་། དེ་རིང་གི་ཉིན་ཐོ་དེ་གཏངས་ནས་ཉལ་སར་སོང་ནས་གཉིད་དུ་ཡུར།
Subscribe to: Post Comments (Atom)


text:
ལྗོངས་ཡོངས་ཀྱི་མི་རིགས་མཐུན་སྒྲིལ་ཡར་ཐོན་གྱི་གཟེངས་བསྟོད་ཚོགས་ཆེན་ཐོག་རང་ལྗོངས་ཀྱི་མི་རིགས་མཐུན་སྒྲིལ་ལས་དོན་ལ་འཕྲད་པའི་དུས་བབ་གསར་པ་དང་ཁྱད་ཆོས་གསར་པར་ཚན་རིག་དང་མཐུན་པའི་སྒོ་ནས་དབྱེ་ཞིབ་བྱས་པ་དང་འབྲེལ་གོམ་སྟབས་རྗེས་མར་མི་རིགས་མཐུན་སྒྲིལ་ཡར་ཐོན་ལས་དོན་ཡག་པོ་བསྒྲུབ་རྒྱུར་བཀོད་སྒྲིག་གཏིང་ཟབ་བྱས་ཡོད། དེར་བརྟེན་ང་ཚོས་སློབ་སྦྱོང་ནན་ཏན་དང་། གོ་བ་གཏིང་ཟབ་ལེན་པ། ཕྱོགས་ཡོངས་ནས་ལག་བསྟར་དོན་འཁྱོལ་བཅས་བྱས་ཏེ་རང་ལྗོངས་ཀྱི་མི་རིགས་མཐུན་སྒྲིལ་ཡར་ཐོན་བྱ་གཞག་ལ་རྣམ་པ་གསར་པ་བཏོད་དེ་མི་རིགས་མཐུན་སྒྲིལ་གྱི་མེ་ཏོག་མི་རབས་ནས་མི་རབས་བར་གངས་ལྗོངས་ས་མཐོར་བཞད་པ་བྱེད་དགོས།
ཏང་ཀྲུང་དབྱང་གིས་ཐོག་མཐའ་བར་གསུམ་དུ་བོད་ཀྱི་མི་རིགས་ལས་དོན་ལ་ཚད་མཐོའི་མཐོང་ཆེན་གནང་གི་ཡོད། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་ལྗོངས་ཡོངས་ཀྱི་གོང་འོག་ཚང་མས“འདུ་ཤེས་བཞི”བརྟན་པོ་བཙུགས་ཏེ་མི་རིགས་མཐུན་སྒྲིལ་ཡར་ཐོན་བྱ་གཞག་ལ་སྐུལ་འདེད་གཏིང་ཟབ་བཏང་བར་བརྟེན་མི་རིགས་ཁག་དབར་སྤུན་ཟླའི་བརྩེ་དུང་དང་། ཕན་ཚུན་ལྟ་སྐྱོང་། འཆམ་མཐུན་མཉམ་གནས། ཕྱར་བ་གྲུ་འདེགས། ཞི་མཐུན་འཕེལ་རྒྱས་བཅས་ཀྱི་རྣམ་པ་དེ་བས་ཟབ་ཏུ་ཕྱིན་ཡོད། འོན་ཀྱང་ང་ཚོས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་རྒྱུའི་རྒྱལ་ཁ་ཕུ་ཐག་གཅོད་པའི་དུས་མཚམས་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་འཕེལ་རྒྱས་ཀྱི་འགག་རྩའི་དུས་སྐབས་སུ་མི་རིགས་མཐུན་སྒྲིལ་ལས་དོན་ལ་དམ་འཛིན་བྱེད་པའི་ལས་འགན་དེ་བས་དཀའ་ཚེགས་ཆེ་བ་དང་འགན་འཁྲི་དེ་བས་ལྕི་པོ་ཡོད་པ་རིག་པ་དྭངས་གསལ་གྱི་སྒོ་ནས་མཐོང་ཐུབ་པ་བྱེད་དགོས། ངེས་པར་དུ་མི་རིགས་མཐུན་སྒྲིལ་ལས་དོན་གྱི་དོན་སྙིང་གལ་ཆེན་ལ་ངོས་འཛིན་གང་ལེགས་བྱེད་པ་དང་དེ་ཉིད་དེ་བས་མངོན་གསལ་དོད་པའི་གནས་བབ་ཐོག་འཇོག་པ་དང་དེ་བས་གལ་འགངས་ཆེ་བའི་ཉིན་རེའི་གྲོས་རིམ་ནང་བཞག་སྟེ་བསམ་བློའི་ཐོག་ལག་བསྟར་དང་། བྱ་སྤྱོད་ཐད་དོན་འཁྱོལ། ལས་གནས་ཐོག་མངོན་པ་བཅས་བྱས་ཏེ་རྒྱུན་ཆད་མེད་པར་རང་ལྗོངས་ཀྱི་མི་རིགས་མཐུན་སྒྲིལ་ཡར་ཐོན་བྱ་གཞག་ཕྱོགས་ཡོངས་ནས་མདུན་ཕྱོགས་སུ་སྐུལ་འདེད་གཏོང་དགོས།
ཕྱོགས་ཡོངས་ནས་མི་རིགས་མཐུན་སྒྲིལ་ཡར་ཐོན་བྱ་གཞག་འཕེལ་རྒྱས་འགྲོ་རྒྱུར་སྐུལ་འདེད་གཏོང་དགོས་ན། ངེས་པར་དུ་མི་རིགས་ས་ཁོངས་རང་སྐྱོང་ལམ་ལུགས་མཐའ་འཁྱོངས་དང་འཐུས་སྒོ་ཚང་དུ་གཏོང་དགོས། ལག་ལེན་གྱི་ཐོག་ནས་མི་རིགས་ས་ཁོངས་རང་སྐྱོང་ལམ་ལུགས་ལག་བསྟར་བྱ་རྒྱུ་དེ་ནི་བོད་ཀྱི་ལོ་རྒྱུས་འཕེལ་རྒྱས་དང་སྤྱི་ཚོགས་ཡར་ཐོན་གྱི་ཕྱི་རོལ་ཡུལ་གྱི་བླང་བྱ་ཞིག་དང་། བོད་ཀྱི་འཕེལ་རྒྱས་ཡར་ཐོན་གྱི་ཡང་དག་གདམ་ག་ཞིག་ཡིན་ལ། བོད་ཀྱི་མི་རིགས་ཁག་གི་མི་དམངས་ཀྱི་ཐུན་མོང་བསམ་འདུན་དང་རྩ་བའི་ཁེ་ཕན་དང་རྦད་དེ་མཐུན་ཡོད་པར་བརྟེན་བོད་ཀྱི་མི་རིགས་ཁག་གི་མི་དམངས་ཀྱི་སྙིང་དབུས་ནས་བརྩི་བཀུར་ཐོབ་པ་ར་སྤྲོད་བྱུང་ཡོད། མི་རིགས་ས་ཁོངས་རང་སྐྱོང་ལམ་ལུགས་མཐའ་འཁྱོངས་དང་འཐུས་སྒོ་ཚང་དུ་གཏོང་བར། གཅིག་གྱུར་དང་རང་སྐྱོང་ཕན་ཚུན་ཟུང་འབྲེལ་དང་མི་རིགས་ཀྱི་གཞི་རྒྱུ་དང་ས་ཁོངས་གཞི་རྒྱུ་ཕན་ཚུན་ཟུང་འབྲེལ་བྱེད་པ་དང་ཆབས་ཅིག་རྩ་ཁྲིམས་དང་མི་རིགས་ས་ཁོངས་རང་སྐྱོང་བཅའ་ཁྲིམས་ཕྱོགས་ཡོངས་ནས་ལག་བསྟར་དོན་འཁྱོལ་བྱེད་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་དང་ཏང་ཀྲུང་དབྱང་གིས་བོད་ཀྱི་བྱ་གཞག་ཁག་ལ་གནང་བའི་དམིགས་བསལ་གྱི་རྒྱབ་སྐྱོར་དང་མི་རིགས་ཁག་གི་ལས་བྱེད་མང་ཚོགས་ལ་གནང་བའི་དམིགས་བསལ་ཐུགས་ཁུར་དྲིལ་བསྒྲགས་ཤུགས་ཆེན་བྱེད་པ། མི་རིགས་ཁག་གི་ལས་བྱེད་མང་ཚོགས་ཁྲིད་སྟོན་བྱས་ཏེ་རྒྱ་མཚོ་ལྟར་ཟབ་པའི་སྤྱི་ཁྱབ་ཧྲུའུ་ཅིའི་བརྩེ་སེམས་ཚོར་བ་བྱེད་པ། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་ལ་བརྩི་བཀུར་དང་། ཡིད་ཆེས། ལྷག་བསམ། སྲུང་སྐྱོང་བཅས་བྱེད་པ། ཏང་གི་འགོ་ཁྲིད་འོག་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་མཁན་མི་རིགས་ཁག་གི་ལས་བྱེད་མང་ཚོགས་རྣམས་ཀྱི་ཡིད་ཆེས་དང་ཆོད་སེམས་བརྟན་དུ་གཏོང་བ། དགེ་མཚན་ལྡན་པའི་རྒྱུ་རྐྱེན་མཐའ་དག་རྒྱ་ཁྱབ་སྐོང་འཐེན་བཅས་བྱས་ཏེ་མི་རིགས་ཁག་གི་མི་དམངས་ཀྱི་མཐུན་སྒྲིལ་ཆེ་མོའི་སྟོབས་ཤུགས་གཅིག་སྒྲིལ་བྱེད་དགོས།
ཕྱོགས་ཡོངས་ནས་མི་རིགས་མཐུན་སྒྲིལ་ཡར་ཐོན་བྱ་གཞག་འཕེལ་རྒྱས་འགྲོ་རྒྱུར་སྐུལ་འདེད་གཏོང་དགོས་ན། ངེས་པར་དུ་བློ་བརྟན་འགྱུར་མེད་ཀྱི་སྒོ་ནས་དཔལ་འབྱོར་དང་སྤྱི་ཚོགས་རྒྱུན་མཐུད་སྐྱོན་བྲལ་ངང་འཕེལ་རྒྱས་འགྲོ་རྒྱུར་སྐུལ་འདེད་གཏོང་བ་དང་མི་རིགས་ཁག་གི་མང་ཚོགས་ཀྱི་བདེ་སྐྱིད་སྟོན་གྲངས་རྒྱུན་ཆད་མེད་པར་ཆེ་རུ་བཏང་ནས་མི་རིགས་ཁག་གི་མང་ཚོགས་རྣམས་ཀྱི་རླབས་ཆེན་མེས་རྒྱལ་ལ་སེམས་པ་ཕྱོགས་ཤུགས་དང་གོང་བུ་འགྲིལ་ཤུགས་ཆེ་རུ་གཏོང་དགོས། མི་དམངས་ལྟེ་བ་ཡིན་པའི་འཕེལ་རྒྱས་ཀྱི་བསམ་བློ་བརྟན་པོ་བཙུགས་ནས་དམངས་འཚོ་ལེགས་བཅོས་དང་མི་སེམས་གཅིག་སྒྲིལ་བྱ་རྒྱུ་དེ་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འགོ་འཛུགས་ས་དང་དོན་ལ་བབས་སར་བརྩི་བ་དང་། མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་གཙོ་རྐང་དུ་བྱེད་པ། “ཆ་བཅུ་གསུམ་གྱི་འབྲེལ་བ”ཐག་གཅོད་ཡང་དག་བྱེད་པ། དམངས་འཚོར་དམིགས་ནས་འཕེལ་རྒྱས་ལ་དམ་འཛིན་བཅས་བྱས་ཏེ་མི་རིགས་ཁག་གི་མང་ཚོགས་ཚོས་སྒྱུར་འཕེལ་བརྟན་གསུམ་གྱི་གྲུབ་འབྲས་མཉམ་གཏོད་མཉམ་སྤྱོད་ཐུབ་པ་བྱེད་དགོས། དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་མཐའ་གཅིག་ཏུ་ལེན་པ་དང་། ཁྱད་ལྡན་ལེགས་ཆའི་ཐོན་ལས་འཕེལ་རྒྱས་ཤུགས་ཆེན་གཏོང་བ། ཞིང་འབྲོག་ལས་ཀྱི་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ལ་མགྱོགས་མྱུར་སྐུལ་འདེད་གཏོང་བ། མཐའ་མཚམས་ས་ཁུལ་གྱི་འཕེལ་རྒྱས་ལ་སྐུལ་འདེད་གཏོང་རྒྱུར་ཤུགས་སྣོན་རྒྱག་པ། ལས་ཞུགས་ལས་གཏོད་ཀྱི་ལས་དོན་ཡག་པོ་སྒྲུབ་པ། སྤྱི་པའི་ཞབས་ཞུའི་ཆུ་ཚད་མཐོ་རུ་གཏོང་བ་བཅས་བྱེད་དགོས་པ་མ་ཟད། ལྷག་པར་དུ་མཚོ་བོད་ས་མཐོའི་ཕྱོགས་བསྡུས་ཚན་རིག་རྟོག་ཞིབ་བྱེད་ཐེངས་གཉིས་པའི་ཐོག་གནང་བའི་སྤྱི་ཁྱབ་ཧྲུའུ་ཅིའི་མཛུབ་སྟོན་གལ་ཆེན་ལག་བསྟར་དོན་འཁྱོལ་ནན་ཏན་བྱས་ཏེ་མཛེས་སྡུག་ལྡན་པའི་བོད་ལྗོངས་མཉམ་སྐྲུན་མཉམ་སྤྱོད་ཀྱིས་མི་རིགས་ཁག་གི་མང་ཚོགས་ཚོས་རླབས་ཆེན་མེས་རྒྱལ་དང་། ཀྲུང་ཧྭ་མི་རིགས། ཀྲུང་ཧྭའི་རིག་གནས། ཀྲུང་གོ་གུང་ཁྲན་ཏང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བཅས་ལ་བཅངས་པའི་མོས་སེམས་སྔར་བས་ཆེ་རུ་གཏོང་དགོས།
ཕྱོགས་ཡོངས་ནས་མི་རིགས་མཐུན་སྒྲིལ་ཡར་ཐོན་བྱ་གཞག་འཕེལ་རྒྱས་འགྲོ་རྒྱུར་སྐུལ་འདེད་གཏོང་དགོས་ན། ངེས་པར་དུ་མི་རིགས་ཁག་འགྲོ་འོང་དང་། སྤེལ་རེས། མཉམ་འདྲེས་བཅས་ལ་སྐུལ་འདེད་གཏོང་དགོས། ཏང་གི་མི་རིགས་སྲིད་ཇུས་མི་སེམས་ལ་ཟུག་པ་དང་མི་རིགས་ཁག་འགྲོ་འོང་དང་། སྤེལ་རེས། མཉམ་འདྲེས་བཅས་ཉིན་བཞིན་ཟབ་ཏུ་ཕྱིན་པར་བརྟེན“ཕན་ཚུན་མཛའ་ཞིང་མཐུན་པ་དང་ཉ་ཆུ་ལྟ་བུའི”བརྩེ་སེམས་ཀྱི་རྣམ་པ་དེ་རང་ལྗོངས་ཀྱི་མི་རིགས་མཐུན་སྒྲིལ་གྱི་དོན་དངོས་སུ་གྱུར་ཡོད། མི་རིགས་ཁག་དབར་འགྲོ་འོང་དང་། སྤེལ་རེས། མཉམ་འདྲེས་བཅས་ལ་སྔར་བས་སྐུལ་འདེད་གཏོང་བར། མི་རིགས་གི་ཧེ་བག་ལ་བརྩི་འཇོག་བྱ་རྒྱུ་མཐའ་འཁྱོངས་བྱེད་པ་ལས་ཧེ་བག་ཆེ་རུ་མི་གཏོང་བ་དང་མི་རིགས་ཀྱི་དམིགས་བསལ་ཁྱད་ཆོས་རྒྱུན་འཁྱོངས་བྱེད་པ་ལས་དམིགས་བསལ་ཁྱད་ཆོས་ཆེ་རུ་མི་གཏོང་བ་དང་། སློབ་གསོ་ཁྲིད་སྟོན་ལ་ཤུགས་སྣོན་རྒྱག་པ། སྒོ་འབྱེད་དང་། དགའ་བསུ། བསྟུན་མཁས་བཅས་ཀྱི་འདུ་ཤེས་མཐའ་འཁྱོངས། གྲོང་ཁྱེར་གྱི་མི་རིགས་ལས་དོན་ཡག་པོ་སྒྲུབ་པ། སྐད་ཡིག་གཉིས་ཀྱི་སློབ་གསོ་ཁྱབ་གདལ་ཤུགས་ཆེན་གཏོང་བ་བཅས་བྱས་ཏེ་མི་རིགས་མཐུན་སྒྲིལ་མི་རབས་ནས་མི་རབས་བར་རྒྱུན་འཛིན་བྱེད་དགོས། ཁྲིམས་ལྟར་ཆོས་ལུགས་ལས་དོན་ལ་དོ་དམ་བྱ་རྒྱུར་ཤུགས་སྣོན་རྒྱག་པ་དང་། ཆོས་ལུགས་ལས་དོན་གྱི་ཡང་དག་ཁ་ཕྱོགས་སྟངས་འཛིན་བྱེད་པ། “ཁྲིད་སྟོན”ཐད་གཞོལ་རྒྱུར་ཤུགས་སྣོན་རྒྱག་པ་བཅས་བྱས་ཏེ་བོད་བརྒྱུད་ནང་བསྟན་དང་སྤྱི་ཚོགས་རིང་ལུགས་སྤྱི་ཚོགས་འཚམ་མཐུན་ཡོང་རྒྱུར་ཁྲིད་སྟོན་ཧུར་ཐག་བྱེད་དགོས།
ཕྱོགས་ཡོངས་ནས་མི་རིགས་མཐུན་སྒྲིལ་ཡར་ཐོན་བྱ་གཞག་འཕེལ་རྒྱས་འགྲོ་རྒྱུར་སྐུལ་འདེད་གཏོང་དགོས་ན། ངེས་པར་དུ་མི་རིགས་མཐུན་སྒྲིལ་ཡར་ཐོན་གཏོད་པའི་བྱེད་སྒོ་གཏིང་ཟབ་སྤེལ་དགོས། ས་གནས་ཁག་དང་སྡེ་ཚན་ཁག་གིས་ངེས་པར་དུ་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་ཁྲིད་སྟོན་དུ་བྱས་ཏེ་ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་ཀྱི་སློབ་གསོ་གཏིང་ཟབ་སྤེལ་ནས་མི་རིགས་མཐུན་སྒྲིལ་གྱི་སློབ་གསོ་དང་སློབ་གྲྭའི་བསམ་བློ་ཆབ་སྲིད་ཀྱི་སློབ་གསོ་ཟུང་འབྲེལ་བྱེད་པ་དང་མི་རིགས་མཐུན་སྒྲིལ་ཡར་ཐོན་གཏོད་པའི་བྱེད་ཐབས་ཕུན་སུམ་ཚོགས་སུ་བཏང་ནས་མི་རིགས་ཁག་གི་ལས་བྱེད་མང་ཚོགས་ཁྲིད་སྟོན་གྱིས“ཁ་འབྲལ་ཐབས་མེད་པ་གསུམ”གྱི་བསམ་བློ་བརྟན་པོ་འཛུགས་པ་དང“མོས་སེམས་ལྔ”ཆེ་རུ་བཏང་སྟེ་ཐུན་མོང་ལ་དབང་བའི་བསམ་པའི་ཁྱིམ་གཞིས་སྐྲུན་དགོས།


text:
Saturday, December 17, 2011
དམིགས་བསལ་ལས་ཀ་གང་ཡང་མེད་པའི་ཉིན་མོ།
ཞོག་པ་ཆུ་ཚོད་བདུན་པའི་སྐབས་སུ་འཆར་ཅན་ལྟར་ལངས་ནས་ཞོག་འདོན་རྣམས་ཚར་བར་བྱས་ཤིང་། ཐབ་ཚང་དུ་སོང་ནས་ཞོག་ཟས་ལ་རོལ་བཞིན་པའི་སྐབས་སུ་ད་ནང་གི་རྨི་ལམ་དེ་རྣམས་ཡིད་ལ་འཁོར་བྱུང་།
ད་ནུབ་རྨི་ལམ་ཞིག་ཏུ་ངོས་ནི་བོད་ཀྱི་འབྲོག་པའི་ས་ཆ་ཞིག་ཏུ་སླེབས་འདུག ཐང་ཆེན་པོ་ཞིག་གི་དཀྱིལ་དུ་མི་མང་སྟོང་ཕྲག་མང་པོ་འཁྲུགས་འཛིང་འདྲ་བྱེད་ཀྱི་འདུག ངས་བསམ་པར་བོད་རིགས་སྤུན་ཟླ་གཅིག་པ་ནང་འཁྲུགས་བྱེད་ནས་ཧ་ཅང་ཐབས་སྡུག་རེད་བསམ་ནས་ཟུར་ནས་མི་ཞིག་ལ་ག་རེ་བྱས་ནས་ཁོང་ཚོ་འཁྲུགས་པ་ཤོར་བ་རེད། ང་ཚོ་ཚང་མ་བོད་རིགས་སྤུན་ཟླ་གཅིག་པ་མ་རེད་པས་ཟེར་དུས། ཁོང་ནས་ཁྱོད་རང་མིག་གིས་ཅེ་རེ་བལྟ་བཞིན་དུ་ག་རེ་ཟེར་གྱི་ཡོད། འཁྲུགས་པ་ཤོར་ས་འདི་རྣམས་བོད་རིགས་མ་རེད་རྒྱ་རིགས་རེད་ཟེར། ངས་ཡང་ལྟ་ཞིག་བྱས་དུས་དེ་ནི་ངོ་མ་རྒྱ་དང་བོད་གཉིས་རེད་འདུག ངས་བསམ་པར་དེ་རིང་གཡུལ་ས་འདི་ཡི་ནང་དུ་ཤི་ནའང་འགྱོད་པ་མེད་བསམ་ནས་ལག་ཏུ་མཚོན་ཆ་སོགས་གང་ཡང་མེད་ཀྱང་ཁུ་ཚུར་དམ་བཅངས་བྱས་ནས་མི་མང་ཁྲོད་དུ་མཆོང་གི་འདུག་པས་གློ་བུར་དུ་ཟུར་ནས་མི་ཞིག་གིས་ངོས་ཀྱི་རྒྱབ་ལ་གྲི་བཙུགས་བྱུང་བས་དེའི་སྔངས་སྐྲག་གིས་རྐྱེན་ནས་གཉིད་སད་བྱུང་། དེ་ནི་བག་ཆགས་སད་སྟོབས་རྐྱེན་པའི་དབང་གིས་ལུས་ཡིན་བསམ་བྱུང་། གང་ཡིན་ཞེ་ན་ཁར་ནུབ་མ་གཉིད་པའི་སྔོན་ནས་དྲ་རྒྱའི་བརྒྱུད་ལམ་ཁག་ནང་ཟི་ཁྲོམ་ཞིང་ཆེན་ལྕགས་ལམ་བཟོ་སྐྲུན་གྱི་སར་རྒྱ་རིགས་སློབ་མ་སྟོང་ཕྲག་ཁ་ཤས་ནས་བོད་རིགས་སློབ་མ་སུམ་བརྒྱ་ཙམ་ལ་རུབ་རྒྱབ་ནས་གཅར་རྡུང་བྱས་པའི་གནས་ཚུལ་དེ་ལྟས་ཚར་མ་ཐག་གཉིད་ཁུག་པ་དེས་རེད། གློ་ཁུག་ནང་ནས་ཁ་པར་གྱི་ཏིར་སྒྲ་ཞིག་ཡོད་པ་དེ་ངོས་ཀྱི་སློབ་མ་ལིའི་སྰེ་རེད་འདུག མོ་རང་ནས་གསུངས་ན་དེ་རིང་དགོང་མོ་དུས་ཚོད་ཡོད་ན་ཟ་མ་མཉམ་དུ་བཟའ་དགོས་ཟེར། ང་ནི་ཟ་མ་ལྟོ་འབྲང་ཞིག་གི་ཆེད་དུ་ཐག་རིང་པོ་ཞིག་ཏུ་ཁུར་འགྲོ་བ་དེ་ལས་སུན་སྣང་ཆེ་བ་ཞིག་མི་འདུག་སྟབས་དེ་རིང་ངོས་ཅུང་ཙམ་དཀའ་ལས་ཁག་གི་འདུག བདུན་ཕྲག་རྗེས་མར་ག་འདྲ་འདུག་ཞེས་ལབ་པས་མོ་རང་ནས་མོས་མཐུན་བྱུང་། དེ་ནས་ཐོག་ཁར་ཡོང་ཞིང་ཉོས་ནས་ལོ་བརྒྱད་སོང་བའི་ལག་ཁྱེར་རྩིས་འཁོར་རྙིང་པ་གོབ་ཏོ་དེ་ཁ་བྱེས་ནས་དྲ་རྒྱ་ཁག་ནང་འཛུལ་ཞུགས་བྱས་པས། གནས་ཚུལ་གསར་པ་ཞིག་ལ་བོད་ནས་བྲོས་བྱོལ་དུ་ཕེབས་མཁན་བོད་རིགས་བུ་མོ་གསུམ་དང་། བུ་བཅུ་གཅིག་སྡོམ་པས་མི་གྲངས་བཅུ་བཞི་རྒྱ་ནག་གི་ས་མཚམས་གཡུ་སར་ཞེས་པའི་ས་ཆ་རུ་མཚན་མོ་ཆུ་ཚོད་བཅུ་གཉིས་སྐབས་སུ་རྒྱ་མིའི་ས་སྲུང་དམག་མི་ཡིས་འཛིན་བཟུང་བྱས་ཞེས་རྒྱངས་བསྲིང་བྱེད་ཀྱི་འདུག ས་མཚམས་སུ་བོད་རིགས་རྒྱ་མིའི་འཛིན་བཟུང་དང་དཀའ་ངལ་ཞེས་གླེང་དུས་ངོས་ཀྱི་སྙིང་ལ་སོས་མེད་ཀྱི་རྨ་ཁ་གསར་པ་བྱེད་ཀྱི་ཡོད། གང་ཡིན་ཟེར་ན་ངོས་ཀྱང་༡༩༩༧་ལོའི་ནང་མི་གྲངས་ཞི་བཅུ་ཞེ་གཉིས་དང་ལྷན་དུ། སྤྲིན་དཀར་པོ་དེ་ཐོད་ལ་བཅིངས། ས་ནག་པོ་དེ་འདོམ་ལ་འཇལ་ནས་བསམ་རྒྱུ་དྲན་རྒྱུ་ལ་སྐྱབས་མགོན་ཡིད་བཞིན་ནོར་བུ་ལས་མེད་པར་བསམ་ནས་ཡོང་བའི་སྐབས་སུ། བལ་པོའི་ས་མཚམས་ཊམ་ཟེ་ཞེས་པ་དེ་ནས་བལ་པོའི་མཐའ་སྲུང་དམག་མིས་བཙོན་ཁང་དུ་བཅུག་ནས། ཁ་ཡི་གྲོ་ཆད། རྐང་གི་ལྷྭམ་བུག ལུས་ལ་ནད་ཀྱིས་མནར་བ་སོགས་དཀའ་ངལ་འཕྲད་པ་དེ་རྣམས་ད་ལྟ་དྲན་ཐེངས་རེར་སྙིང་དམར་པོ་འདི་ལ་སྦར་ཤད་རེ་བྱེད་ཀྱི་ཡོད། དེ་ནས་དགོང་ཟས་སུ་ཐུག་པ་ཞིག་འཐུང་ནས་དེ་རིང་ཟིན་བྲིས་མདོར་བསྡུས་ཞིག་གཏང་ཞིང་ཉལ་སར་སོང་ནས་གཉིད་དུ་ཡུར།
Subscribe to: Post Comments (Atom)


text:
ྲ རང་ལུས་མེར་བསྲེགས་གཏོང་རྒྱུ་ནི་བོད་ཀྱི་རྩ་དོན་སྒྲུབ་རྒྱུའི་ཐབས་ལམ་ཡང་དག་པ་ཞིག་མ་ཡིན་པ།
མཐའ་མའི་བསྐྱར་བཅོས། (༣༠༡༩༩༩༠༥༣༠) འབྲི་མཁན། ཟླ་བ་ཚེ་རིང་། ༠༥༢༠༡༧༢༡༡༣༅༅།། སྤྱིར་ན་རང་ལུས་མེར་བསྲེགས་གཏོང་མཁན་རྣམས་བོད་དོན་ཐོག་སེམས་ཤུགས་ཧ་ཅང་ཆེན་པོ་ཡིན་པ་མངོན་ན་ཡང་། ཐབས་ལམ་དེ་ནི་ ཡང་དག་པ་ཞིག་མི་རིགས་སོ། ནང་པའི་ཆོས་ནས་བཤད་པ་ཡིན་ན། རང་སྲོག་གཅོད་རྒྱུ་ནི་ཉེས་དམིགས་ཧ་ཅང་ཆེན་པོ་ཡིན་སྐོར་གསུངས་ཡོད། མདོར་ན་ངན་སོང་དུ་སྐྱེ་ཡི་ཡོད་ཅེས་གསུངས་འདུག དེ་ལྟར་ན་བོད་རིགས་སྤུན་ཟླ་ཡོངས་ནས་རང་སྲོག་ལ་གཅེས་འཛིན་བྱེད་དགོས་པ་དང་། ཐབས་ལམ་དེའི་རིགས་འདོར་དགོས་པའི་འབོད་སྐུལ་ཞུ་ཡི་ཡོད། ཐུགས་རྗེ་ཆེ།